(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΠΕ΄

Δευτέρα 9 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Εξωτερικών, με θέμα: «Σχέδιο Ηλεκτρικής Διασύνδεσης Κύπρου - Κρήτης», σελ.   
 β) Προς τον Υπουργό Υποδομών και Μεταφορών με θέμα: «Κυβερνητική ανεπάρκεια στην υλοποίηση των αρδευτικών έργων του Φιλιατρινού φράγματος -άμεσος κίνδυνος για τις καλλιέργειες», σελ.   
 γ) Προς τον Υπουργό Προστασίας του Πολίτη με θέμα: «Τα ερωτηματικά για τις πειθαρχικές κυρώσεις στους αστυνομικούς υπαλλήλους που διώκονται για την ανθρωποκτονία του Κώστα Μανιουδάκη εκθέτουν ανεπανόρθωτα την προσπάθεια συγκάλυψης της Ελληνικής Αστυνομίας», σελ.   
 δ) Προς τον Υπουργό Υγείας:   
 i. με θέμα: «Πόρισμα του Συνηγόρου του Πολίτη για τις χρεώσεις ιδιωτικών υγειονομικών φορέων και τον ρόλο του ΕΟΠΥΥ ως οργανισμού κοινωνικής ασφάλισης», σελ.   
 ii. με θέμα: «Παράνομες μετακινήσεις-τοποθετήσεις Προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις», σελ.   
 ε) Προς την Υπουργό Εργασίας και Κοινωνικής Ασφάλισης με θέμα: «Θανατηφόρα εργατικά ατυχήματα στη Ρόδο και παντελής έλλειψη ελέγχων και ελεγκτικών μηχανισμών», σελ.   
 στ) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Η νέα ασθένεια που απειλεί τα πυρηνόκαρπα», σελ.   
 ii. με θέμα: «Η Ροδόπη εκπέμπει SOS από την ξηρασία και τη λειψυδρία των τελευταίων μηνών. Αδήριτη η ανάγκη για τη λήψη μέτρων από την Πολιτεία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:  
 i. Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Περιβάλλοντος και Ενέργειας, Ανάπτυξης και Δικαιοσύνης κατέθεσαν στις 6-9-2024 σχέδιο νόμου: «Κύρωση της από 24 Μαΐου 2024 Συμφωνίας Τροποποίησης της από 2 Φεβρουαρίου 2018 «Σύμβασης Παραχώρησης αναφορικά με τη Χρήση και την Εκμετάλλευση Ορισμένων Χώρων και Περιουσιακών Στοιχείων εντός του Λιμένος Θεσσαλονίκης’’, μεταξύ του Ελληνικού Δημοσίου και της β€’Οργανισμός Λιμένος Θεσσαλονίκης AΕ’’», σελ.   
 ii. Oι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εσωτερικών, Ανάπτυξης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 6-9-2024 σχέδιο νόμου: «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων», σελ.   
2. Κατάθεση πρότασης νόμου:

O Ανεξάρτητος Βουλευτής κ. Μανούσος Γεώργιος κατέθεσε στις 4-9-2024 πρόταση νόμου: «Ψηφιακός μετασχηματισμός της εκλογικής διαδικασίας» , σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι. , σελ.   
  
ΟΜΙΛΗΤΕΣ

Α. Επί διαδικαστικού θέματος:  
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΧΜΕΤ Ι. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΗΛΙΟΠΟΥΛΟΣ Α. , σελ.   
 ΚΑΡΑΓΚΟΥΝΗΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΣΤΑΜΕΝΙΤΗΣ Δ. , σελ.   
 ΤΑΧΙΑΟΣ Ν. , σελ.   
 ΤΖΑΚΡΗ Θ. , σελ.   
 ΤΣΙΜΑΡΗΣ Ι. , σελ.   
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΕ΄

Δευτέρα 9 Σεπτεμβρίου 2024

Αθήνα, σήμερα στις 9 Σεπτεμβρίου 2024, ημέρα Δευτέρα και ώρα 15.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-9-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΔ΄ συνεδριάσεώς του, της Τετάρτης 4 Σεπτεμβρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη "για την εκτίμηση των περιβαλλοντικών επιπτώσεων σε διασυνοριακό πλαίσιο", που κυρώθηκε με τον ν.2540/1997».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων μάς ενημερώνει για τις επίκαιρες ερωτήσεις οι οποίες θα συζητηθούν σήμερα.

Κατόπιν τούτου,

θα ξεκινήσουμε με την πέμπτη με αριθμό 1342/2-9-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικών, με θέμα: «Σχέδιο Ηλεκτρικής Διασύνδεσης Κύπρου - Κρήτης».

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, παρακολουθήσαμε τα γεγονότα στην Κάσο, σχετικά με τις εργασίες του ερευνητικού ιταλικού σκάφους και την αντίδραση της Τουρκίας, η οποία έστειλε πέντε πολεμικά πλοία και απαίτησε να μην προχωρήσει το πλοίο στην ολοκλήρωση των εργασιών του στην τουρκική -ορολογία που χρησιμοποιούν οι Τούρκοι- υφαλοκρηπίδα, την οποία έχει ανακηρύξει με το γνωστό παράνομο και ανυπόστατο λεγόμενο «τουρκολιβυκό μνημόνιο».

Το περιστατικό αυτό έρχεται σε συνέχεια των αντιδράσεων, αλλά και των απειλών της Τουρκίας για την εξαγγελία δημιουργίας δύο θαλάσσιων πάρκων στο Αιγαίο και στο Ιόνιο.

Όλα τα παραπάνω, βέβαια, μόνο τυχαία δεν είναι, αφού και ο Πρόεδρος της Τουρκίας, ο Ερντογάν, την 30ή Αυγούστου, ημέρα που οι Τούρκοι θεωρούν γιορτή τους -γιορτάζουν τη νίκη επί των Ελλήνων το 1922- δήλωσε ξεκάθαρα ότι «η «γαλάζια πατρίδα» δεν είναι παραμύθι…» -λόγια δικά του- και «…θα προστατεύσουμε τα δικαιώματά μας στη «γαλάζια πατρίδα» μέχρι τέλους».

Επειδή ακούσαμε και τον Κυβερνητικό Εκπρόσωπο κ. Μαρινάκη να λέει ότι «η Ελλάδα δεν πρόκειται να υποχωρήσει ούτε μία σπιθαμή από τις κόκκινες γραμμές» και επειδή τόσο η Βουλή των Ελλήνων όσο -νομίζω- και ο ελληνικός λαός δεν γνωρίζουν ποιες είναι αυτές οι κόκκινες γραμμές, σας ρωτάμε ευθέως:

Πρώτον, ποιες είναι, κύριε Υπουργέ, οι κόκκινες γραμμές μας στο Αιγαίο και τη Νοτιοανατολική Μεσόγειο απέναντι στις παράνομες τουρκικές διεκδικήσεις, ώστε να τις γνωρίζει και ο ελληνικός λαός και οι ελληνικές Ένοπλες Δυνάμεις, για να μπορούν να τις υπερασπιστούν, αν παραβιαστούν;

Δεύτερον, ποιο είναι το σχέδιο που υπάρχει για την ηλεκτρική διασύνδεση της Κρήτης με την Κύπρο; Με ποιον τρόπο σχεδιάζεται να υλοποιηθεί στην περιοχή που η Τουρκία ισχυρίζεται ότι ανήκει στη δική της υφαλοκρηπίδα με βάση το λεγόμενο «τουρκολυβικό μνημόνιο»;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Θα απαντήσει ο Υπουργός Εξωτερικών κ. Γεώργιος Γεραπετρίτης.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, σας ευχαριστώ πολύ για την επίκαιρη ερώτηση που μου δίνει την ευκαιρία να τοποθετηθώ για τα ζητήματα στα οποία αναφέρεστε και τα οποία πάντοτε οφείλουν να τίθενται υπ’ όψιν του αντιπροσωπευτικού Σώματος και δι’ ημών ενώπιον του ελληνικού λαού.

Σε ό,τι αφορά το ζήτημα της Κάσου, θέλω ρητά να δηλώσω εκ νέου και για πολλοστή φορά ότι δεν υπήρξε καμμία απολύτως υποχώρηση εκ μέρους της ελληνικής πλευράς, διότι, πρώτον, δεν αναγνωρίστηκε με κανέναν τρόπο οποιοδήποτε δικαίωμα της Τουρκίας επί του εδάφους, επί των νερών. Όπως γνωρίζετε, υφίσταται το τουρκολυβικό μνημόνιο, το οποίο είναι παράνομο και ανυπόστατο. Εξ αυτού πάντως εγείρει αξιώσεις η Τουρκία. Η Ελλάδα δεν το αναγνωρίζει και εξ αυτού του λόγου θεωρούμε ότι δεν υφίσταται καμμία αξίωση.

Δεύτερον, επί του πεδίου, κύριε Πρόεδρε, η έρευνα, την οποία διεξήγαγε το συγκεκριμένο πλοίο, ολοκληρώθηκε σύμφωνα με τον προγραμματισμό, άρα δεν υπήρξε καμμία απολύτως υποχώρηση. Το αντίθετο. Χωρίς να υπάρχει η οποιαδήποτε αναγνώριση αξίωσης τουρκικής, η έρευνα ολοκληρώθηκε και παρήγαγε το ωφέλιμο αποτέλεσμά της. Άρα καμμία απολύτως υποχώρηση.

Πράγματι, υπήρξε παρουσία τουρκικών πλοίων στην περιοχή. Είναι πάγια τακτική της Τουρκίας να παρίστανται τουρκικά πλοία οποτεδήποτε υπάρχει κίνηση, η οποία κατά την Τουρκία άπτεται της δικής της υφαλοκρηπίδας και αποκλειστικής οικονομικής ζώνης.

Παρά ταύτα, ούτε κρίση υπήρξε. Μετά από είκοσι τέσσερις ώρες ολοκληρώθηκαν οι έρευνες σύμφωνα με τον προγραμματισμό και καμμία απολύτως αξίωση τουρκική δεν αναγνωρίστηκε.

Δεύτερον, η Ελλάδα, κύριε Πρόεδρε, κρατά μία στάση εθνικά ισχυρή και υπερήφανη. Δεν πρόκειται να αποστούμε ούτε από την κυριαρχία μας ούτε από τα κυριαρχικά μας δικαιώματα. Είναι αυτονόητο ότι η Ελλάδα θα παραμείνει στην εθνική γραμμή.

Αυτή τη στιγμή μου επιτρέπετε, κύριε Πρόεδρε, να τονίσω ότι η Ελλάδα από την άποψη της διπλωματικής της ισχύος βρίσκεται στο πιο υψηλό σημείο στο οποίο έχει βρεθεί ποτέ. Έχει μια εξαιρετικά καλή θέση στο διεθνές στερέωμα, έχει μια πολύ ισχυρή εθνική άμυνα, έχει μια οικονομία η οποία βρίσκεται σε τροχιά ανάπτυξης.

Εξ αυτού του λόγου, το διπλωματικό κεφάλαιο της χώρας μας είναι εξαιρετικά υψηλό. Δεν πρόκειται να αποστούμε με κανέναν τρόπο από την κυριαρχία και τα κυριαρχικά μας δικαιώματα.

Και, τρίτον, σε ό,τι αφορά το μέλλον της ηλεκτρικής διασύνδεσης Ελλάδας - Κύπρου, κύριε Πρόεδρε, πρόκειται για ένα έργο κοινού ενδιαφέροντος της Ευρωπαϊκής Ένωσης. Άρα, κατά τούτο, αντιλαμβανόμαστε όλοι ότι η Ευρωπαϊκή Ένωση έχει ήδη παράσχει την προστασία της στο πρόγραμμα αυτό και, βεβαίως, έχει εν μέρει χρηματοδοτήσει και το συγκεκριμένο έργο.

Το έργο αυτό είναι πάρα πολύ μεγάλης σημασίας και είναι ιδιαίτερα μεγάλης σημασίας για την Κύπρο, διότι η Κύπρος έχει μια πολύ ακριβή τιμή ηλεκτρικής ενέργειας. Υπήρξε ένα δελτίο Τύπου εκ μέρους του Υπουργείου Περιβάλλοντος και Ενέργειας, που καταγράφει με αναλυτικό τρόπο τα τεχνικά ζητήματα που άπτονται της συγκεκριμένης ηλεκτρικής διασύνδεσης. Άρα το ζήτημα της σκοπιμότητας του έργου δεν αμφισβητείται.

Υπάρχει ένα θέμα οικονομικής βιωσιμότητας, ένα τεχνικό θέμα δηλαδή, αν είναι δυνατόν το έργο αυτό να παραγάγει και μια οικονομική αξία. Έχει να κάνει με το ρυθμιστικό περιβάλλον. Αυτό είναι το οποίο ακόμη βρίσκεται σε συζητήσεις μεταξύ των μερών και εξαρτάται πρωτίστως από το ρυθμιστικό πλαίσιο της Κύπρου. Για αυτόν τον λόγο, θα υπάρξουν συναντήσεις στο αμέσως προσεχές διάστημα.

Πρόθεση της ελληνικής Κυβέρνησης είναι να συνεχίσει και να ολοκληρωθεί το έργο αυτό. Το όποιο δε γεωπολιτικό ρίσκο δεν θεωρούμε ότι σε καμμία περίπτωση μπορεί να εμποδίσει τη συνέχιση του έργου αυτού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Την αισιοδοξία σας για την οικονομία, αγαπητέ κύριε Υπουργέ, ο λαός μας δεν τη συμμερίζεται. Επειδή κινούμαστε μέσα στον λαό, βλέπουμε ότι βρίσκεται σε απόγνωση, με τεράστια προβλήματα.

Δεν είναι θέμα οικονομίας, αλλά να σας παρουσιάσω έναν δάσκαλο νεοδιόριστο γνωστό μου, ο οποίος πάει στα νησιά και κοιμάται μέσα στο αμάξι. Αυτό δεν συνάδει και δεν συμφωνεί με το καλό ή με την πρόοδο της ελληνικής οικονομίας.

Θυμάστε παλιά ότι είχαμε ένα κοινότοπο σύνθημα: «Δάσκαλος φτωχός, αμόρφωτος λαός». Ίσως πρέπει να το ξανασκεφτούμε αυτό.

Παρακολούθησα με προσοχή αυτά που είπατε, αλλά δεν μας είπατε για τις κόκκινες γραμμές, που είναι οι εθνικές γραμμές. Ποια είναι τα σύνορά μας στο Αιγαίο και τη Νοτιοανατολική Μεσόγειο; Ήδη από τη στιγμή της κατάθεσης της ερώτησής μας έχουμε πολλές εξελίξεις με το πολυθρύλητο αυτό έργο της ηλεκτρικής διασύνδεσης Κύπρου και Ελλάδος.

Και να πω και κάτι. Έγραψε τότε η «ΧΟΥΡΙΕΤ», γιατί είπατε ότι δεν υπήρχε θέμα -θυμάστε, πριν έναν μήνα περίπου, αρχές Αυγούστου- ότι η μικρής διάρκειας ένταση με την Ελλάδα στο Αιγαίο -έγραψαν οι Τούρκοι- επέφερε ένα ιστορικό βήμα: Οι ελληνικές αρχές ζήτησαν άδεια από την Άγκυρα για την πόντιση καλωδίων. Η Ελλάδα δε απεδέχθη ζώνες θαλάσσιας δικαιοδοσίας, όπως τις εννοεί η Τουρκία.

Και με συγχωρείτε, αλλά να πω και κάτι άλλο: Γίνονται συναντήσεις κορυφής, κύριε Υπουργέ, μεταξύ των ηγετών Ελλάδος και Τουρκίας και ουδέποτε -αυτό το παρακολούθησα τώρα εκ του σύνεγγυς- δίνεται μια συνέντευξη Τύπου, όταν εξέρχονται από την αίθουσα στην οποία συζητούν, για να ενημερωθούν οι δημοσιογράφοι, δηλαδή ο λαός, τι διαμείβεται εντός των πυλών. Κρυψίνοια, σπερμολογίες και ό,τι σκέφτεται ο καθείς.

Για αύριο, μάλιστα, Τρίτη, θα πραγματοποιηθεί νέα σύσκεψη υπό τον Πρόεδρο της Κυπριακής Δημοκρατίας για το θέμα αυτό, στην οποία θα συμμετάσχει -όπως μάθαμε- και ο Υπουργός Περιβάλλοντος και Ενέργειας κ. Σκυλακάκης. Τι οδηγίες έχει πάρει από τον Πρωθυπουργό; Θα υποστηρίξει η Ελλάδα αυτό το έργο πραγματικά ή μήπως παρασκηνιακά θα λειτουργήσει και πάλι το ολέθριο δόγμα «η Κύπρος κείται μακράν»;

Η κυπριακή πλευρά εκφράζει το παράπονο ότι η Ελλάδα δεν θέλει να εγγυηθεί για τυχόν γεωπολιτικό κίνδυνο και να υπερασπιστεί την ολοκλήρωση του έργου, η οποία μάλιστα έχει λάβει και γενναία υποστήριξη από την Ευρωπαϊκή Ένωση.

Να θυμίσω ότι τον Φεβρουάριο του 2023 είχε δημοσιευθεί σε πολύκροτο βιβλίο του Κύπριου Κωστή Χατζηκωστή συνέντευξη του πρώην Προέδρου της Κυπριακής Δημοκρατίας κ. Αναστασιάδη, στην οποία κατηγορούσε τον κ. Μητσοτάκη ότι προωθούσε αίτημα των Ηνωμένων Πολιτειών για διακοπή των γεωτρήσεων της Κυπριακής Δημοκρατίας εντός της ΑΟΖ της, προκειμένου να προχωρήσει ο ελληνοτουρκικός διάλογος, ενώ υποστήριζε την ιδέα της κατασκευής αγωγού αερίου απευθείας σύνδεσης Ανατολικής Μεσογείου - Τουρκίας, με παράκαμψη της Κύπρου.

Βέβαια αναιρέθηκαν μετά αυτά -και όλοι καταλαβαίνουμε- κατόπιν πιέσεων. Μήπως και εδώ έχουμε την ίδια ιστορία; Επίσης, μας δημιουργεί έκπληξη χθεσινό δημοσίευμα που κάνει λόγο για εντολή στον Αρχηγό ΓΕΕΘΑ ώστε στο επεισόδιο στην Κάσο να μην εμπλακούν οι ναυτικές δυνάμεις καθώς το θέμα ήταν διπλωματικό και το χειριζόταν η αρμόδια Υφυπουργός. Αληθεύουν αυτά, κύριε Υπουργέ; Εκεί έχουμε φτάσει; Να τοποθετήσετε, λοιπόν, σε κάθε παραμεθόριο μονάδα, θα έλεγα, ή πλοίο του πολεμικού μας ναυτικού -έναν κομισάριο- για να ελέγχει την άσκηση της πολιτικής σας μήπως κανείς στρατιωτικός κάνει λάθος ενέργεια και εκτεθούμε. Και φυσικό επόμενο είναι σε όλα αυτά η Τουρκία να αξιοποιεί την ευκαιρία και σε πλήρη συνεργασία με το ψευδοκράτος να προτείνει να επιλεγεί ως πιο συμφέρουσα η ηλεκτρική σύνδεση της Κύπρου με την Τουρκία. Επίσης, προσπαθεί -το είδαμε και αυτό- να ομαλοποιήσει τις σχέσεις της με την Αίγυπτο και να αλλάξει τη στάση της στο θέμα της ΑΟΖ, αφού μια ενδεχόμενη συμφωνία με την Τουρκία θα απέδιδε στην Αίγυπτο μεγαλύτερη επήρεια από αυτή που έχει συμφωνήσει στην Ελλάδα.

Κλείνοντας, κύριε Υπουργέ, ο Έλληνας πολίτης με όλα αυτά έχει την εντύπωση ότι η Ελλάδα είναι αδύναμη να καθορίσει τα όρια των θαλασσίων ζωνών που δικαιούται από το Διεθνές Δίκαιο και σε ό,τι κάνει στο Αιγαίο και στην Κύπρο, θα πρέπει να εγκρίνεται από την Τουρκία. Εμείς διαφωνούμε ριζικώς με αυτή την πολιτική, η οποία δεν εξυπηρετεί τα εθνικά μας συμφέροντα και μάλλον ωθεί την Τουρκία για περισσότερες διεκδικήσεις. Αυτός ο φαύλος κύκλος πρέπει να τελειώνει. Η λύση είναι η επέκταση των χωρικών υδάτων της αιγιαλίτιδας ζώνης στα δώδεκα ναυτικά μίλια και ανακήρυξη ΑΟΖ.

Να πω και κάτι άλλο εν κατακλείδι, μιας και μιλήσαμε για την Κάσο. Να πω για τη σημειολογία, τον συμβολισμό του ονόματος. Ξέρω ότι σας αρέσει η ιστορία. Κλείνουν διακόσια χρόνια από την καταστροφή του νησιού -της Ιεράς Νήσου όπως ονομάστηκε το 2018- από τις 29-5-1824 όταν ο τουρκο-αιγυπτιακός στόλος πάτησε το νησί και κατά τα ειωθότα έσφαξε, ρήμαξε, λεηλάτησε και πούλησε στα σκλαβοπάζαρα της Αιγύπτου τους κατοίκους. Τις κόκκινες γραμμές του Ελληνισμού, κύριε Υπουργέ, δεν τις θέτει καμμία Κυβέρνηση. Τις κόκκινες γραμμές τις θέτει η ιστορία μας. Οι κόκκινες γραμμές της ιστορίας μας είναι γραμμένες με το αίμα των Μιαούληδων, των Κανάρηδων, των Κασιωτών, των Χιωτών και θα έλεγα και των Ψαριανών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Πρόεδρο.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα ευχαριστήσω πολύ τον κύριο Πρόεδρο για τη δευτερολογία του στην οποία έθεσε μία σειρά από ζητήματα τα οποία προδήλως υπερβαίνουν το πλαίσιο της επίκαιρης ερώτησης πλην όμως ουδέποτε, όπως γνωρίζετε, κύριε Πρόεδρε, εγώ έχω αρνηθεί να παράσχω ενημέρωση. Και το γνωρίζετε διότι είχαμε πολλές φορές την ευκαιρία να συζητήσουμε για τα θέματα αυτά και είχα την τιμή να σας ενημερώσω σχετικά με τα της εξωτερικής πολιτικής. Και αυτό θα πράξω και τώρα χωρίς να αποφύγω οποιαδήποτε τοποθέτηση.

Θα μου επιτρέψετε πάντως επί της αρχής να πω ότι στον δημόσιο λόγο κυκλοφορούν ειδήσεις οι οποίες είναι προδήλως ανυπόστατες, δεν έχουν κανένα απολύτως έρεισμα στην πραγματικότητα. Σε κάθε περίπτωση καλό είναι να διατηρούμε επιφυλάξεις. Τα δημοσιεύματα τα οποία αφορούν οδηγίες που έδωσε ο Πρωθυπουργός στον αρχηγό ΓΕΕΘΑ και άλλα συναφή αποτελούν αποκυήματα φαντασίας, δεν έχουν καμμία απολύτως ανταπόκριση στην πραγματικότητα και περισσότερο δημιουργούν εθνικούς κινδύνους παρά ενημερώνουν.

Θα είμαι σαφής. Η κυριαρχία μας, τα κυριαρχικά μας δικαιώματα αποτελούν σε πλήρη έκταση τις κόκκινες γραμμές μας. Η επέκταση των χωρικών υδάτων στην οποία αναφερθήκατε αποτελεί κυριαρχικό αναπαλλοτρίωτο, αναφαίρετο δικαίωμα της ελληνικής πολιτείας και θα ασκηθεί με τον τρόπο και κατά τον χρόνο που θα κριθεί από την Ελληνική Δημοκρατία ότι είναι ο ορθός και ο κατάλληλος.

Δεύτερον, για την οικονομία, η αναφορά μου, κύριε Πρόεδρε, δεν αφορούσε τους μικρο-οικονομικούς δείκτες αλλά τα δημόσια οικονομικά. Και νομίζω ότι στην Αίθουσα αυτή μπορούμε να διαφωνούμε σε ζητήματα αλλά σε ό,τι αφορά στην πραγματικότητα δύσκολα μπορεί κάποιος να έχει την οποιαδήποτε διαφωνία. Ο μηδενισμός των ελλειμμάτων, η ραγδαία μείωση του δημοσίου χρέους, η ραγδαία μείωση της ανεργίας αποτελούν στην πραγματικότητα μια σοβαρή παρακαταθήκη για το μέλλον.

Αντιλαμβανόμαστε όλοι ότι η Ελλάδα πέρασε από μια πολύ μεγάλη δοκιμασία, αυτή της δεκαετούς κρίσης. Είναι κάτι που θέλουμε να αφήσουμε σήμερα. Μπορεί, πράγματι, να υπάρχουν πολύ μεγάλα προβλήματα σε ό,τι αφορά την καθημερινότητα και τα οικονομικά των πολιτών και γίνεται μία μεγάλη προσπάθεια για να ανταποκριθούμε στις απαιτήσεις και τις δυσκολίες. Σε ό,τι αφορά, όμως, το κομμάτι της σταθερότητας της ελληνικής οικονομίας, αυτή τη στιγμή δεν βρίσκεται υπό διακύβευση και δεν πρόκειται να βρεθεί σε διακύβευση.

Τρίτον, θέλω να είμαι σαφής για μια ακόμη φορά: Ουδέποτε η ελληνική πολιτεία έδωσε την οποιαδήποτε άδεια, η οποία ζητήθηκε από την Τουρκία. Για να σας είμαι εντελώς ειλικρινής, ουδέποτε ζητήθηκε άδεια και κατά τούτο δεν θα μπορούσε να δοθεί. Ανεξαρτήτως, λοιπόν, τι διαρρέουν πηγές -διότι, επίσης για να σας είμαι ειλικρινής, εγώ ανακοίνωση επίσημη του Υπουργείου Εξωτερικών δεν είδα ποτέ- ποτέ δεν εδόθη άδεια από την Τουρκία έτσι ώστε να προχωρήσει η έρευνα.

Και δεν θα μπορούσε να δοθεί αυτή η άδεια. Ήμουν πάρα πολύ σαφής. Δεν υπήρξε εκ μέρους της Ελλάδας, ποτέ, η οποιαδήποτε αναγνώριση κυριαρχικού δικαιώματος ή αξίωσης εκ μέρους της Τουρκίας. Η δε έρευνα ολοκληρώθηκε απολύτως, εκατό τοις εκατό, με βάση τον προγραμματισμό. Άρα, εάν εγώ δεν έχω φτάσει στα όρια του παραλογισμού, εδώ έχουμε την απόλυτη, στην πραγματικότητα, επικράτηση της δικής μας θέσης. Και δεν είχαμε την οποιαδήποτε υποχώρηση και δεν υπήρξε αναγνώριση τουρκικής αξίωσης και η έρευνα ολοκληρώθηκε σύμφωνα με τον προγραμματισμό της.

Τέταρτον, αναφερθήκατε σε κρυψίνοια, κύριε Πρόεδρε. Θα παρακαλούσα πολύ, τουλάχιστον στο κεφάλαιο αυτό, επειδή γνωρίζετε ότι είμαι πάρα πολύ ευαίσθητος σε ό,τι αφορά τη διαφάνεια στην άσκηση της εξωτερικής πολιτικής και την ενημέρωση του πολιτικού κόσμου και της κοινωνίας, να είμαστε πιο προσεκτικοί. Κάθε φορά που συναντάται ο Τούρκος Πρόεδρος με τον Έλληνα Πρωθυπουργό, εκδίδεται πάντοτε ανακοινωθέν και εγώ ο ίδιος, αμέσως μετά την ολοκλήρωση, δίδω συνέντευξη έτσι ώστε να αναφέρω στον ελληνικό λαό ποια ήταν τα αποτελέσματα των συζητήσεων. Δεν υπήρξε καμμία περίπτωση κατά την οποία να μην υπάρχει πλήρης, διαφανής και σε βάθος ενημέρωση του ελληνικού λαού μετά την οποιαδήποτε συνάντηση των δύο ηγετών. Μυστική διπλωματία δεν υπάρχει και δεν πρόκειται να υπάρξει.

Η δε παρουσία μου στη Βουλή -νομίζω ότι θα συμφωνήσετε σε αυτό- είναι τόσο συστηματική, διαρκής και περιοδική που δεν αμφισβητείται ότι προσπαθώ, αν μη τι άλλο, στο πλαίσιο του δυνατού, να ενημερώνω την Εθνική Αντιπροσωπεία για το ζήτημα.

Πέμπτον, το ζήτημα της Αιγύπτου: Εμείς θέλουμε όλες οι χώρες να βρίσκονται σε μία αγαστή διπλωματική σχέση. Είναι προς το συμφέρον της περιφερειακής και της διεθνούς ειρήνης να μπορούν να συζητούν οι χώρες και να μην βρίσκονται σε κατάσταση αντιπαλότητας και εχθροπάθειας. Πλην, όμως, στρατηγική σχέση σε μια ευρύτερη περιφέρεια μπορεί να υπάρξει μόνο μία μεταξύ δύο κρατών. Και η σχέση μεταξύ Ελλάδας και Αιγύπτου είναι στρατηγική, δεν θίγεται, δεν βάλλεται, δεν υποβαθμίζεται. Είμαι σε διαρκή συζήτηση και επικοινωνία με τον ομόλογό μου από την Αίγυπτο και μπορώ να σας διαβιβάσω ότι η στρατηγική σχέση Ελλάδας και Αιγύπτου βρίσκεται στο απόγειό της και θα συνεχίσει να βρίσκεται σε αυτό το υψηλό επίπεδο.

Κλείνω με την ηλεκτρική διασύνδεση, στην οποία αναφερθήκατε. Θα επαναλάβω το ακόλουθο: Η ηλεκτρική διασύνδεση Ελλάδας - Κύπρου είναι ένα έργο το οποίο είναι πολύ μεγάλης σημασίας, διότι αίρει την ενεργειακή απομόνωση της Κύπρου, διότι στην πραγματικότητα θα δώσει μια πολύ μεγάλη ανακούφιση στους Kύπριους πολίτες σε ό,τι αφορά τις τιμές της ηλεκτρικής ενέργειας. Αυτό το αντιλαμβανόμαστε όλοι.

Κατά την άποψή μας, δεν υφίσταται και πάντως η ελληνική πολιτεία θεωρεί ότι δεν θα υπάρχει πρόβλημα σε ό,τι αφορά αυτό που ονομάζεται γεωπολιτικό ρίσκο. Θέλω να είμαι σαφής. Η έρευνα, όπως επίσης και η πόντιση ηλεκτρικού καλωδίου, επιτρέπεται και διασφαλίζεται απολύτως από το Διεθνές Δίκαιο. Οι κανόνες του Διεθνούς Δικαίου επιτρέπουν απολύτως την έρευνα και την πόντιση ηλεκτρικού καλωδίου και άρα, δεν θα μπορούσε σε καμμία περίπτωση να υπάρξει η οποιαδήποτε παρεμπόδιση εκ μέρους άλλου κράτους.

Και αυτό άλλωστε αποδεικνύει το γεγονός ότι το συγκεκριμένο έργο έχει εγκριθεί από την Ευρωπαϊκή Επιτροπή, που γνωρίζετε πολύ καλά, κύριε Πρόεδρε, ότι πάντοτε περνάει από μια πάρα πολύ αυστηρή κρίση πριν δώσει οποιοδήποτε ποσό από τον κοινοτικό προϋπολογισμό.

Θα μου επιτρέψετε να ολοκληρώσω με μια αναφορά στον ελληνοτουρκικό διάλογο. Αναφέρετε μια σειρά από γεγονότα τα οποία θεωρείτε ότι κατά την κρίση σας επιβαρύνουν τις σχέσεις μας με την Τουρκία. Κύριε Πρόεδρε, ούτε εγώ, ούτε κανένας Υπουργός Εξωτερικών θα μπορούσε ποτέ να είναι τόσο αφελή, ώστε να πιστεύει ότι από τη μια μέρα στην άλλη η Τουρκία θα υποστεί θεμελιωδών θέσεων. Εξάλλου το ότι διατηρούμε τις βασικές μας θέσεις αποτελεί και μια παραδοχή η οποία έχει ενσωματωθεί και στη διακήρυξη των Αθηνών.

Εκείνο το οποίο λέμε είναι ότι θα πρέπει με ρεαλισμό, με σωφροσύνη, με σύνεση να προχωρούμε βήμα-βήμα για να μπορέσουμε να αποκαταστήσουμε στο μέτρο του δυνατού τις σχέσεις μας με την Τουρκία και νομίζω όλοι θα συμφωνήσουμε σε αυτή την Αίθουσα ότι το να έχουμε καλές σχέσεις με όλους μας τους γείτονες συμβάλλει στην ειρήνη και την ευημερία της χώρας μας και της περιφέρειάς μας. Δεν νομίζω να υπάρχει έστω και ένας Βουλευτής ο οποίος θα έλεγε ότι δεν είναι σημαντικό να μπορούμε να συνομιλούμε με την Τουρκία. Το ότι συνομιλούμε δεν σημαίνει και δεν πρόκειται να σημάνει ποτέ ότι κάνουμε την οποιαδήποτε παραχώρηση σε σχέση με τα δίκαια που μας αναγνωρίζει το Διεθνές Δίκαιο και αναφέρεται το ζήτημα της οριοθέτησης. Τα ζητήματα τα οποία ανακύπτουν και ανακύπτουν από καιρού εις καιρόν έχουν να κάνουν ακριβώς με το γεγονός ότι η Ελλάδα δεν έχει οριοθετήσει την υφαλοκρηπίδα και την αποκλειστική οικονομική ζώνη με την Τουρκία. Ανεξάρτητα από τις αξιώσεις -τις ακραίες αξιώσεις- οι οποίες εγείρονται εκ μέρους της γείτονος, εκείνο το οποίο θέλω να αναφέρω είναι ότι μια συμφωνία κάποια στιγμή σε σχέση με την οριοθέτηση των ζωνών αυτών θα σήμαινε στην πραγματικότητα την επίλυση του βασικού υποκείμενου ζητήματος το οποίο έχουμε με την Τουρκία και θα διασφάλιζε στην πραγματικότητα μια μακρά και βιώσιμη ειρήνη στην περιοχή μας. Αυτό θα μπορούσε να γίνει μόνον εάν υπήρχε πλήρης σεβασμός στο Διεθνές Δίκαιο στο οποίο η χώρα μας ιστορικά αποδίδει πάρα πολύ μεγάλη σημασία.

Θα μου επιτρέψετε να πω εν κατακλείδι, επαναφέροντας την αρχική μου τοποθέτηση, ότι η Ελλάδα είναι σήμερα σε θέση ισχύος έτσι ώστε να μπορεί να συζητεί για τα θέματα αυτά και να μπορεί, σεβόμενη το Διεθνές Δίκαιο και υποστηρίζοντας τις εθνικές γραμμές, χωρίς καμμία παραχώρηση, να συζητά και να φέρνει λύσεις οι οποίες θα είναι ωφέλιμες για τον ελληνικό λαό. Γιατί το κρίσιμο είναι να βρισκόμαστε σε μια περίοδο ειρήνης. Οι Έλληνες πολίτες να αισθάνονται ασφάλεια, αλλά και οι επόμενες γενεές να βρουν μια Ελλάδα η οποία θα είναι εθνικά υπερήφανη, ασφαλής, σε ειρήνη και ευημερία.

Ευχαριστώ πολύ, κύριε Πρόεδρε και με συγχωρείτε για τη μακρηγορία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Ήταν πολλά τα ερωτήματα, οπότε και οι απαντήσεις ήταν πολλές.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ζητώ συγγνώμη από όλους όσοι θα ακολουθήσουν.

**ΠΡΟΕΔΡΕΥΩΝ (Ιωάννης Πλακιωτάκης):** Να είστε καλά, κύριε Υπουργέ.

Συνεχίζουμε με την τέταρτη με αριθμό 1336/30-8-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών, με θέμα: «Κυβερνητική ανεπάρκεια στην υλοποίηση των αρδευτικών έργων του Φιλιατρινού φράγματος -άμεσος κίνδυνος για τις καλλιέργειες».

Κύριε Πρόεδρε, παρακαλώ, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υφυπουργέ, χαίρομαι που είστε σήμερα εδώ για να απαντήσετε στην επίκαιρη ερώτησή μου. Δεν μπορώ, όμως, να μην ξεκινήσω επισημαίνοντας για μια ακόμη φορά το γεγονός ότι ενώ βλέπουμε τον Υπουργό σας να είναι παρών στα εγκαίνια μικρότερης σημασίας έργων, όταν είναι να μιλήσουμε για τα μείζονα, όταν είναι να μιλήσουμε για τα πολύ μεγάλα έργα τα οποία έχει ανάγκη η περιοχή της Μεσσηνίας εκεί δυστυχώς για μια ακόμη φορά είναι απών. Και λέω για τα μείζονα, γιατί εδώ συζητάμε για πολλοστή φορά -και θα έρθω σε αυτό- ένα έργο ζωτικής σημασίας για τη Μεσσηνία, θα έλεγα για ολόκληρη τη νοτιοδυτική Πελοπόννησο και βεβαίως για τον κρίσιμο τομέα της αγροτικής παραγωγής, ένα έργο το οποίο όταν ολοκληρωθεί και τεθεί σε πλήρη λειτουργία, θα αρδεύει περισσότερα από τριάντα τέσσερις χιλιάδες στρέμματα καλλιεργειών.

Τι έχει γίνει, όμως, με αυτό το έργο; Αν έπρεπε να το βάλουμε σε τίτλο θα έλεγα ότι είναι το «γεφύρι της Άρτας», το οποίο έχει μεταφερθεί στη Μεσσηνία. Περί αυτού πρόκειται. Να σας δώσω, επειδή μπορεί και να μην το γνωρίζετε, ένα πάρα πολύ σύντομο συνοπτικό ιστορικό. Είναι ένα έργο το οποίο ξεκίνησε το 2006, το οποίο δυστυχώς εγκαταλείφθηκε στην πορεία και έγινε μια πολύ μεγάλη προσπάθεια για να ολοκληρωθεί το κυρίως έργο το 2017 και έγινε μια ακόμα μεγαλύτερη προσπάθεια, ένας αγώνας δρόμου επιτρέψτε μου να πω και τότε και με τη δική μου παρουσία στο Υπουργείο, για να μπορέσουμε να εντάξουμε τα συνοδά έργα στο πρόγραμμα αγροτικής ανάπτυξης του 2019 με προϋπολογισμό 48,5 εκατομμύρια περίπου τότε. Και λέω τα συνοδά έργα γιατί έχουμε ένα έργο -και δείχνει αυτό αν θέλετε και τον τρόπο με τον οποίο διαχειρίστηκε και ο πάλαι ποτέ δικομματισμός των προηγούμενων δεκαετιών μεγάλα έργα, δημόσια έργα υποδομής- το οποίο ήταν ουσιαστικά ένα κέλυφος, ένα φράγμα στο οποίο δεν είχαν προκηρυχθεί οι αναγκαίοι αγωγοί, τα αναγκαία δίκτυα. Είναι ένα έργο το οποίο έχει μείνει ημιτελές. Λίγες μέρες πριν τις εκλογές του 2019 εντάχθηκε στο πρόγραμμα αγροτικής ανάπτυξης. Από τότε έχουν περάσει πάνω από πέντε ολόκληρα χρόνια και δυστυχώς δεν έχει γίνει από τότε απολύτως τίποτα.

Ποιο είναι το αποτέλεσμα αυτής της κυβερνητικής αδράνειας αυτά τα πέντε χρόνια; Το αποτέλεσμα είναι ότι από τη μία βεβαίως έχουμε τους αγρότες της Μεσσηνίας οι οποίοι παλεύουν σε εξαιρετικά αντίξοες συνθήκες, χωρίς να έχουν το σημαντικότερο έργο αγροτικής υποδομής το οποίο θα τους στηρίξει στην προσπάθειά τους και με τα φαινόμενα της ανομβρίας, με τα φαινόμενα της κλιματικής κρίσης να πολλαπλασιάζονται τα τελευταία χρόνια. Και την ίδια στιγμή τι έχουμε; Έχουμε ένα έργο το οποίο ακριβώς επειδή δεν έχει τους αγωγούς και δεν έχει πού να διοχετεύσει το νερό, χάνονται από αυτό το έργο περίπου 9 εκατομμύρια κυβικά μέτρα νερού ετησίως, τα οποία αντί να αρδεύουν τον κάμπο καταλήγουν στη θάλασσα. Σε μια περίοδο, δηλαδή, έντονων κλιματικών φαινομένων, σε μια περίοδο που το ζήτημα του νερού ανάγεται στο κύριο ζήτημα και στο κύριο πρόβλημα για την αγροτική παραγωγή παγκοσμίως και βεβαίως και στη χώρα μας που είναι hot spot της κλιματικής κρίσης στη Mεσόγειο, βλέπουμε ότι ένα τέτοιο έργο το οποίο είναι τόσο σημαντικό έχει μείνει από την Κυβέρνηση της Νέας Δημοκρατίας εδώ και περισσότερα από πέντε χρόνια στα αζήτητα, με πολύ μεγάλες επιπτώσεις στην αγροτική παραγωγή της περιοχής.

Κύριε Υφυπουργέ, επειδή πλέον ο κόμπος έχει φτάσει στο χτένι και επειδή δεν μπορούν να υπάρξουν άλλες καθυστερήσεις, θα ήθελα στην τοποθέτησή σας να σας ζητήσω να μας δώσετε ένα σαφές πλάνο και ένα ξεκάθαρο και δεσμευτικό χρονοδιάγραμμα για το πώς θα προχωρήσει η ολοκλήρωση, η αποπεράτωση αυτού του τόσο σημαντικού έργου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πρόεδρε.

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Έχετε τον λόγο, κύριε Υφυπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Πρόεδρε, κατ’ αρχάς επιτρέψτε μου να πω το εξής που αφορά τον Υπουργό, τον κ. Σταϊκούρα. Νομίζω ότι ο κ. Σταϊκούρας έχει δείξει ότι είναι παρών στα έργα και μάλιστα επιτρέψτε μου να προσθέσω ότι επειδή προέρχεται από μια εκλογική περιφέρεια η οποία προφανώς δεν βρίσκεται στο κέντρο, είναι ένας άνθρωπος ο οποίος καταλαβαίνει πάρα πολύ καλά τα ζητήματα τα οποία αφορούν ανθρώπους της γης, ανθρώπους του μόχθου, οι οποίοι ζουν και εργάζονται σε αυτό που ονομάζουμε ελληνική επαρχία, εγώ θα το έλεγα ελληνική περιφέρεια. Νομίζω τον αδικεί αυτή η παρατήρησή σας και έχει δείξει ότι είναι παντού κοντά σε όλα τα ζητήματα τα οποία τίθενται και αφορούν αυτούς τους ανθρώπους.

Τώρα, πρέπει να σας αναγνωρίσουμε ότι αυτό το έργο προχώρησε επί των ημερών σας διότι βλέπω ότι η απόφαση για την ένταξη αυτού του έργου στις ΣΑΕ έχει εκδοθεί στις 3-7-2019, δηλαδή ελάχιστες ημέρες πριν από τις βουλευτικές εκλογές. Είπατε μόνος σας ότι με πολύ κόπο προχώρησε αυτό το έργο, με πολύ κόπο πετύχατε και την ένταξη σε αυτό το χρηματοδοτικό πρόγραμμα.

Ξέρετε, θα προσθέσω κι εγώ ότι με πολύ κόπο προχωράνε κάποια έργα γιατί προφανώς συγκρούονται με πολλές παθογένειες και με πολλά προβλήματα και της ελληνικής γραφειοκρατίας.

Εν προκειμένω, το μεγάλο ζήτημα το οποίο για ένα χρονικό διάστημα σίγουρα αξιοσημείωτο φρέναρε το έργο είναι οι απαλλοτριώσεις οι οποίες αποτελούν προϋπόθεση για τη δημοπράτηση του έργου. Είναι ένα ζήτημα το οποίο φρέναρε το έργο. Tο έργο συμπεριλήφθηκε στο Πρόγραμμα Δημοσίων Επενδύσεων με ανωριμότητα. Αυτό δεν αναιρεί καθόλου τη σημασία της συμπερίληψής του. Όμως, καθώς όλες οι διαδικασίες θα γίνουν με το άρθρο 7Αεκείνο που ήταν πάρα πολύ σημαντικό είναι ότι για να φτάσουμε στη δημοπράτηση θα έπρεπε να έχουν τελειώσει τουλάχιστον η κήρυξη των απαιτούμενων απαλλοτριώσεων και η ύπαρξη μιας έκθεσης εκτίμησης σχετικά με τις εκτάσεις οι οποίες πρόκειται να απαλλοτριωθούν. Δεν έχει μικρό εμβαδόν εκτάσεων προς απαλλοτρίωση αυτό το έργο. Μιλάμε για τετρακόσια στρέμματα τα οποία πρέπει να απαλλοτριωθούν. Δεν είναι μικρή έκταση. Προφανώς χρειάστηκε να κτηματογραφηθεί, χρειάστηκε να επικαιροποιηθεί μετά η σύμβαση της κτηματογράφησης, χρειάστηκε να γίνει μια σειρά διοικητικών πράξεων τις οποίες δεν έχει σημασία δεν τις αναφέρουμε στη Βουλή. Μπορώ να σας τις δώσω εγγράφως και να τις δείτε.

Και σε κάθε περίπτωση εκεί που υπήρξε μια δυσκολία η οποία για ένα πολύ μεγάλο διάστημα έφερε καθυστέρηση στο έργο ήταν στο ζήτημα των δασικών εκτάσεων. Στον χαρακτηρισμό κάποιων εκτάσεων ως δασικών έπρεπε να υπάρξει η απάντηση του Δασαρχείου Κυπαρισσίας η οποία καθυστέρησε και έφερε μια σειρά από καθυστερήσεις.

Δεν θα αρνηθώ ότι υπάρχουν καθυστερήσεις, δεν θα αρνηθώ τη σημασία του έργου. Και θα αναφερθώ στη συνέχεια και στο υπόλοιπο του ερωτήματός σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κύριε Πρόεδρε, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υφυπουργέ, χαίρομαι κατ’ αρχάς που αναγνωρίζετε την προσπάθεια που έγινε όταν διαχειριστήκαμε κι εμείς αυτό το έργο έτσι ώστε να ενταχθεί τελικά στο Πρόγραμμα Αγροτικής Ανάπτυξης. Επιτρέψτε μου όμως να πω ότι επειδή από τότε, όπως είπα και πριν, έχουν μεσολαβήσει περισσότερα από πέντε χρόνια και επειδή αυτό το έργο και προσωπικά δεν το έχω αφήσει στην τύχη του, θέλω να σας επισημάνω ότι αυτή που συζητάμε σήμερα είναι η έβδομη ερώτηση που έχω καταθέσει εγώ προσωπικά για το συγκεκριμένο έργο.

Και θα γίνω πολύ συγκεκριμένος. Έβαλα τους συνεργάτες μου και βρήκαν από το αρχείο μας όλες τις ερωτήσεις: Στις 13-1-2020 ερώτηση προς τον τότε Υπουργό κ. Βορίδη. Στις 22-5-2020 ερώτηση πάλι προς τον κ. Βορίδη. Στις 5-10-2020 επίκαιρη ερώτηση. Ήρθε εδώ και απάντησε ο κ. Βορίδης. Στις 5-4-2023 ερώτηση προς τον κ. Γεωργαντά. Την 1-9-2023 ερώτηση προς τον κ. Αυγενάκη. Στις 7-12-2023 νέα επίκαιρη ερώτηση προς τον κ. Αυγενάκη. Στις 15-1-2024 νέα επίκαιρη ερώτηση προς τον κ. Αυγενάκη.

Θέλω να πω λοιπόν ότι έχουμε κάνει μια προσπάθεια κι εμείς από τη μεριά μας ως Αντιπολίτευση όλα αυτά τα χρόνια να πιέσουμε έτσι ώστε να προχωρήσει αυτό το πολύ σημαντικό έργο. Μάλιστα, ο κ. Βορίδης το 2020, ως τότε Υπουργός Αγροτικής Ανάπτυξης, είχε δεσμευτεί στην απάντηση στην επίκαιρη ερώτησή μου, υπάρχει προφανώς και το βίντεο από όλες τις επίκαιρες ερωτήσεις, ότι τα αρδευτικά έργα θα δημοπρατηθούν το πρώτο τρίμηνο του 2021. Και φτάνουμε τώρα στο τέλος του 2024 και δεν έχει γίνει απολύτως τίποτα.

Μάλιστα, ο Πρωθυπουργός κ. Μητσοτάκης στο αναπτυξιακό συνέδριο που έγινε πριν από λίγους μήνες μίλησε για ένταξη των δικτύων του φράγματος στο ΕΣΠΑ. Πανηγυρικά μίλησε για την ένταξη των δικτύων του φράγματος στο ΕΣΠΑ, αυτό που πριν από λίγο εσείς αναγνωρίσατε -και προς τιμήν σας πρέπει να πω- ότι έγινε το 2019. Νομίζω ότι συνιστά εμπαιγμό προς τους αγρότες και προς τους πολίτες της Μεσσηνίας να εμφανίζονται ως επιτυχίες αυτά τα οποία έγιναν από προηγούμενη κυβέρνηση και να μην υπάρχει κανένα σχέδιο για το μέλλον και το πώς θα ολοκληρωθεί το έργο.

Περιμένω λοιπόν και θα ήθελα -για να μην χρειαστεί η έβδομη ερώτηση να γίνει η δέκατη έβδομη ερώτηση στο μέλλον- πραγματικά, κύριε Υφυπουργέ, να μας δώσετε ένα χρονοδιάγραμμα. Δεν μπορεί όλα αυτά τα χρόνια η δικαιολογία να είναι τα ζητήματα των απαλλοτριώσεων. Γνωρίζω πολύ καλά ότι μπορεί να είναι και χρονοβόρα. Όμως, δεν μπορεί αυτό να είναι πρόσκομμα εσαεί για την ολοκλήρωση αυτού του σημαντικού έργου. Περιμένουμε λοιπόν ένα σαφές χρονοδιάγραμμα. Δεν μπορεί να καθυστερεί άλλο η υλοποίηση του Φιλιατρινού φράγματος επειδή η Κυβέρνηση Μητσοτάκη έχει επιλέξει να αδρανήσει, έχει επιλέξει να μην θέσει σε πρώτη προτεραιότητα αυτό το τόσο κρίσιμο έργο για την αγροτική παραγωγή της Μεσσηνίας και της νοτιοδυτικής Πελοποννήσου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, αυτό το θέμα των προτεραιοτήτων το ακούω -και το ακούω συχνά- στη Βουλή. Δεν μιλάω για τη συγκεκριμένη περίπτωση, γιατί πιθανότατα υπάρχει όντως ανάγκη να προχωρήσει το συγκεκριμένο ζήτημα.

Ακούω από πληθώρα Βουλευτών σε ερωτήσεις οι οποίες γίνονται: «Ξέρετε, η εκλογική μας περιφέρεια έχει παραμεληθεί, δεν είναι στις προθέσεις της Κυβέρνησης να προχωρήσει ένα έργο στη δική μας περιφέρεια». Θα μιλήσω, λοιπόν, επί της αρχής σε αυτό το ζήτημα, επειδή πλανάται και το όνομα του κ. Σταϊκούρα από την πρώτη στιγμή της παρέμβασής σας σήμερα.

Η πολιτική απόφαση που έχουμε πάρει με τον Υπουργό είναι ότι θα μιλάμε πάρα πολύ ξεκάθαρα, θα μιλάμε πολύ ανοιχτά, και στη Βουλή και στον κόσμο, για τις προτεραιοποιήσεις των έργων, για τα ίδια τα έργα και για τις πραγματικές δυνατότητες υποστήριξης των έργων. Μιλάω για υποστήριξη όχι μόνο οικονομική βεβαίως αλλά και της δυνατότητας τεχνικής υποστήριξης, της ωρίμανσης του έργου. Και επαναλαμβάνω, και το είπατε κι εσείς, πως με τον όρο «ωρίμανση» εννοώ μέχρι και τη φάση της εγκατάστασης ενός αναδόχου η οποία είναι μια πάρα πολύ δύσκολη και χρονοβόρα υπόθεση.

Κατά συνέπεια, ειδικά για το δικό σας έργο, δεν υπάρχει καμμία τέτοια πρόθεση. Καμμία πρόθεση υστέρησης, καμμία πρόθεση καθυστέρησης. Υπάρχει όντως η αντικειμενική ανάγκη αυτό το έργο να προχωρήσει και είναι μέσα στις προτεραιότητες και της Κυβέρνησης, αλλά και του Υπουργού και του Υπουργείου.

Εκείνο το οποίο μπορώ να σας πω είναι ότι θα υπάρξει η έγκριση των τευχών δημοπράτησης μέσα στο αμέσως προσεχές διάστημα. Δεν θα σας δώσω μήνα, γιατί θέλω να είμαι ακριβής. Σας λέω, όμως, ότι θα γίνει στο αμέσως προσεχές διάστημα, πιθανότατα -και μάλλον- πριν από τη λήξη αυτής της χρονιάς θα προχωρήσουν τα τεύχη δημοπράτησης.

Υπήρχε κι ένας άλλος αντικειμενικός λόγος για τον οποίον υφίσταται αυτή η καθυστέρηση. Άκουσα τις ημερομηνίες των δύο τελευταίων ερωτήσεών σας, αν δεν κάνω λάθος, ίσως και των τριών. Αυτές έγιναν μετά τις εκλογές του 2023. Τότε, όμως, το έργο είχε περιέλθει στο Υπουργείο Υποδομών και Μεταφορών, είχε φύγει από το Υπουργείο Αγροτικής Ανάπτυξης στο οποίο είχατε απευθύνει τις ερωτήσεις, κάτι το οποίο έφερε -όπως καταλαβαίνετε- και μια καθυστέρηση στο έργο.

Θα είμαι σε θέση, στο αμέσως προσεχές διάστημα, να σας δώσω ημερομηνίες. Η προσωπική μου άποψη είναι ότι μπορούμε και με την υφιστάμενη εξέλιξη, αυτή που έχει ήδη προχωρήσει στο ζήτημα των απαλλοτριώσεων, να προχωρήσουμε στα τεύχη δημοπράτησης, κάτι το οποίο θα ελέγξουμε με τις υπηρεσίες στο αμέσως προσεχές διάστημα.

Πάντως, οφείλω να πω ότι το Φιλιατρινό φράγμα αποτελεί μια προτεραιότητα, τα συνοδευτικά έργα του Φιλιατρινού φράγματος, για να ακριβολογούμε. Ξέρετε, αυτό το έργο απέκτησε και ένα παρατσούκλι. Όπου πάω με ρωτούν τι γίνεται με το φιλιατρινό φράγμα. Στην πραγματικότητα μιλάμε για τα συνοδευτικά έργα τα οποία θα αρδεύσουν τον Κάμπο της Τριφυλίας. Νομίζω ότι μέσα στο αμέσως προσεχές διάστημα θα σας δώσω απαντήσεις. Πραγματικά υπάρχει μια καθυστέρηση για την οποία όντως απολογούμαι. Νομίζω ότι πολύ σύντομα θα έχουμε εξελίξεις ιδιαίτερα θετικές γι’ αυτό το γεγονός. Σας ευχαριστώ για την ερώτησή σας που πραγματικά επισπεύδει τη διαχείριση αυτού του θέματος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε τώρα με την τέταρτη με αριθμό 1344/2-9-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλουπρος τον Υπουργό Προστασίας του Πολίτη,με θέμα: «Τα ερωτηματικά για τις πειθαρχικές κυρώσεις στους αστυνομικούς υπαλλήλους που διώκονται για την ανθρωποκτονία του Κώστα Μανιουδάκη εκθέτουν ανεπανόρθωτα την προσπάθεια συγκάλυψης της Ελληνικής Αστυνομίας».

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υφυπουργέ, δεν είναι η πρώτη φορά που συζητάμε τη συγκεκριμένη υπόθεση. Είναι η δεύτερη φορά που έρχεστε να απαντήσετε σε επίκαιρη ερώτηση για το συγκεκριμένο ζήτημα.

Βρισκόμαστε έναν χρόνο μετά τη διαφαινόμενη ανθρωποκτονία του Κώστα Μανιουδάκη. Προφανώς αυτή τη στιγμή με την εξέλιξη που έχει πάρει η υπόθεση, υπάρχουν πάρα πολύ σοβαρά ερωτηματικά και για τη στάση της Ελληνικής Αστυνομίας και κατ’ επέκταση και του πολιτικού προϊσταμένου της, δηλαδή του Υπουργείου Προστασίας του Πολίτη, σε σχέση με τις πειθαρχικές κυρώσεις των αστυνομικών υπαλλήλων οι οποίοι ξεκάθαρα παραβίασαν ανθρώπινα δικαιώματα και εκθέτουν τη λειτουργία του κράτους δικαίου στη χώρα.

Όπως είχαμε ήδη συζητήσει στην επίκαιρη ερώτηση με αριθμό πρωτοκόλλου 622/24-1-2024, οι ισχυρισμοί που προέβαλε η ΕΛΑΣ για το θάνατο του Κώστα Μανιουδάκη είναι απλώς ψευδείς. Δεν το λέω εγώ, το λέει το πόρισμα του ιατροδικαστή. Βγήκε η ΕΛΑΣ και είπε για έναν άνθρωπο που του είχαν λιώσει το κεφάλι στο ξύλο ότι έπεσε και χτύπησε και αυτό οδήγησε σε θάνατο από παθολογικά αίτια. Όμως η ιατροδικαστική πραγματογνωμοσύνη δείχνει όντως ότι είχαμε χρήση θλώντος οργάνου, δηλαδή είχε χτυπηθεί ο Κώστας Μανιουδάκης από τους αστυνομικούς. Μάλιστα αυτή τη στιγμή, οι τέσσερις εμπλεκόμενοι αστυνομικοί έχουν κληθεί για ανωμοτί εξηγήσεις, είναι δηλαδή πια ύποπτοι, ως ύποπτοι για ανθρωποκτονία με ενδεχόμενο δόλο, τελεσθείσα από κοινού σε ήρεμη ψυχική κατάσταση.

Κατανοείτε, ελπίζω, ότι είναι πολύ βαρύ τέσσερις άνθρωποι της Ελληνικής Αστυνομίας, τέσσερις άνθρωποι που υποτίθεται ότι η δουλειά τους είναι να διασφαλίζουν τον νόμο αυτή τη στιγμή να έχουν κληθεί από τη δικαιοσύνη για ανθρωποκτονία με ενδεχόμενο δόλο σε ήρεμη ψυχική κατάσταση και κατανοείτε πόσο εκθέτει και την ΕΛΑΣ και το Υπουργείο η φράση και το ερμηνευτικό σχήμα ότι έπεσε και χτύπησε και αυτό επέφερε την καρδιακή προσβολή.

Να σας υπενθυμίσω ότι η Ένωση Αστυνομικών Υπαλλήλων Χανίων μάλιστα δεν είχε μείνει απλά στην επίσημη εκδοχή της ΕΛΑΣ, αλλά έχει εκτοξεύσει και απειλές μέσα από επίσημη ανακοίνωσή της και προς την οικογένεια και σε όποιον αμφισβητούσε την επίσημη ακριβώς όπως φαίνεται ψεύτικη εκδοχή.

Με βάση αυτά θέλουμε να σας κάνουμε κάποιες πάρα πολύ απλές ερωτήσεις. Φαντάζομαι την απάντηση στην πρώτη είναι αυτονόητη, αλλά εδώ που είμαστε έχουν αξία και αυτά να ακουστούν. Σας ρωτούμε, λοιπόν, αν έχουν τεθεί σε διαθεσιμότητα οι αστυνομικοί υπάλληλοι, εναντίον των οποίων έχει ασκηθεί ποινική δίωξη για ανθρωποκτονία ή αν ακόμα είναι σε κάποια υπηρεσία, αν είναι με τη στολή τους, αν είναι ένοπλοι κ.λπ..

Δεύτερο ερώτημα: Για ποιον λόγο η ΕΛΑΣ βιάστηκε να υιοθετήσει την εκδοχή των εμπλεκομένων; Για ποιον λόγο η ΕΛΑΣ δεν είπε ότι θα διεξαχθεί έρευνα και όχι κατευθείαν να υιοθετήσει την εκδοχή των ανθρώπων στα χέρια των οποίων δολοφονήθηκε ο Κώστας Μανιουδάκης; Και αν μπορείτε να μας πείτε ποια ήταν τελευταία φορά που οι συγκεκριμένοι αστυνομικοί υπάλληλοι είχαν υποβληθεί στα απαραίτητα ψυχομετρικά τεστ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Στην επίκαιρη ερώτηση θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, πρώτα από όλα πρέπει να πούμε ότι, πράγματι, όπως είπατε και εσείς, έχουμε απαντήσει άλλες δύο φορές σε ερωτήσεις γι’ αυτό το θέμα. Την πρώτη, στις 5-2-2024, απάντησα εγώ σε ερώτησή σας, αλλά και στις 6-11-2023 ο πρώην Υπουργός Γιάννης Οικονόμου, και δεν ξέρω κατά πόσο είναι σύμφωνο με τον Κανονισμό, αν αποτελεί επίκαιρο ένα γεγονός –και πρέπει να αποτελεί αντικείμενο ερώτησης επίκαιρης μάλιστα- που έχει συμβεί την 1η Σεπτεμβρίου του 2023.

Πέραν αυτού όμως, θα πρέπει να σας πω ότι σας είπαμε και στις 5-2-2024, στην προηγούμενη ερώτηση που είχατε καταθέσει, ότι όχι μόνο δεν υπάρχει καμμία συγκάλυψη αλλά υπήρχε μία έρευνα σε τρία επίπεδα: σε πειθαρχικό επίπεδο, η πειθαρχική διοικητική διαδικασία της Αστυνομίας η οποία είναι ανοιχτή ακόμα και σήμερα –σας το είπαμε και τότε ερευνώνται τα πάντα- η ποινική διαδικασία από τη δικαιοσύνη ερευνά και αυτή την υπόθεση αυτή και, βέβαια, όλα αυτά υπό τον έλεγχο, την εποπτεία, της Ανεξάρτητης Αρχής του Συνηγόρου του Πολίτη. Άρα, λοιπόν, σας εξηγήσαμε τότε ότι δεν υπάρχει καμμία συγκάλυψη ούτε θέμα με τη δικαιοσύνη ούτε θέμα από την Ελληνική Αστυνομία.

Επανέρχεστε όμως με ερώτηση και πάλι αναφέρεστε σε προσπάθεια συγκάλυψης της Ελληνικής Αστυνομίας και επικαλείστε μάλιστα και μια απόφαση καινούργια της ελληνικής δικαιοσύνης, η οποία άσκησε στο μεταξύ ποινική δίωξη σε βάρος των αστυνομικών για τις κατηγορίες που και εσείς αναφέρατε. Άρα, λοιπόν, επιμένετε και σήμερα ότι υπάρχει καμμία συγκάλυψη, όταν η δικαιοσύνη βγάζει μια απόφαση να διώξει, να ελέγξει επιπλέον, ενδεχομένως και με τη βάσανο αν οδηγηθεί στο ακροατήριο μία μέρα; Και βέβαια επιμένετε σε συγκάλυψη της Ελληνικής Αστυνομίας η οποία δίνει στοιχεία, έχει γίνει η έρευνα και έχει διατάξει και πειθαρχική διαδικασία;

Θυμάστε ότι τότε επίσης, κύριε συνάδελφε, κάνατε παράπονα ότι δεν υπήρχε πρόσβαση από τους συγγενείς στη δικογραφία και σας εξηγήσαμε ότι αυτό είναι θέμα της ελληνικής δικαιοσύνης, διότι σύμφωνα με τον Κώδικα Ποινικής Δικονομίας προβλέπεται πότε οι συγγενείς, πότε κάποιο τρίτο πρόσωπο μπορεί να έχει πρόσβαση στη δικογραφία.

Και σήμερα έχετε πλέον πλήρη πρόσβαση, το διαπιστώσατε. Άρα, επιμένετε ακόμα σε διαδικασία συγκάλυψης;

Παρ’ όλα αυτά, εγώ θα πρέπει να επαναλάβω κάποια πράγματα που είναι βασικά, γιατί για τη συμπεριφορά του αστυνομικού κατά την αποτροπή ή καταστολή οποιασδήποτε εγκληματικής ενέργειας υπάρχουν συγκεκριμένοι κανόνες. Υπάρχει το π. δ.254/2004, ο Κώδικας Δεοντολογίας του αστυνομικού, ο οποίος προβλέπει ότι ο αστυνομικός για την τήρηση και την εφαρμογή νόμου χρησιμοποιεί κατ’ αρχάς μη βίαια μέσα. Η προσφυγή στη βία γίνεται πάντοτε όταν είναι απολύτως αναγκαία και πάντοτε με την αυστηρή τήρηση των κανόνων της αναλογικότητας, της προσφορότητας και της αναγκαιότητας. Το ένστολο προσωπικό της Ελληνικής Αστυνομίας μπορεί να φέρει όπλο, κατάλληλο οπλισμό, εφόδια και μέσα, εκπαιδεύεται όμως στη χρήση των όπλων και των ειδικών μέσων.

Είναι προτεραιότητα του Υπουργείου ο έλεγχος κάθε παράνομης, αντικοινωνικής και απρεπούς συμπεριφοράς του αστυνομικού. Παρακολουθούμε όλα τα ανά την επικράτεια περιστατικά. Εξετάζουμε κάθε καταγγελία, κάθε πληροφορία. Αυτό το οφείλουμε, κυρίως, για να προστατεύσουμε τους θεσμούς. Διερευνούμε και εσωτερικά κάθε υπόνοια παραβατικής συμπεριφοράς του προσωπικού της Ελληνικής Αστυνομίας, κινώντας διοικητικές και πειθαρχικές διαδικασίες. Διερευνώνται όλες οι αιτιάσεις σε όλα τα επίπεδα για κάθε παράνομη πράξη αστυνομικού. Η άσκηση δυσανάλογης ή παράνομης αστυνομικής βίας αποτελεί παράβαση υπηρεσιακού καθήκοντος και, βέβαια, τα καταγγελλόμενα πάντοτε ερευνώνται ενδελεχώς τόσο από ποινικής όσο και πειθαρχικής πλευράς.

Θα σας πω το εξής, το είχα ξαναπεί, ότι εδώ έγινε προανάκριση από το Α.Τ. Αποκορώνου, παραγγέλθηκε η διενέργεια νεκροψίας-νεκροτομής, τοξικολογικής εξέτασης και κατασχέθηκε ποσότητα ακατέργαστης ινδικής κάνναβης η οποία εστάλη για εργαστηριακή εξέταση. Μετά το πέρας της προανάκρισης η δικογραφία υποβλήθηκε στην Εισαγγελία Πρωτοδικών Χανίων, έγινε ιατροδικαστική έκθεση και αυτή υποβλήθηκε από το Α.Τ. Αποκορώνου στην εισαγγελική αρχή, αλλά καταλαβαίνετε, κύριε Ηλιόπουλε, ότι υπάρχει η μυστικότητα της διαδικασίας. Tόσο η ποινική διαδικασία όσο και η πειθαρχική δεν είναι διαδικασίες οι οποίες συζητούνται από τη Βουλή. Είναι ανοιχτές και δεν μπορεί να γίνει περαιτέρω αποκάλυψη. Δεν μπορώ να σας πω περισσότερα πράγματα. Η Αστυνομία ουδέποτε βιάστηκε. Δεν έχει πάρει καμμία θέση επί του θέματος. Αντιθέτως, διερευνά. Θα σας πω περισσότερα για τη διερεύνηση. Η Αστυνομία εξέδωσε ανακοίνωση μάλιστα σχετική γι’ αυτό το θέμα την οποία δίνω στα Πρακτικά. Στη δευτερολογία μου θα σας πω περισσότερα.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υφυπουργέ, από τα συγκεκριμένα ερωτήματα δεν απαντήσατε τίποτα. Τίποτα. Ήρθατε εδώ και οριακά αναρωτιέστε για ποιον λόγο συζητάμε το ζήτημα και αν είναι επίκαιρο. Λες και δεν βγήκε πριν λίγες μέρες η κλήση από την εισαγγελία ότι τέσσερις άνθρωποι της Ελληνικής Αστυνομίας αυτήν τη στιγμή είναι ύποπτοι για δολοφονία σε ήρεμη ψυχική κατάσταση και θεωρείτε ότι αυτό δεν είναι καν επίκαιρο, δεν πρέπει να το συζητήσουμε καν εδώ. Και αναρωτιέστε μετά γιατί ο κόσμος μιλάει για συγκάλυψη και στη συγκεκριμένη υπόθεση.

Να τα πάρουμε με τη σειρά. Είναι 1η Σεπτεμβρίου του ’23. Ναι, πέρασε ένας χρόνος και είναι πρόβλημα ότι έχει περάσει ένας χρόνος. Και ο Κώστας Μανιουδάκης βρέθηκε νεκρός δεμένος με χειροπέδες. Νεκρός δεμένος με χειροπέδες στα χέρια των ανθρώπων που υποτίθεται ότι ελέγχουν τον νόμο και του έκαναν έναν έλεγχο. Και όταν τον πήγαν στο τοπικό τμήμα υγείας η απάντηση ήταν «έπεσε και χτύπησε». Το «έπεσε και χτύπησε», ξέρετε, το έχει πει πολλές φορές η Ελληνική Αστυνομία. Θυμάστε ίσως την υπόθεση της ζαρντινιέρας. Αλλά δεν είναι η μόνη. Το «έπεσε και χτύπησε», απ’ ό,τι φαίνεται, είναι manual στην Ελληνική Αστυνομία.

Ένας άνθρωπος, λοιπόν, ο οποίος βρίσκεται σε αυτήν την κατάσταση, η επίσημη γραμμή της ΕΛ.ΑΣ. που διαρρέει αμέσως σε όλα τα μέσα ενημέρωσης είναι «παθολογικά αίτια». Τι θα λέγανε; «Του λιώσαμε το κεφάλι στο ξύλο και έτσι έπαθε καρδιακό ο άνθρωπος»; Δεν το λέτε αυτό. Η Ένωση Αστυνομικών Υπαλλήλων Χανίων βγάζει δελτία Τύπου και απειλεί κόσμο που μιλάει ακριβώς για τα πραγματικά περιστατικά όπως μίλησε η οικογένεια από την πρώτη στιγμή, και θεωρείτε εσείς δεν έχετε καμμία ευθύνη έναν χρόνο μετά που έχουν καταρρεύσει όλα τα ψέματα. Πέσανε. Όλα τα ψέματα πέσανε. Αναρωτιέστε γιατί σας κάνουμε ερώτηση. Σας κουράζουμε μάλλον. Δεν θέλετε να έρχεστε για κοινοβουλευτικό έλεγχο.

Ευτυχώς που βγήκε το πόρισμα του ιατροδικαστή, που μιλάει για χρήση γκλομπ και να σας θυμίσω για την ποιότητα της έρευνας της Ελληνικής Αστυνομίας ότι η ΕΛΑΣ δεν είχε συλλέξει καν τα σπασμένα γυαλιά του θύματος, τα οποία ήταν μέσα σε κηλίδες αίματος. Tα συνέλεξε η οικογένεια.

Αυτή είναι η ποιότητα του ελέγχου που έκανε η ΕΛΑΣ στη συγκεκριμένη υπόθεση και γι’ αυτό, ναι, θα πρέπει να απαντήσετε. Θα πρέπει να απαντήσετε αν αυτοί οι άνθρωποι είναι ακόμα στη θέση τους ή αν δεν είναι πότε έφυγαν, πότε θα φύγουν κ.τ.λ.. Θα πρέπει να απαντήσετε αν η υπηρεσία επιμένει στην εκτίμηση που είχε από την πρώτη στιγμή ότι ο θάνατος οφείλεται σε παθολογικά αίτια ή αν λέει ότι όντως δεν έχει επίσημη γνώμη η υπηρεσία. Και θα πρέπει να απαντήσετε γιατί δεν μιλάμε για μεμονωμένο περιστατικό, μιλάμε για ένα περιστατικό που δείχνει ότι υπάρχει κουλτούρα ατιμωρησίας μέσα στην ΕΛΑΣ.

Να σας θυμίσω την περίπτωση Ινδαρέ, να συζητήσουμε για άλλες περιπτώσεις. Όμως αντί να συζητάμε γι’ αυτά, συζητάμε διάφορα ανόητα ιδεάκια που πετάει ο κ. Πλεύρης, ας πούμε για το αν θα ποινικοποιήσουμε τη λέξη μπάτσος, όχι να συζητήσουμε για το πώς θα περιορίσουμε την ατιμωρησία και την κουλτούρα βίας και παραβίασης του κράτους δικαίου μέσα στην Ελληνική Αστυνομία, γιατί αυτό ούτε θέλετε ούτε μπορείτε να το κάνετε, γιατί τρέφεστε από αυτή την κουλτούρα και τρέφεστε από τη λογική του αυταρχισμού και με αυτόν τον τρόπο ποτίζετε ακροδεξιά κοινά που νομίζετε ότι θα τα μαζέψετε.

Όμως, εδώ μιλάμε για έναν άνθρωπο που έχασε τη ζωή του αφού του έλιωσαν το κεφάλι στο ξύλο αστυνομικοί, άνθρωποι που θα έπρεπε να υπερασπίζονται τον νόμο.

Και γι’ αυτό, ναι, κύριε Υφυπουργέ, θα απολογηθείτε. Τι να κάνουμε; Θα απολογηθείτε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, πραγματικά, δεν υπάρχει κανένα πρόβλημα να σας πούμε πολλές φορές όλα αυτά τα οποία έχουμε κάνει σε αυτή την υπόθεση και αυτό το οποίο μπορούμε να πούμε είναι το τι έχει κάνει η Ελληνική Αστυνομία μέχρι σήμερα γι’ αυτή την υπόθεση. Δεν περίμενα να πρέπει να επιμείνω τόσο πολύ για το τι δεν μπορεί να κάνει η Αστυνομία, γιατί προφανώς η Ελληνική Αστυνομία δεν μπορεί ούτε εμείς μπορούμε να συζητήσουμε εδώ τα πραγματικά περιστατικά μιας υπόθεσης η οποία είναι ανοικτή, μιας διαδικασίας η οποία είναι μυστική, ούτε φυσικά μπορούμε αυτή τη στιγμή να βγάλουμε μια απόφαση εμείς ως Ελληνική Αστυνομία για μια υπόθεση την οποία διερευνά η δικαιοσύνη.

Θα σας πω, λοιπόν, ξανά. Αυτά τα οποία έχουμε κάνει με βάση δημοσιεύματα τα οποία υπήρχαν στο διαδίκτυο, από τα οποία υπήρχαν υπόνοιες για επίμεμπτες ενέργειες αστυνομικών, διατάχθηκε αρχικά από τη Γενική Περιφερειακή Αστυνομική Διεύθυνση Κρήτης η διενέργεια προκαταρκτικής διοικητικής εξέτασης. Όταν έγιναν καταγγελίες από την οικογένεια του θανούντος για πιθανή τέλεση πειθαρχικών παραπτωμάτων, η έρευνα αυτή αναβαθμίστηκε σε προκαταρκτική, σε ένορκη διοικητική εξέταση, σε ΕΔΕ, η οποία βρίσκεται ακόμα σε εξέλιξη.

Η ιατροδικαστική έκθεση υποβλήθηκε για συνεκτίμηση στο πλαίσιο της δικαστικής διερεύνησης στον ενεργούντα την ένορκη διοικητική εξέταση του αξιωματικού ο οποίος δεν έχει καμμία σχέση με τις υπηρεσίες ούτε με τους εμπλεκόμενους αστυνομικούς

Στη συνέχεια ήρθε από την Εισαγγελία Πρωτοδικών Χανίων στις 7-8-2024 - τώρα συγκεκριμένα- στον διενεργούντα την ΕΔΕ αξιωματικό το έγγραφο της εισαγγελίας που γνωστοποιεί πλέον ότι ασκήθηκε σε βάρος των αστυνομικών ποινική δίωξη για τα αδικήματα αυτά της ανθρωποκτονίας που αναφέρετε και εσείς με ενδεχόμενο δόλο σε ήρεμη ψυχική κατάσταση.

Παράλληλα, για όλες αυτές τις ενέργειες ενημερώνεται η Ανεξάρτητη Διοικητική Αρχή, ο Συνήγορος του Πολίτη, ο Εθνικός Μηχανισμός Διερεύνησης Περιστατικών Αυθαιρεσίας. Παρακολουθεί όλη τη διοικητική διερεύνηση, όλο το ανακριτικό υλικό και μετά το τέλος της πειθαρχικής διοικητικής διαδικασίας όλο το υλικό θα πάει εκεί προκειμένου να αποφανθεί αν είναι πλήρης ο έλεγχος από τυπικής και ουσιαστικής πλευράς και αν τυχόν χρήζει συμπλήρωσης.

Για όλους τους εμπλεκόμενους -να είστε βέβαιος- ότι η Ελληνική Αστυνομία, το Αρχηγείο παρακολουθεί την πρόοδο της διοικητικής διαδικασίας και της ποινικής διαδικασίας και θα κάνει όλες τις απαραίτητες ενέργειες. Πρέπει, όμως, να σας πω…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, συγγνώμη, πραγματικά συγγνώμη. Είναι στη θέση του.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο. Αφήστε να ολοκληρώσω και θα ακούσετε.

Όπως η δικαστική διαδικασία είναι μυστική, το ίδιο και η πειθαρχική διαδικασία είναι μυστική. Δεν μπορούμε εδώ να σας γνωστοποιήσουμε ούτε μπορούμε εδώ να πούμε δημοσίως πραγματικά περιστατικά σε μια έρευνα που είναι ανοιχτή.

Αυτό επιβάλλει ο νομικός μας πολιτισμός, ο σεβασμός στις αρχές της δίκαιης δίκης, ο σεβασμός στους κανόνες Ποινικής Δικονομίας που προβλέπουν, ο σεβασμός στα δικαιώματα του κατηγορουμένου. Σας το εξήγησα και την προηγούμενη φορά ότι ακόμα και οι κατηγορούμενοι –είτε είναι αστυνομικοί είτε όχι- έχουν δικαιώματα.

Και να σας θυμίσω ότι μία ποινική δίωξη δεν σημαίνει και καταδίκη. Άρα, καταλαβαίνετε ότι ο κατηγορούμενος απολαμβάνει του στοιχειώδους θεμελιώδους δικαιώματος, του τεκμηρίου της αθωότητας και αυτό το σεβόμαστε και πρέπει να το σεβαστούμε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι στη θέση τους, ή όχι;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Εσείς, όμως, κύριε Ηλιόπουλε, έχετε βγάλει απόφαση γιατί διαβάζοντας την ερώτησή σας βλέπουμε ότι λέτε πως η καθυστερημένη ιατροδικαστική πραγματογνωμοσύνη και η καθυστερημένη πρόσβαση των οικείων του θύματος στη δικογραφία έχουν ως αποτέλεσμα την αδικαιολόγητη βία των αστυνομικών που επιφέρει το καρδιακό επεισόδιο που στέρησε τη ζωή. Βγάλατε απόφαση και για τον θάνατο. Και λέτε μετά ότι οι τέσσερις εμπλεκόμενοι αστυνομικοί κλήθηκαν σε ανωμοτί εξηγήσεις για αυτά τα αδικήματα, γεγονός που μαρτυρά –λέτε- το ψευδεπίγραφο των αρχικών ισχυρισμών της Αστυνομίας και δικαιώνει τους οικείους του θύματος που έκαναν λόγο για δολοφονία. Και λέτε ότι εδώ έτσι έχουν γίνει τα πράγματα. Έχετε βγάλει μια απόφαση, ουσιαστικά με αυτό λέτε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι στη θέση τους; Δεν απαντήσατε!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Εγώ λέω ότι αυτή τη στιγμή είναι ανοιχτή η υπόθεση, δεν μπορώ να υιοθετήσω ούτε τη μία εκδοχή ούτε την άλλη.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μην υιοθετήσετε! Πείτε μου αν είναι στη θέση τους, αυτό!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Πρέπει να περιμένουμε όλοι σεβόμενοι τα δικαιώματα των κατηγορουμένων και να ξέρετε ότι παρακολουθούμε όλες τις εξελίξεις και να είστε βέβαιοι ότι εφόσον υπάρχουν αποφάσεις της διοικητικής διαδικασίας η οποία είναι ανοιχτή και της ποινικής διαδικασίας, πράττουμε αναλόγως, σεβόμενοι πάντοτε τα δικαιώματα όλων σε αυτή την υπόθεση. Αυτό οφείλουμε να κάνουμε, είναι στοιχειώδεις κανόνες που πρέπει να σεβαστούμε και νομίζω ότι όλοι πρέπει να το κάνουμε.

Και όσον αφορά τα στοιχεία τα οποία ζητάτε για το εάν υποβλήθηκαν στα απαραίτητα ψυχομετρικά τεστ, να σας πω ότι ναι και αυτές οι διαδικασίες δεν είναι στοιχεία τα οποία γνωστοποιούνται. Υπάρχουν υπουργικές αποφάσεις από το 2011, η 8517, η οποία προβλέπει ότι η εξέταση των αστυνομικών από επιτροπές του άρθρου 2 της παρούσας –ψυχομετρικά τεστ που θέσατε- και τα αποτελέσματα των εξετάσεων είναι απόρρητα και η επεξεργασία τους διέπεται από τις διατάξεις του ν.2472/1997 για την προστασία των προσωπικών δεδομένων. Δεν βγάζει αποφάσεις η Ελληνική Αστυνομία σε εν εξελίξει υπόθεση, η δικαιοσύνη βγάζει αποφάσεις και οι πειθαρχικές διαδικασίες γίνονται.

Σας ευχαριστώ πάρα πολύ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι ή όχι στη θέση τους, κύριε Υπουργέ;

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα ήθελα να προβώ σε κάποιες ανακοινώσεις προς το Σώμα.

Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Περιβάλλοντος και Ενέργειας, Ανάπτυξης και Δικαιοσύνης κατέθεσαν στις 6-9-2024 σχέδιο νόμου: «Κύρωση της από 24 Μαΐου 2024 Συμφωνίας Τροποποίησης της από 2 Φεβρουαρίου 2018 ‘’Σύμβασης Παραχώρησης αναφορικά με τη Χρήση και την Εκμετάλλευση Ορισμένων Χώρων και Περιουσιακών Στοιχείων εντός του Λιμένος Θεσσαλονίκης’’, μεταξύ του Ελληνικού Δημοσίου και της ‘’Οργανισμός Λιμένος Θεσσαλονίκης AΕ’’».

Επίσης, οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εσωτερικών, Ανάπτυξης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 6-9-2024 σχέδιο νόμου: «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων».

Τέλος, ο Ανεξάρτητος Βουλευτής κ. Μανούσος Γεώργιος κατέθεσε στις 4-9-2024 πρόταση νόμου: «Ψηφιακός μετασχηματισμός της εκλογικής διαδικασίας» και παραπέμπεται στην αρμόδια Διαρκή Επιτροπή.

Επίσης, δεν θα συζητηθεί λόγω αναρμοδιότητας η τρίτη με αριθμό 1346/2-9-2024 επίκαιρη ερώτηση δεύτερου κύκλου του Βουλευτή Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Υποδομών και Μεταφορών, με θέμα: «Λήψη μέτρων για την αντιμετώπιση της τεράστιας κυκλοφοριακής συμφόρησης στην πόλη του Ασπροπύργου εξαιτίας της καθημερινής διέλευσης μεγάλου αριθμού βαρέων οχημάτων».

Δεν θα ζητηθεί λόγω κωλύματος της Βουλευτού η πρώτη με αριθμό 1338/30-8-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Άμεση ανάγκη επαναλειτουργίας των υποτροφιών για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, Σχολών Ανώτερης Επαγγελματικής Κατάρτισης (ΣΑΕΚ) και φοιτητών πανεπιστημίων».

Τέλος, δεν θα συζητηθούν κατόπιν συνεννόησης η δεύτερη με αριθμό 1333/28-8-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Περιβάλλοντος και Ενέργειας, με θέμα: «Τουριστική «επένδυση» στην Αστυπάλαια εις βάρος του περιβάλλοντος και της φυσιογνωμίας του νησιού και παρά την ομόφωνη διαφωνία της τοπικής κοινωνίας», η πέμπτη με αριθμό 1340/31-8-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού, με θέμα: «Ορθή εφαρμογή του άρθρου 17 του ν.5128/2024», η τρίτη με αριθμό 1345/2-9-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Να μην πραγματοποιηθούν οι συγχωνεύσεις τμημάτων και να καλυφθούν άμεσα όλα τα κενά σε εκπαιδευτικούς και βοηθητικό προσωπικό», όπως και η έβδομη με αριθμό 1347/2-9-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου Νικολαϊδη προς τον Υπουργό Παιδείας, Θρησκευμάτων και Αθλητισμού, με θέμα: «Έντονη αναστάτωση στην εκπαιδευτική κοινότητα της Δράμας από τις συγχωνεύσεις σχολικών τμημάτων σε δημοτικά σχολεία».

Και τώρα προχωρούμε στις δύο επόμενες επίκαιρες ερωτήσεις αρμοδιότητας του Υπουργείου Υγείας.

Θα συζητηθεί η έκτη με αριθμό 1341/31-8-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιωάννη Τσίμαρη προς τον Υπουργό Υγείας, με θέμα: «Πόρισμα του Συνηγόρου του Πολίτη για τις χρεώσεις ιδιωτικών υγειονομικών φορέων και τον ρόλο του ΕΟΠΥΥ ως οργανισμού κοινωνικής ασφάλισης».

Ορίστε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, με το από 9 Ιουλίου 2024 πόρισμα του Συνηγόρου του Πολίτη και με το από 27 Αυγούστου 2024 σχετικό δελτίο Τύπου της ανεξάρτητης αρχής γίναμε κοινωνοί πληροφοριών που πλήττουν την αξιοπιστία του συστήματος υγείας.

Στο σχετικό πόρισμα αναφέρεται ότι οι πολίτες που προσέφυγαν κατήγγειλαν ότι ο ΕΟΠΥΥ δεν ανταποκρίνεται στα αιτήματά τους για ενημέρωση και έλεγχο σχετικά με την κοστολόγηση νοσηλειών τους σε συμβεβλημένες ιδιωτικές κλινικές, καθώς και ότι ο οργανισμός αρνήθηκε να προβεί σε καταλογισμό σε βάρος των παρόχων ποσών που ο ίδιος ο ΕΟΠΥΥ έχει διαπιστώσει ότι χρεώθηκαν καταχρηστικά ή απαιτήθηκαν παρανόμως από τους ασφαλισμένους.

Στις διαπιστώσεις του πορίσματος περιλαμβάνονται διάφορα στοιχεία αδιαφάνειας, αλλά και κακοδιαχείρισης σε βάρος των ασθενών, όπως παραδείγματος χάριν, ασαφής, ελλιπής και ακατάλληλη ενημέρωση των νοσηλευομένων από τον ΕΟΠΥΥ, μη νόμιμες αναβαθμίσεις θέσεων κατά τη νοσηλεία σε συμβεβλημένες με τον ΕΟΠΥΥ ιδιωτικές κλινικές.

Δεδομένου ότι ένα κράτος δικαίου οφείλει να εξασφαλίζει μεταξύ άλλων τη διαφάνεια, τη λογοδοσία και την απρόσκοπτη πρόσβαση σε υπηρεσίες υγείας στους πολίτες, ερωτάσθε, κύριε Υπουργέ, πρώτον, εάν προτίθεται ο ΕΟΠΥΥ να προχωρήσει σε εξέταση όλων των αιτημάτων-καταγγελιών των ασφαλισμένων για υπερχρέωση νοσηλειών με συμβεβλημένες ιδιωτικές κλινικές, αν θα εκδώσει τις εκθέσεις ελέγχου και αν για τις ήδη ολοκληρωμένες εκθέσεις θα καταλογίσει τα ποσά στις κλινικές που δεν έχουν ανταποκριθεί και δεν έχουν επιστρέψει το αχρεωστήτως καταβληθέν ποσό.

Δεύτερον, ερωτάσθε, κύριε Υπουργέ, πώς προτίθεστε να εξορθολογήσετε τη διοικητική και ελεγκτική διαδικασία για τη διασφάλιση της αντικειμενικότητας και της αμεροληψίας κατά τη διάρκεια των ελέγχων, γιατί το ζητούμενο, όπως γνωρίζουμε όλοι σε αυτή την Αίθουσα, είναι η πάταξη της ατιμωρησίας και της ανεξέλεγκτης δράσης των κλινικών αυτών, καθώς και η ενίσχυση της εμπιστοσύνης των πολιτών στο κράτος δικαίου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσίμαρη.

Θα απαντήσει ο Υπουργός Υγείας κ. Άδωνις Γεωργιάδης.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε και ευχαριστώ πολύ και τον κύριο συνάδελφο.

Για το θέμα αυτό, όπως ξέρετε, η Κοινοβουλευτική Ομάδα του ΠΑΣΟΚ έχει καταθέσει και αίτημα για τη συνεδρίαση της Επιτροπής Κοινωνικών Υποθέσεων για να συζητήσουμε ακριβώς το καθεστώς με το οποίο οι ασθενείς νοσηλεύονται στις ιδιωτικές εταιρείες. Έχω ζητήσει από τη Βουλή την Πέμπτη να κάνουμε αυτή τη συνεδρίαση και έχω ζητήσει από τη Βουλή, πλην της διοικήτριας του ΕΟΠΥΥ που θα είναι παρούσα, να προσκληθεί και ο Συνήγορος του Πολίτη, ακριβώς διότι για μένα η συζήτηση που θα έχει διαφάνεια και ειλικρίνεια είναι το ζητούμενο μήπως μπορέσουμε και βάλουμε σιγά-σιγά σε μια τάξη αυτή τη χώρα σε όλα τα επίπεδα, τουλάχιστον σε ό,τι με αφορά στο Υπουργείο Υγείας.

Τώρα, ως προς τα επιλαμβανόμενα, θέλω να γίνω απολύτως σαφής. Έχω δώσει εντολή, έχω εκδώσει σε ΦΕΚ την Επιτροπή Διαπραγμάτευσης προ περίπου τριών εβδομάδων, που έχει ξεκινήσει τη διαπραγμάτευση με τις ιδιωτικές κλινικές για την υπογραφή της νέας συμβάσεως, καθώς λήγει η παρούσα, μεταξύ του ΕΟΠΥΥ και των ιδιωτικών κλινικών και του νέου ΕΚΠΥ.

Θέλω να είμαι πάρα πολύ ειλικρινής. Εγώ δεν θέλω να κινητροδοτώ την παρουσία των συμπολιτών μου σε ιδιωτικές κλινικές για υπηρεσίες που παρέχει το ΕΣΥ. Δεν μου αρέσει καθόλου να το κινητροδοτώ. Εγώ ισχυρίζομαι ότι το ΕΣΥ είναι λειτουργικό και μπορεί να παρέχει απολύτως δωρεάν στους συμπολίτες μου εξαιρετικά υψηλές υπηρεσίες υγείας. Θεωρώ το υπάρχον πλαίσιο υπερβολικά γαλαντόμο υπέρ των ιδιωτικών κλινικών, καθόσον στέλνει εύκολα ασθενείς προς τις ιδιωτικές κλινικές. Ως συνέπεια δε αυτού, έχει αυξηθεί και πάρα πολύ ο αριθμός των ασθενών που επιλέγουν τις ιδιωτικές κλινικές και πολύ το ποσό που δίνουμε προ «clawback», το σχετικό κονδύλι δηλαδή που δαπανά ο ΕΟΠΥΥ γι’ αυτόν τον λόγο.

Εγώ είμαι περισσότερο υπέρ του ΕΣΥ από εσάς. Δηλαδή, αν δεχθώ ότι θα πρέπει να είμαστε εξαιρετικά προστατευτικοί στο πώς θα μπορεί κάποιος να πηγαίνει σε ιδιωτική κλινική, είναι σαν να του λέω «Πήγαινε σε ιδιωτική κλινική», ενώ εγώ θέλω να του λέω «Πήγαινε στο ΕΣΥ που σου το έχω δωρεάν και το έχεις πληρώσει από τους φόρους σου από τις ασφαλιστικές εισφορές και εξακολουθείς να το πληρώνεις». Και αυτή είναι η πολιτική κατεύθυνση που θέλω να δώσω στον ΕΟΠΥΥ. Για μας στο Υπουργείο Υγείας, πρώτα είναι το ΕΣΥ και μετά είναι όλα τα άλλα. Και νομίζω ότι καταλαβαίνετε πολύ καλά τι εννοώ.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Υπουργού)

Αυτή θα είναι και η πολιτική κατεύθυνση της νέας συμβάσεως. Αν θέλει κάποιος συμπολίτης μου να πηγαίνει στις ιδιωτικές κλινικές για πράγματα που το ΕΣΥ παρέχει, αυτή είναι μια ελεύθερη επιλογή του. Την ελευθερία των ανθρώπων τη σέβομαι. Όμως, εκεί ο καθένας κάνει και τις επιλογές του. Εκεί η συμμετοχή του ΕΟΠΥΥ θα είναι πολύ συγκεκριμένη.

Τώρα, ως προς τα συγκεκριμένα θα απαντήσω στη δευτερολογία μου, γιατί βλέπω ότι έχω φθάσει στον χρόνο μου και δεν θέλω να τον ξεπεράσω.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τσίμαρη, έχετε τον λόγο για τη δευτερολογία σας.

**ΙΩΑΝΝΗΣ ΤΣΙΜΑΡΗΣ:** Ευχαριστώ πολύ, κύριε Πρόεδρε.

Κύριε Υπουργέ, πρέπει να γνωρίζετε ότι το ΠΑΣΟΚ έκανε τόσο το πρώτο βήμα για τη δημιουργία του μεγάλου ΕΣΥ όσο και το δεύτερο βήμα με την ίδρυση του ΕΟΠΥΥ. Εμείς φανταζόμαστε τον ΕΟΠΥΥ όχι ως ένα ταμείο που μοιράζει χρήματα αφειδώς, χωρίς έλεγχο και χωρίς μέθοδο και κανόνες ούτε ως ένα ταμείο εκκαθάρισης δαπανών. Εμείς τον θέλουμε στρατηγικό παίκτη, ο οποίος μέσα από αξιολογήσεις –και θα πρέπει να ενεργοποιήσουμε επιτέλους αυτές τις δομές- θα κρίνει τόσο την ποιότητα των υπηρεσιών όσο και την τιμολογιακή πολιτική.

Χαίρομαι που αποδεχθήκατε το αίτημα της Κοινοβουλευτικής Ομάδας για μια διεξοδική συζήτηση, γιατί τα θέματα που τίθενται είναι πάρα πολλά και δεν αφορούν μόνο την εκκαθάριση δαπανών. Εμείς θεωρούμε ότι επειδή ο ΕΟΠΥΥ είναι στρατηγικός παίχτης και παίζει έναν πολύ μεγάλο ρόλο τόσο στα οικονομικά του συστήματος υγείας, όσο και στην ποιότητα και εν τέλει στην έκβαση της υγείας του πληθυσμού, θα πρέπει να τεθούν πολλά ζητήματα και θα τα συζητήσουμε στην επιτροπή.

Εν τάχει, η δική σας Κυβέρνηση ήταν αυτή η οποία με τα πρώτα νομοθετήματα πήρε τους εξειδικευμένους υπαλλήλους του ΣΕΥΥΠ, του Σώματος Επιθεωρητών Υπηρεσιών Υγείας, και τους ενέταξε στην Αρχή Διαφάνειας και θα θέλαμε να ξέρουμε πόσα πορίσματα υπάρχουν από την αντίστοιχη υπηρεσία για τέτοια ζητήματα.

Το ερώτημα είναι γιατί καταργήθηκε η νομική υπηρεσία του ΕΟΠΥΥ με αποτέλεσμα να έχουμε καταγγελίες ότι πολλές από τις ενστάσεις των ιδιωτικών κλινικών έγιναν αποδεκτές και μάλιστα αναίτια και θέλαμε μια πληροφόρηση σε αυτό, χωρίς φυσικά να υπάρχει πρόσβαση στα προσωπικά δεδομένα, για να δούμε αν όντως οι καταγγελίες αυτές είναι αναίτιες. Και θα δούμε τώρα προφανώς στην επιτροπή πώς θα αλλάξει το νομικό πλαίσιο έτσι ώστε να μην υπάρχουν τέτοιες παραβάσεις από τους ιδιώτες, όσον αφορά τις χρεώσεις.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσίμαρη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, πράγματι η κυβέρνηση του Γιώργου Παπανδρέου στην αρχή, αλλά στη συνέχεια η συγκυβέρνηση του Λουκά Παπαδήμου, στην οποία συμμετείχα και εγώ, με Υπουργό Υγείας τότε τον κ. Ανδρέα Λοβέρδο δημιούργησε τον ΕΟΠΥΥ. Και αναφέρομαι στον κ. Ανδρέα Λοβέρδο διότι, απ’ ό,τι γνωρίζω, έχουν χωρίσει οι πολιτικοί σας δρόμοι το τελευταίο διάστημα, άρα, αφού μιλάτε για το ότι το ΠΑΣΟΚ έκανε τον ΕΟΠΥΥ ως κάτι σημαντικό, τίμιο είναι να αναφέρετε και ποιος Υπουργός από το ΠΑΣΟΚ έκανε τον ΕΟΠΥΥ. Ο κ. Ανδρέας Λοβέρδος τον έκανε.

**ΙΩΑΝΝΗΣ ΤΣΙΜΑΡΗΣ:** Πολιτικές…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, δεν κάνουν μόνο τις κυβερνητικές πολιτικές, κάποιοι Υπουργοί τις εφαρμόζουν. Ο άνθρωπος που δούλεψε λοιπόν και ίδρυσε τον ΕΟΠΥΥ ήταν ο Υπουργός Υγείας αρχικά του Γιώργου Παπανδρέου -σωστά το είπατε-, αλλά στη συνέχεια του Λουκά Παπαδήμου: Ανδρέας Λοβέρδος.

Η δημιουργία του ΕΟΠΥΥ υποστηρίχθηκε διακομματικά και από τη Νέα Δημοκρατία και από τον τότε Λαϊκό Ορθόδοξο Συναγερμό. Εγώ τον έχω ψηφίσει ως τότε Βουλευτής του ΛΑΟΣ. Και πρέπει να σας πω ότι είχα και την τύχη ως Υπουργός της συγκυβέρνησης Σαμαρά - Βενιζέλου -πάλι μια συμμετοχή του ΠΑΣΟΚ εκεί- να ιδρύσω στην ουσία του πια τον ΕΟΠΥΥ γιατί τον παρέλαβα ένα μικρό πράγμα και τον παρέδωσα έναν λειτουργικό οργανισμό. Διότι δεν το ανέλαβε ο Ανδρέας Λοβέρδος, λίγο μετά έγιναν οι εκλογές.

Άρα λοιπόν ο ΕΟΠΥΥ είναι στην πραγματικότητα κοινό μας δημιούργημα, αρχικά του ΠΑΣΟΚ κατά τον τρόπο που σας είπα, στη συνέχεια της Νέας Δημοκρατίας και του ΠΑΣΟΚ κατά τον τρόπο που σας λέω και σήμερα έχουμε φτάσει εδώ που είμαστε.

Κάθε σοβαρός άνθρωπος στη χώρα υποστήριξε την ίδρυση του ΕΟΠΥΥ πλην φυσικά της Αριστεράς που τα καταψήφισε όλα αυτά τότε και φώναζε στα κανάλια και στη Βουλή και έλεγε ότι δεν πρέπει να γίνει ο ΕΟΠΥΥ, για να τον συνεχίσει φυσικά μετά όταν κυβέρνησε, γιατί ήταν μια πολύ σπουδαία και μεγάλη μεταρρύθμιση, όπως όλα όσα έκανε η Αριστερά. Όλα τα καταψήφιζε τότε ως Αντιπολίτευση και όταν ήρθε μετά ως κυβέρνηση έλεγε τα αυτονόητα, αλλά αυτός είναι ο μύλος του λαϊκισμού. Και αναφέρομαι στον μύλο του λαϊκισμού για να έρθω στη σημερινή συζήτηση.

Κατ’ αρχάς, ως προς τη διαφάνεια, να σας δώσω τα συγκεκριμένα στοιχεία. Τα έτη 2020 - 2023, αφού δηλαδή έχει γίνει η μετακίνηση από τον ΣΕΥΥΠ στην Αρχή Διαφάνειας, έγιναν είκοσι χιλιάδες πεντακόσιες εξήντα έξι καταγγελίες στον ΕΟΠΥΥ για διάφορες αντιδικίες με τον ιδιωτικό τομέα και έχουν εκκαθαριστεί και διεκπεραιωθεί οι είκοσι χιλιάδες εξακόσιες εξήντα έξι. Δεν είναι άσχημο σκορ, είναι καλό σκορ γιατί είναι δύσκολες υποθέσεις οι περισσότερες.

Να πω για τους συμπολίτες μου ότι μπορούν να ενημερώνονται από την ιστοσελίδα του ΕΟΠΥΥ σε καθημερινή βάση αλλά και με διαπροσωπική εξυπηρέτηση μέσα από τον φάκελο ασφάλισης υγείας, ο οποίος έχει ήδη τεθεί σε λειτουργία την τελευταία τριετία, μπορεί να ενημερώνεται για όλα τα δικαιώματά τους με κάθε ιδιωτικό πάροχο στον οποίο συμβάλλονται για τις υπηρεσίες υγείας που λαμβάνουν, καθώς ως ασφαλισμένοι του ΕΟΠΥΥ απολαμβάνουν όλων των προνομίων που ο ΕΟΠΥΥ τους εξασφαλίζει.

Και βεβαίως, όσον αφορά τις συγκεκριμένες καταγγελίες για τις ιδιωτικές κλινικές, έχουμε απαντήσει πάντα στον Συνήγορο του Πολίτη και πολύ εμπεριστατωμένα -αυτά θα κατατεθούν και στην αρμόδια συνεδρίαση της επιτροπής της Βουλής- και έχουν γίνει αρκετές χιλιάδες εκκαθαρίσεις και γίνεται με τυχαία δειγματοληψία έλεγχος νομιμότητας από τις υπηρεσίες του ΕΟΠΥΥ, βάσει του ICD10.

Άρα λοιπόν, γι’ αυτά που αναφέρεται το πόρισμα του Συνηγόρου του Πολίτη, ο ΕΟΠΥΥ δρα, αν και ενημερώνω εκ νέου το Σώμα ότι η πολιτική μου βούληση είναι ο νέος ΕΚΠΥ και η νέα σύμβαση να κινητροδοτεί πολύ περισσότερο την επιλογή του ΕΣΥ και λιγότερο την επιλογή των ιδιωτικών κλινικών.

Το ξεκαθαρίζω, γιατί θέλω να είναι σαφές ποια είναι η πολιτική μου βούληση. Εμένα εσείς μπορεί να με κατηγορείτε από το πρωί το βράδυ ότι είμαι ο Υπουργός που θέλει να γκρεμίσει το ΕΣΥ και να το δώσει δώρο στους ιδιώτες, εσείς τα λέτε αυτά και εγώ κάθε μέρα θα σας διαψεύδω.

Επί θητείας μου έγινε λοιπόν το αφορολόγητο της αμοιβής των εφημεριών που ζητούσαν οι γιατροί εδώ και πάρα πολλά χρόνια από διαδοχικές κυβερνήσεις. Επί θητείας μου εξαπλασιάζεται το επίδομα για τις άγονες περιοχές, που ζήταγαν οι γιατροί και ο Πανελλήνιος Ιατρικός Σύλλογος καμμιά εικοσαετία και δεν πρόλαβε καμμία άλλη κυβέρνηση. Επί θητείας μου γίνονται οι αναγκαίες μεταρρυθμίσεις για να γίνει πιο ελκυστική η θέση του γιατρού του ΕΣΥ, γιατί παρά τα όσα λέτε εγώ είμαι πρωτίστως με το ΕΣΥ και όχι με τις ιδιωτικές κλινικές.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 2769/23-01-2024 ερώτηση του κύκλου των αναφορών και ερωτήσεων του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας, με θέμα: «Παράνομες μετακινήσεις-τοποθετήσεις Προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις».

Παρακαλώ, κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι μια ερώτηση η οποία κατετέθη στο Υπουργείο σας στις 18 Ιανουαρίου 2024 και στην οποία δεν είχαμε καμμία απάντηση, και σύμφωνα με τον Κανονισμό γίνεται επίκαιρη. Βέβαια θα θέλαμε αναλυτικά την απάντησή σας στην ερώτηση που κάναμε και να μην παραβλέπετε ουσιαστικά τον κοινοβουλευτικό έλεγχο για τις ερωτήσεις και να φτάνουμε να τις κάνουμε επίκαιρες, ζητήματα που είναι του παρελθόντος. Βέβαια δικαιολογείται, γιατί τότε μάλλον είχατε αναλάβει και είναι λογικό αυτό.

Ερχόμαστε όμως σήμερα να πούμε ότι η διοίκηση, και όχι μόνον, του Γενικού Νοσοκομείου Θεσσαλονίκης «Ιπποκράτειο» αλλά και σε άλλες περιοχές της χώρας και νοσοκομεία προχώρησε σε παράνομες μετακινήσεις προϊσταμένων της διοικητικής υπηρεσίας του νοσοκομείου, υπαλλήλων κατηγορίας ΠΕ, με πολυετή εμπειρία σε θέση υποδιευθυντών και προϊσταμένων τμημάτων, με μεταπτυχιακούς τίτλους σπουδών, με προσόντα στη θέση που κατέχουν και δεν ελήφθη υπ’ όψιν τίποτα ουσιαστικά, αλλά ούτε και οι προϋποθέσεις που ο νόμος και οι κείμενες νομοθετικές διατάξεις, οι εγκύκλιοι του Υπουργείου Εσωτερικών ορίζουν, με αποτέλεσμα να έχουμε ανθρώπους με πολυετή εμπειρία και όπως πρέπει στα καθήκοντά τους, με άριστη βαθμολογία, με κατηγορία ΠΕ, και να βλέπουμε ξαφνικά τη διοίκηση του νοσοκομείου, τον διοικητή του νοσοκομείου, παρατύπως και παρανόμως θα έλεγα, να τους υποβιβάζει, να τους βάζει σε θέσεις γραμματέων και αμέσως να αναβαθμίζει ανθρώπους οι οποίοι δεν έχουν ούτε καν τα τυπικά προσόντα.

Έχουμε υπάλληλο που διορίστηκε το 2011, είναι ΙΔΑΧ και σε προσωποπαγή θέση και βλέπουμε, χωρίς να κατέχει καν το βαθμό Α΄ διοικητικά, να τους προσπερνά όλους και να πηγαίνει στη θέση του υποδιευθυντή, όπως επίσης έχουμε και άλλους στο συγκεκριμένο νοσοκομείο, άλλον που είναι ΤΕ Εργοθεραπευτών, ο οποίος αυθαίρετα και κατά παράνομο τρόπο και χωρίς καμμία πρόσκληση ενδιαφέροντος και για τη συγκεκριμένη θέση να αναβαθμίζεται και να ασκεί διοικητικά καθήκοντα, αποκλείοντας άλλους υπαλλήλους με περισσότερα προσόντα, μεγαλύτερο βαθμό κ.λπ..

Και ρωτάμε: Αυτό είναι το κράτος του δικαίου; Αυτό είναι το κράτος της αριστείας; Έτσι δουλεύει η δημόσια διοίκηση; Έτσι δουλεύουν τα νοσοκομεία; Και το αποτέλεσμα ποιο είναι; Έχουμε και καταγγελία βέβαια της ΠΟΕΔΗΝ για το συγκεκριμένο. Και αν δείτε εδώ τον φάκελο των διώξεων αυτών, των παρανομιών και των παρατυπιών που έχουν γίνει, που σημαίνει ότι σε εκείνο το νοσοκομείο δεν δουλεύει κανένας, τρέχουν στα δικαστήρια για προανακρίσεις, για τούτο, για κείνο, για τ’ άλλο, και λες «Ποια είναι η εύρυθμη λειτουργία αυτού του ταλαιπωρημένου ήδη και υποστελεχωμένου συστήματος υγείας;».

Έχω αναφέρει και πει και άλλη φορά για το «Θεαγένειο» της Θεσσαλονίκης γιατί και εκεί τα ίδια γίνονται. Διότι ένας κομματικά διορισμένος διοικητής του καρφώνεται όχι το πώς θα βάλει στην αντίστοιχη θέση εκείνον που αξίζει και εκείνον που πρέπει, αλλά εκείνον που είναι κομματικά προσκείμενος προς εκείνον.

Θα ήθελα την άποψη και την παρέμβαση του Υπουργείου σε όλα αυτά, γιατί αποκλείεται να μην είναι σε γνώση σας αφού η ερώτηση έχει γίνει πολύ καιρό πριν.

Βεβαίως, θα πω τα υπόλοιπα στην δευτερολογία μου, κύριε Υπουργέ. Καλοπροαίρετα όμως, θέλω να σας ακούσω και να δω τι παρέμβαση έχετε κάνει για όλη αυτή την ανομία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παναγιωτόπουλο.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα πω στον κύριο συνάδελφο με πολύ μεγάλο σεβασμό τα εξής: Διατελείτε εν πλήρει συγχύσει. Η ερώτηση αυτή είναι μνημείο συγχύσεως. Και να εξηγήσω το γιατί.

Διαβάζω από την ερώτηση: «Συγκεκριμένα, η κομματικά διορισμένη διοίκηση του Γενικού Νοσοκομείου Θεσσαλονίκης «Ιπποκράτειο» προχώρησε σε παράνομες μετακινήσεις προϊσταμένων της διοικητικής υπηρεσίας του νοσοκομείου».

Επικεντρώνομαι, κύριε Πρόεδρε, στο «κομματικά διορισμένοι» και στο «παράνομες μετακινήσεις».

Απαντώ: Ο Διοικητής του Νοσοκομείου «Ιπποκρατείου» που έκανε τις συγκεκριμένες μετακινήσεις για τη στιγμή που με ρωτάτε, είχε κάποια σχέση με τον χώρο της υγείας γενικώς ή ήταν κάποιο ρουσφέτι της Νέας Δημοκρατίας για να τον θεωρήσουμε κομματικά διορισμένο διοικητή; Πράγματι, στο Νοσοκομείο «Ιπποκράτειο» διορίστηκε το 2020 με τις τότε διαδικασίες. Ήταν κάτι άλλο πριν στην υγεία; Ήταν. Υποδιοικητής του Γενικού Νοσοκομείου Καβάλας. Ξέρετε ποιος τον διόρισε Υποδιοικητή στο Γενικό Νοσοκομείο Καβάλας; Η κυβέρνησή σας, η κυβέρνηση ΣΥΡΙΖΑ - ΑΝΕΛ.

Δηλαδή για να το καταλάβω καλά, όταν διορίζετε εσείς τον ίδιο άνθρωπο Υποδιοικητή στο Νοσοκομείο Καβάλας είναι αξιοκρατική και διαφανής διαδικασία ενός άξιου ανθρώπου όπως λέγατε τότε; Και μάλιστα ο κ. Πολάκης στη Βουλή μας είπε ότι και όλη η διαδικασία που ακολούθησαν ήταν μέσω ΑΣΕΠ και πόσο ξεκάθαρη ήταν για πρώτη φορά στην ιστορία. Μαζί ήμασταν στην επιτροπή που τα έλεγε. Μπορεί να είναι και Αρχηγός σας μεθαύριο.

Δηλαδή όταν ο κ. Πολάκης λέει ότι αυτοί που διορίσατε εσείς είναι όλοι τζάμι, διάφανοι, ξεκάθαροι, άξιοι, αλλά άμα διορίσουμε τον ίδιο άνθρωπο εμείς, είναι κομματικά διορισμένος. Έλα Χριστέ και Παναγία. Δηλαδή εδώ πραγματικά μαζί σας δεν βγάζω άκρη. Εσείς είστε ικανοί να διορίσω διοικητή τον Αλέξη Τσίπρα και να μου πείτε ότι κάνω ρουσφέτι. Ατυχές βέβαια το παράδειγμα. Διότι τώρα προφανώς τον μισείτε και αυτόν ορισμένοι.

Όμως, πάμε και στο δεύτερο, που έχει ακόμη πιο ενδιαφέρον. Λέτε «κομματικά διορισμένοι», σας απέδειξα γιατί αυτό είναι προϊόν μεγάλης σύγχυσης, αλλά λέτε και «παράνομες μετακινήσεις». Το παράνομο ποιος το κρίνει στη χώρα; Το νόμιμο ή το παράνομο ποιος το κρίνει; Ο ΣΥΡΙΖΑ; Στο τέλος ποιος κρίνει αν έχει εφαρμοστεί ο νόμος; Εσείς; Εγώ; Ο κύριος Πρόεδρος; Το δικαστήριο.

Για τις μετακινήσεις που με ρωτάτε, σας ενημερώνω για τα εξής: Η μία υπάλληλος, η πρώτη, προσέφυγε ενώπιον και της διοικητικής και της ποινικής δικαιοσύνης και είπε τα επιχειρήματα που λέτε στην ερώτησή σας. Τα ασκηθέντα ένδικα βοηθήματα αυτής απορρίφθηκαν. Απορρίφθηκε η αγωγή της και η μήνυσή της και στο διοικητικό επίπεδο και στο ποινικό επίπεδο.

Συγκεκριμένα, τα ασκηθέντα ένδικα βοηθήματά της για την ακύρωση της με αριθμό 1206/28-7-2021 πράξης απορρίφθηκαν με τις υπ’ αριθμ. 213/2021 και 138/2023 αποφάσεις του Διοικητικού Εφετείου Θεσσαλονίκης. Απορρίφθηκε και στον πρώτο και στον δεύτερο βαθμό και στο πρωτοδικείο και στο εφετείο.

Όσον αφορά στην έγκληση για τους μη βάσιμους ισχυρισμούς που αναφέρονται στη σχετική ερώτηση των Βουλευτών του ΣΥΡΙΖΑ, η έγκληση αρχειοθετήθηκε ως μη βάσιμη, σύμφωνα με την 682/2023 εισαγγελική διάταξη του Εισαγγελέα Πρωτοδικών Θεσσαλονίκης, κατόπιν εγκρίσεως του Εισαγγελέως Εφετών Θεσσαλονίκης.

Άρα, συγγνώμη, η ελληνική δικαιοσύνη για τη μία σε πρώτο και δεύτερο βαθμό έκρινε ότι έγιναν όλα νόμιμα. Για τη δεύτερη υπέβαλε έγκληση εναντίον της διοικήσεως του νοσοκομείου, μήνυση δηλαδή, η οποία και αυτή αρχειοθετήθηκε ως μη βάσιμος, και η τρίτη δεν άσκησε ένδικα βοηθήματα.

Πείτε μου, κύριε συνάδελφε, και κλείνω -βλέπω και την κ. Λινού στο βάθος- το εξής: Την έχετε δει δικαστήριο στον ΣΥΡΙΖΑ; Θέλετε μήπως να υποκαταστήσετε τη δικαιοσύνη; Διότι, αν η δικαιοσύνη λέει ότι οι πράξεις έγιναν νόμιμα και εσείς γράφετε στην ερώτηση ότι οι μετακινήσεις είναι παράνομες, με συγχωρείτε, αλλά δεν μπορούμε να βγάλουμε άκρη.

Άρα, ως προς την ερώτησή σας, η διοίκησις, η κομματικά διορισμένη, έχει προσδιοριστεί στο σύστημα από εσάς και δείχνει και τη διαφάνεια της Νέας Δημοκρατίας. Δεν μας εμπόδιζε ότι είχε διοριστεί από εσάς να γίνει διοικητής. Όσον αφορά στο παράνομο, έχει κριθεί όχι και για τους τρεις. Για την πρώτη κατά κύριο λόγο και εν μέρει για τη δεύτερη, γιατί δεν πήγε στα διοικητικά. Έκανε μόνο έγκληση, γιατί δεν έκανε τίποτα στα δικαστήρια.

Η ίδια διαδικασία φυσικά έχει ακολουθηθεί και για την τρίτη περίπτωση. Άρα εκτιμώ ότι και οι τρεις περιπτώσεις είναι απολύτως νόμιμες και, φυσικά, η διοίκηση δεν είναι κομματικά διορισμένη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παναγιωτόπουλε, έχετε τον λόγο για τη δευτερολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, θεωρείτε ότι είναι πρέπον και σωστό η διοίκηση του κάθε νοσοκομείου να μπαίνει σε μια διαδικασία παράνομης -παράτυπης, άδικης;- μετακίνησης και υποβίβασης υπαλλήλων, αναξιοκρατίας και της δημιουργίας αυτού του κλίματος και ουσιαστικά το νοσοκομείο, αντί να λειτουργεί για τον σκοπό για τον οποίο φτιάχτηκε και προς όφελος του ασθενούς, να έχουμε αυτά τα αποτελέσματα; Ανακρίσεις, πειθαρχικές διώξεις, δικαστήρια, αν θέλετε.

Ξέρετε σε ένα δικαστήριο ο δημόσιος υπάλληλος πόσες φορές πρέπει να πάει και πόσες να λείψει από τη δουλειά του; Ρωτήστε εμένα, που το έχω κάνει πάμπολλες.

Ποια είναι η υποχρέωση του Υπουργού προς τους διοικητές των νοσοκομείων; Μη μου πείτε αν είναι κομματικός λιγότερο ή περισσότερο, δεν με πειράζει αυτό. Και αν τον διόρισε ο ΣΥΡΙΖΑ κομματικά ή εσείς δεν μου λέει και τίποτα αυτό. Το θέμα είναι εάν ο συγκεκριμένος διοικητής μπορεί να ανταποκριθεί στα καθήκοντα τα οποία έχει αναλάβει, μπορεί να εγγυηθεί την εύρυθμη λειτουργία του νοσοκομείου, μπορεί να εγγυηθεί την αξιοκρατία μέσα στο ίδρυμά του, να μην έχουμε όλα αυτά τα προβλήματα, να μην έχουμε παραβιάσεις των νόμων είτε του ν.3528, αλλά και του ν.4057/2012 πάλι. Διότι και εκεί έχουμε πάλι και διώξεις αλλά και αποκρύψεις στοιχείων άλλων υπαλλήλων κατά πώς βολεύει τον διοικητή του νοσοκομείου ή τον υπάλληλο, προκειμένου να τον αναβαθμίσει.

Νομίζω ότι όλα αυτά είναι φαινόμενα τα οποία δεν συμβάλλουν ούτε στην ομαλή λειτουργία του ΕΣΥ, που δεινοπαθεί σήμερα.

Λέτε ότι είστε ο Υπουργός που ενδιαφέρεται περισσότερο για το ΕΣΥ από εμάς. Μακάρι να είναι έτσι και μακάρι να το δούμε αυτό, αλλά όλα τα στοιχεία που έχουμε μέχρι σήμερα είναι ότι οι ανάγκες και των επίσημων φορέων και των ευρωπαϊκών και των ντόπιων είναι ότι οι ανάγκες υγείας του ελληνικού πληθυσμού παραμένουν ανικανοποίητες. Και παραμένουν τρεις και πέντε φορές παραπάνω από τον μέσο ενωσιακό όρο.

Γελάτε, αλλά αυτά είναι τα στοιχεία. Στοιχεία δεν θέλατε; Ωραία! Σας τα παρέχω!

Αφού είστε, λοιπόν, ο Υπουργός που θέλετε το ΕΣΥ, φροντίστε να βελτιώσετε την εικόνα των νοσοκομείων και κυρίως όταν μιλάμε για υποστελεχωμένα νοσοκομεία και στηριζόμαστε σε αυτόν τον κόσμο, ο οποίος με το φιλότιμό του, με την ψυχή του, την οποία έχει καταθέσει και στις δύσκολες συνθήκες και της υγειονομικής κρίσης για να σταθούν τα νοσοκομεία όρθια και το επίπεδο του λαού μας αρκετά ψηλά, φροντίστε, λοιπόν, να έχουν καλό εργασιακό κλίμα, να μην έχουμε διώξεις.

Το ίδιο σάς είπα ότι γίνεται και στο «Θεαγένειο» αλλά και σε άλλα νοσοκομεία της χώρας, άλλων πόλεων -θα τα πούμε άλλη φορά αυτά-, στα οποία επικρατεί ένα κλίμα και τρομοκρατίας και φοβίας. Επισκέφθηκα πέρσι το «Θεαγένειο» και μου έλεγαν ότι «από εδώ έμπα, μην πας εκεί».

Πού ζούμε, δηλαδή; Σε παρανομία είμαστε; Σε σκοτεινές εποχές είμαστε; Δεν μπορούμε να κουβεντιάζουμε ελεύθερα και δημόσια τα προβλήματα των χώρων υγείας και, σε τελική ανάλυση, με εμπιστοσύνη και διαφάνεια; Δεν πάμε να τη «φέρουμε» σε κανέναν.

Όλα αυτά που λέω σήμερα δεν είναι στείρος αντιπολιτευτικός λόγος απλά για να σας κατηγορήσω. Τα λέω όλα αυτά, για να αποκτήσουν τα συγκεκριμένα νοσοκομεία σε μια πόλη που δεινοπαθεί ουσιαστικά -τα βλέπετε τα υπόλοιπα στοιχεία, δεν έχω χρόνο να τα αναπτύξω- μια εύρυθμη λειτουργία, να βρουν τα νοσοκομεία ομαλή πορεία, να μην αδικούνται οι εργαζόμενοι.

Εδώ έχουμε κατάφωρη παραβίαση και της νομοθεσίας και των δικαιωμάτων των εργαζομένων. Και δεν μπορεί εργαζόμενοι που έχουν προσφέρει τόσα χρόνια, ΠΕ Διοικητικού - Οικονομικού, με προσόντα και με άριστες βαθμολογίες, να υποβαθμίζονται κατ’ αυτόν τον τρόπο, να τους πετάμε να κάνουν τους «φυλαρούχες» του νοσοκομείου ή να κάνουν γραμματειακή υποστήριξη και να αναβαθμίζουμε ανθρώπους που δεν έχουν κανένα προσόν. Αυτή η παρέμβαση είναι δικιά σας ευθύνη, δεν είναι του διοικητή του νοσοκομείου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, ως προς το περιστατικό που συνέβη, σας διαβάζω τα εξής από τον διοικητή: «Ενδεικτικά αναφέρω ότι εν μέσω της πανδημίας καθυστέρησε η πρόσληψη νοσηλευτικού προσωπικού της 2Κ, καθυστέρηση για την οποία διαμαρτυρήθηκε εγγράφως η Ένωση Νοσηλευτών Ελλάδος. Εν όψει δε των κρίσιμων συνθηκών της εποχής εκείνης και των υφιστάμενων υπηρεσιακών αναγκών, προέβη ορθά και νόμιμα σε αντικαταστάσεις εκείνων και σε προσωρινές αναθέσεις άλλων που είχαν τα τυπικά και ουσιαστικά προσόντα να προΐστανται. Σύμφωνα δε με τον νόμο, άρθρο 87, και την πάγια νομολογία των δικαστηρίων, η διοίκηση δεν εμποδίζεται με βάση τις υφιστάμενες υπηρεσιακές ανάγκες να προβαίνει σε αντικατάσταση των προσωρινών προϊσταμένων που ασκούσαν καθήκοντα με βάση προηγούμενες αποφάσεις της, εφόσον λόγοι δημοσίου συμφέροντος το επιβάλλουν, όπως είναι η αποτελεσματική λειτουργία της υπηρεσίας, υπό την προϋπόθεση τήρησης του προβαδίσματος των βαθμών…» κ.λπ.. Είναι αυτά τα οποία κρίθηκαν στο δικαστήριο, όπως σας είπα.

Με προκαλείτε, όμως. Υπήρχε ένας κύριος που ήταν Υποδιοικητής του Νοσοκομείου Καβάλας επί ΣΥΡΙΖΑ και τον κάναμε εμείς Διοικητή του Νοσοκομείου «Ιπποκρατείου» επί Νέας Δημοκρατίας.

Καλός διοικητής; Δεν τον έχω διορίσει εγώ. Εγώ δεν ήμουν Υπουργός Υγείας τότε. Τώρα είμαι στη διαδικασία επαναδιορισμού διοικήσεων. Σε δύο μήνες περίπου θα είμαι έτοιμος για να διορίσω τις νέες διοικήσεις.

Είναι πολύ καλός διοικητής και καλά είχατε κάνει και τον είχατε διορίσει ως υποδιοικητή. Ξέρετε πώς το ξέρω;

Την Πέμπτη πήγα στο Νοσοκομείο «Ιπποκράτειο» Θεσσαλονίκης, κύριε Πρόεδρε, και εγκαινίασα την πρώτη εξειδικευμένη μονάδα για το μελάνωμα και τους δερματικούς καρκίνους στη βόρεια Ελλάδα. Η μονάδα αυτή, η οποία είναι ένα «state of the art», είναι σήμερα η καλύτερη μονάδα για το μελάνωμα και τους δερματικούς καρκίνους στην Ελλάδα, έχει ένα από τα τρία καλύτερα μηχανήματα στην Ευρωπαϊκή Ένωση για τη δουλειά αυτή, έχει μια χειρουργική αίθουσα που τη βλέπεις και τη ζηλεύεις τόσο τέλεια που είναι, φτιάχτηκε με πρωτοβουλία της διοίκησης του «Ιπποκρατείου» σε συνεργασία με το Υπουργείο Υγείας, την Υγειονομική Περιφέρεια, τον κ. Τσαλικάκη τότε, και την Περιφέρεια Κεντρικής Μακεδονίας, τον κ. Τζιτζικώστα.

Ο συνδυασμός του Διοικητή που ενδιαφέρθηκε -αυτού που εσείς κατηγορείτε τώρα-, του Υπουργείου που ενδιαφέρθηκε και της Περιφέρειας Κεντρικής Μακεδονίας που ενδιαφέρθηκε γέννησαν -και λειτουργεί σήμερα που μιλάμε- την καλύτερη μονάδα για το μελάνωμα και τους δερματικούς καρκίνους στην Ελλάδα στο ΕΣΥ.

Αυτόν τον διοικητή εσείς τώρα αντιπαλεύετε, ο οποίος κέρδισε και στα δικαστήρια. Τον κατηγορείτε δε ως κομματικό φερέφωνο, ενώ τον είχατε διορίσει εσείς υποδιοικητή στην Καβάλα. Κανένας δεν μπορεί να βγάλει πλέον άκρη μαζί σας!

Όσον αφορά το ΕΣΥ, αυτά που έχουμε κάνει εμείς στο ΕΣΥ, τους τελευταίους εννέα μήνες, κύριε Παναγιωτόπουλε, η Κυβέρνησή σας δεν τα είχε δει ούτε στον ύπνο της.

Με κατηγορείτε ότι πήγατε στο «Θεαγένειο» και σας έλεγαν ότι «μην πάτε από εδώ, μην πάτε από εκεί» και ότι υπήρχε ένα κλίμα φόβου. Σοβαρά μιλάτε;

Έχετε δει τα διάφορα βιντεάκια που παίζουν στο TikTok, στα δελτία ειδήσεων που τσακώνομαι με συνδικαλιστές, είτε στη Λέρο είτε στην Κω είτε προχθές στο «Παπανικολάου» στη Θεσσαλονίκη; Από πού τα βρίσκουν τα κανάλια και τα παίζουν; Ξέρετε; Από εμένα τα βρίσκουν, γιατί εγώ, όταν μπαίνω σ’ ένα νοσοκομείο, σε όποιο νοσοκομείο μπαίνω, κάνω Facebook Live. Τόσο επιβάλλω κλίμα φόβου και τόσο προσπαθώ να στήσω την επίσκεψή μου, κύριε Πρόεδρε, που σε κάθε νοσοκομείο που πηγαίνω και έχω πάει σε πενήντα -μπορείτε να μπείτε στη σελίδα μου να δείτε, θα βαρεθείτε να βλέπετε νοσοκομεία-, ανοίγω την κάμερα live, αμοντάριστα και όποιος θέλει μιλάει και ό,τι θέλει λέει. Έτσι μίλησε η κυρία στην Κω και έγινε πρώτο θέμα στις ειδήσεις, έτσι μίλησε ο κ. Παπανικολάου και ο Πρόεδρος του ΚΚΕ και έγινε η σχετική φασαρία. Τόσο θέλω να κρύψω και να επιβάλω φόβο στα νοσοκομεία, που το κάνω και Facebook Live για να το βλέπει όλη η Ελλάδα στα δελτία.

Όμως, από το Facebook Live τα δελτία παίζουν αυτά που θέλουν. Δεν είναι τίμιοι. Ξέρετε γιατί; Διότι σ’ όλα τα νοσοκομεία που έχω πάει -και έχω πάει σε πενήντα, κύριε Πρόεδρε- ακολουθώ το εξής τελετουργικό: Φτάνω στο νοσοκομείο, συνήθως είναι απέξω μερικοί από τη συμμορία της μιζέριας και φωνάζουν, άλλοτε περισσότεροι, άλλοτε λίγο λιγότεροι. Η συμμορία της μιζέριας είναι αυτοί που πάντα λένε τα ίδια, την κασέτα. Ποτέ δεν τους προσπερνάω, ούτε μπαίνω από την πίσω πόρτα, ποτέ. Μπαίνω πάντα από μπροστά και τους μιλάω.

Προχθές στο νοσοκομείο «Μεταξά» μία κυρία που ήταν πίσω από το πανό -το έχω στο Live, γι’ αυτό θέλω να σας το πω- με αγκάλιασε και με φίλησε και την έβριζαν οι άλλοι, «γιατί φιλάς τον Υπουργό;». Τα αφήνω αυτά, δεν πειράζει.

Μετά μπαίνω μέσα στο νοσοκομείο, σε κάθε νοσοκομείο, και στα πενήντα. Η πρώτη μου ερώτηση στη διοίκηση ενώπιον του Διευθυντή Ιατρικής Υπηρεσίας είναι: «Κύριε Διοικητά, πόσο προσωπικό είχαμε το ’19 και πόσο προσωπικό έχουμε σήμερα;».

Κύριε Πρόεδρε, δεν έχει υπάρξει μέχρι σήμερα ούτε ένα νοσοκομείο, ούτε ένα, που να ενημερωθεί ο Υπουργός ότι το προσωπικό το ’24 είναι λιγότερο απ’ ό,τι ήταν το ’19 και δεν θα μπορούσε και να είναι, καθώς στο σύνολο του ΕΣΥ το προσωπικό είναι κατά 15% περισσότερο.

Πώς γίνεται, κύριε συνάδελφε, να έχουν τεράστιες ελλείψεις τα νοσοκομεία με 15% περισσότερο προσωπικό το ’24 και να είχαν λιγότερες ελλείψεις το 2019, το 2018, το 2017 με 15% λιγότερο;

Προχθές αναγκάστηκα να απαντήσω σ’ ένα site που ανέβασαν ένα άρθρο μιας κυρίας. Έτυχε να είναι κόρη πρώην Βουλευτή Ιωαννίνων του ΣΥΡΙΖΑ. Με κατηγόρησαν: «Μα, τι σημασία έχει αν είναι κόρη πρώην Βουλευτή του ΣΥΡΙΖΑ; Γιατί το λέει αυτό ο Γεωργιάδης;». Μάλιστα. Δηλαδή, αν έγραφε ένα άρθρο ο γιος μου και έλεγε «τι φανταστικό είναι το ΕΣΥ», δεν θα λέγατε «μα, τα λέει ο γιος του Υπουργού». Κλείνω την παρένθεση.

Τι είπε η κυρία; Ότι το νοσοκομείο –λέει- είναι περίπου υπό διάλυση. Της έβγαλα τα στοιχεία. Το υπό διάλυση νοσοκομείο το 2024, το Πανεπιστημιακό Νοσοκομείο Ιωαννίνων, έχει 17% περισσότερο προσωπικό στο σύνολο, 14% περισσότερους γιατρούς, 45% μεγαλύτερο προϋπολογισμό, εξυπηρετεί 25% περισσότερους ασθενείς και 30% περισσότερες εξετάσεις, απέκτησε μαγνητικό τομογράφο που δεν είχε και τώρα κατασκευάζονται και τα νέα ΤΕΠ μέσω του Ταμείου Ανάκαμψης και δύο κλινικές. Πώς γίνεται –είπα στην κυρία- να ήταν καλά το 2019 χωρίς όλα αυτά και να είναι υπό κατάρρευση το 2024; Δεν ξέρω αν απάντησε φυσικά.

Λυπάμαι, αλλά θα σας το ξαναπώ. Το ΕΣΥ αλλάζει. Ανακαινίζουμε μέσω του Ταμείου Ανάκαμψης ενενήντα τρία νοσοκομεία. Ανακαινίζουμε εκατόν πενήντα οκτώ κέντρα υγείας. Δώσαμε το αφορολόγητο από την τεκμαρτή φορολόγηση, την αυτοτελή φορολόγηση σαν δέσμη εφημεριών. Δώσαμε 20% αύξηση στις εφημερίες τον χρόνο. Δώσαμε 20% αύξηση στους μισθούς στην πενταετία. Δώσαμε την παροχή ιδιωτικού έργου που ήθελαν πάρα πολύ οι γιατροί και το 15% έχει κάνει αίτηση να κάνει χρήση. Φτιάξαμε τα πρωινά χειρουργεία, ξεκινάμε τα δωρεάν απογευματινά χειρουργεία μέσα στον επόμενο μήνα με την τελική έγκριση της Ευρωπαϊκής Ένωσης, κάναμε και την ΚΥΑ για τα άγονα και ετοιμαζόμαστε να φέρουμε και τροπολογία για τη μοριοδότηση για τα άγονα. Όλα αυτά τα έχει κάνει η Κυβέρνηση του Κυριάκου Μητσοτάκη, η Κυβέρνηση που υποτίθεται ότι αντιστρατεύεται το ΕΣΥ. Δηλαδή αν δεν το αντιστρατευόμασταν, τι θα κάναμε για το ΕΣΥ;

Λοιπόν, όσο εσείς φωνάζετε με τη συμμορία της μιζέριας, εμείς προχωράμε και φτιάχνουμε το νέο ΕΣΥ που έχουν ανάγκη οι συμπολίτες μας.

Να είστε καλά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συζητηθεί η δεύτερη με αριθμό 1334/29-8-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης, με θέμα: «Θανατηφόρα εργατικά ατυχήματα στη Ρόδο και παντελής έλλειψη ελέγχων και ελεγκτικών μηχανισμών».

Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, από τις 8 έως τις 20 Αυγούστου, τον περασμένο μήνα δηλαδή, στη Ρόδο είχαμε τρία θανατηφόρα εργατικά ατυχήματα. Μέσα σε δώδεκα ημέρες τρεις θάνατοι από εργατικά ατυχήματα. Ένας άτυχος συμπολίτης μας εξήντα έξι ετών απασχολήθηκε για να συμπληρώσει τα ένσημά του, για να διασφαλίσει τον βιοπορισμό του υπόλοιπου της ζωής του. Και δυστυχώς διακόπηκε η ζωή του. Τα έφερε η μοίρα έτσι; Τα έφεραν οι καταστάσεις; Τα έφερε η ελλιπής πρόβλεψη και φροντίδα της πολιτείας; Άλλος ένας συμπολίτης μας πενήντα πέντε ετών με μικρά παιδιά μέσα σε ένα ξενοδοχείο καταπλακώθηκε από το μηχάνημα του γκαζόν. Στο ίδιο μικρό διάστημα των δώδεκα ημερών, τρίτος συμπολίτης μας με μικρά παιδιά, επίσης, οδηγός ψυγείου, σαράντα πέντε ετών ο άνθρωπος, εν ώρα εργασίας, έφυγε.

Τα τελευταία δέκα χρόνια, κύριε Πρόεδρε, μόνο στη Ρόδο τα θανατηφόρα εργατικά ατυχήματα ξεπερνάνε τα δεκαπέντε. Το Εργατοϋπαλληλικό Κέντρο Ρόδου και στις τρεις περιπτώσεις που προανέφερα, όπως και για όλες τις άλλες, αυθημερόν ενημέρωσε την αρμόδια υπηρεσία τεχνικών επιθεωρητών στον Πειραιά. Μόλις στο τέλος Αυγούστου πήγε στη Ρόδο η διευθύντρια της υπηρεσίας από τον Πειραιά αφού η υπηρεσία που είναι αρμόδια για το νότιο Αιγαίο διαθέτει τέσσερις μόνο υπαλλήλους που οι μισοί βρισκόντουσαν σε άδεια. Το εργατικό κέντρο ουδόλως ενημερώθηκε από την επιθεωρήτρια κατά την διεξαγωγή της επιθεώρησης.

Στο νότιο Αιγαίο, κύριε Υπουργέ, έχουμε πάνω από ογδόντα χιλιάδες επιχειρήσεις. Το Εργατικό Κέντρο Ρόδου έχει συναντηθεί με την ηγεσία του Υπουργείου σας και όλοι οι Υπουργοί δεσμευτήκαν ότι θα δημιουργήσουν ειδική υπηρεσία παράρτημα στο νότιο Αιγαίο στη Ρόδο. Ο κ. Χατζηδάκης, ο κ. Γεωργιάδης, που ήταν πριν από λίγο εδώ, η κ. Μιχαηλίδου. Ο κ. Χατζηδάκης μάλιστα εξέδωσε και δελτίο Τύπου που εξήγγειλε ότι θα δημιουργήσουν το παράρτημα της επιθεώρησης στη Ρόδο. Η Περιφέρεια Νοτίου Αιγαίου μπροστά στις υποσχέσεις σας σας βρήκε και χώρο, γραφεία δωρεάν, για να εγκατασταθεί αυτή η υπηρεσία. Πέντε χρόνια, τόσοι θάνατοι, τόσες υποσχέσεις και ακόμη περιμένουμε. Και ναι μεν στο πρώτο ερώτημα της ερώτησής μου παρέλκυε η απάντησή σας, κατέβηκε η υπηρεσία, αλλά θα θέλαμε να ξέρουμε γιατί κατέβηκε στις 30 Αυγούστου.

Το δεύτερο ερώτημα, στο οποίο ζητάμε την απάντησή σας, είναι πότε θα υλοποιήσετε τις υποσχέσεις που δίνετε επί πέντε χρόνια και που είναι και υποχρέωσή σας να τις υλοποιήσετε για να διασφαλιστεί η υγεία, για να διασφαλιστεί η ασφάλεια των εργαζομένων στους εργασιακούς χώρους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικητιάδη.

Θα απαντήσει ο Υφυπουργός Εργασίας και Κοινωνικής Ασφάλισης, κ. Κωνσταντίνος Καραγκούνης.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, πριν απαντήσω στην πολύ ενδιαφέρουσα πράγματι ερώτησή σας οφείλω να σας πω ότι εκ προοιμίου μας απασχολούν ιδιαιτέρως τα εργατικά ατυχήματα. Άλλωστε αυτό πρέπει να κάνει μια ευνομούμενη πολιτεία. Το έχουμε επαναλάβει το τελευταίο διάστημα τόσο εγώ όσο, βεβαίως, και η Υπουργός ότι αποτελούν για εμάς πραγματικά απόλυτη προτεραιότητα τα ζητήματα υγείας και ασφάλειας και προς τα εκεί κατατείνουν και οι νομοθετικές πρωτοβουλίες που έχουμε φέρει μέχρι τώρα, αλλά, βεβαίως, και οι σχετικές νομοθετικές πρωτοβουλίες που ετοιμάζουμε για το επόμενο διάστημα. Θέλω να σας θυμίσω μιας και μου δίνετε αυτή τη δυνατότητα ότι ήδη έχουμε φέρει ένα προεδρικό διάταγμα για τους μεταλλαξιογόνους και καρκινογόνους παράγοντες για την προστασία των εργαζομένων στους χώρους εργασίας με κωδικοποίηση αλλά και αυστηροποίηση του πλαισίου που υπήρχε μέχρι τώρα. Τις άλλες νομοθετικές πρωτοβουλίες θα έχουμε δυνατότητα να τις συζητήσουμε. Αναγκαστικά και εμμέσως θα αφορά και τα εργατικά ατυχήματα.

Για να απαντήσω αμέσως στο ερώτημά σας να σας υπομνήσω ότι το Υπουργείο έχει μια εξαιρετική συνεργασία με την Ανεξάρτητη Αρχή Επιθεώρησης Εργασίας στο σύνολο των δραστηριοτήτων που έχει.

Και από την εμπειρία αυτού του χρονικού διαστήματος, επιτρέψτε μου να πω ότι έχουν κάνει -και κάνουν- εξαιρετική δουλειά και επιτρέψτε μου, κύριε συνάδελφε να τονίσω τη λέξη «ανεξάρτητη» για να οριοθετήσω και τη συζήτηση που θα κάνουμε, αλλά και το πλαίσιο μέσα στο οποίο μπορεί να κινηθεί το Υπουργείο σε σχέση με την αρχή αυτή.

Πρώτα απ’ όλα, αυτό αφορά τη στελέχωση για την οποία το Υπουργείο, όπως θα σας παραθέσω και πιο κάτω τα στοιχεία, έχει προβεί σε πολύ σημαντικές ενέργειες για την ενίσχυση της αρχής. Αλλά αφορά και τη διαχείριση του στελεχιακού δυναμικού. Αυτό το οποίο δηλαδή, στην ουσία, λέτε και με την ερώτησή σας, για το πώς διαρθρώνεται, ποιες διευθύνσεις ή τμήματα ή παραρτήματα δημιουργούνται. Και αντιλαμβάνεστε πια εκ του νόμου ότι αυτό αποτελεί αποκλειστικό προνόμιο της αρχής.

Πρώτα απ’ όλα, λοιπόν, να σας μεταφέρω κάποια στοιχεία και να αναφερθώ στα ερωτήματα ένα προς ένα και όπου υπάρχει χρόνος, κύριε Πρόεδρε, μετά, θα συνεχίσω την απάντησή μου.

Σύμφωνα, λοιπόν, με την επίσημη ενημέρωση της αρχής, σχετικά με τα όσα αναφέρετε στην ερώτησή σας και το αν έχουν πάει ή δεν έχουν πάει οι αρμόδιοι υπάλληλοι -στο οποίο αναφερθήκατε ή είπατε κάτι- θα σας απαντήσω, όπως βεβαίως θέλω να σας απαντήσω σχετικά με το έτερο ζήτημα, που αφορά τη στελέχωση.

Λοιπόν, από την Αρμόδια Περιφερειακή Διεύθυνση Επιθεώρησης Ασφάλειας και Υγείας στην Εργασία -είναι Πειραιώς και Δυτικής Αττικής και Αιγαίου- στις 8 Αυγούστου συνέβη θανατηφόρο ατύχημα σε βάρος εργαζομένου κατά τη διάρκεια εργασιών αντιπυρικής προστασίας στην περιοχή Προφήτης Ηλίας Ρόδου. Σύμφωνα με τα μέχρι τώρα στοιχεία, ο θανών ακούμπησε έναν βράχο ο οποίος δυστυχώς αποκολλήθηκε, με αποτέλεσμα να παρασυρθεί και να τραυματιστεί θανάσιμα. Το δυστύχημα αυτό δεν δηλώθηκε στην υπηρεσία από τον εργοδότη, όπως όφειλε, αλλά από το Αστυνομικό Τμήμα Ιαλυσού Ρόδου. Κατόπιν άμεσων ενεργειών, ταυτοποιήθηκε ο εργοδότης του θανόντα και μέσω του «ΕΡΓΑΝΗ» διαπιστώθηκε ότι ο θανών δεν ήταν αναγραμμένος σε ισχύοντα πίνακα προσωπικού.

Για την παράβαση αυτής της αδήλωτης εργασίας έχει, ήδη, επιβληθεί πρόστιμο 10.500 ευρώ κατά δέσμια αρμοδιότητα. Αυτά τα αναφέρω ως καταγραφή των άμεσων ενεργειών που έκανε η αρχή. Και λόγω μη αναγγελίας του ατυχήματος από τον εργοδότη εντός είκοσι τεσσάρων ωρών, όπως μας ενημερώνει η αρχή, βρίσκεται σε εξέλιξη η διαδικασία επιβολής κυρώσεων.

Δεύτερον, στις 10 Αυγούστου του 2024 εργαζόμενος οδηγός στην περιοχή Κολύμπια Ρόδου έχασε τη ζωή του όταν, σύμφωνα με την αναγγελία της επιχείρησης στην οποία εργαζόταν, κατά την παράδοση των εμπορευμάτων σε ξενοδοχείο της ανωτέρω περιοχής έχασε τις αισθήσεις του. Ο θάνατός του οφείλεται σε παθολογικά αίτια, σύμφωνα με το πιστοποιητικό θανάτου της ιατροδικαστικής υπηρεσίας Ρόδου και ως εκ τούτου, δεν χαρακτηρίζεται ως εργατικό ατύχημα, καθώς δεν είχε προηγηθεί κάποιο δυσμενές συμβάν συνδεόμενο με την εργασία ή τις συνθήκες εργασίας. Επίσης, αυτό το αναφέρω ως επίσημη ενημέρωση από την αρχή.

Και στις 20 Αυγούστου συνέβη το θανατηφόρο εργατικό ατύχημα το οποίο αναφέρατε σε βάρος ενός κηπουρού ξενοδοχείου στην περιοχή Καλλιθέα Ρόδου, όπου, δυστυχώς, έχασε τη ζωή του με τη χρήση του χλοοκοπτικού μηχανήματος, το οποίο ανετράπη. Τώρα, να σας ενημερώσω λίγο περισσότερο γι’ αυτό, επειδή το αναφέρατε: Οι επιθεωρητές της αρμόδιας υπηρεσίας πήγαν στις 26-27 Αυγούστου στη Ρόδο προκειμένου να διερευνήσουν τις συνθήκες και τα αίτια που προκάλεσαν τα ατυχήματα. Τις σχετικές εκθέσεις έρευνας που θα συνταχθούν θα τις διαβάσει αναγκαστικά η αρχή στην Εισαγγελία και αυτά έχουν να κάνουν με το τι έχει κάνει η αρχή.

Γενικά, να ξέρετε -για να απαντήσω σιγά σιγά στα ερωτήματά σας- ο αριθμός των θανατηφόρων εργατικών ατυχημάτων στη Ρόδο από το 2018 μέχρι σήμερα είναι πέντε, σύμφωνα και με τα στοιχεία της Αρχής Επιθεώρησης Εργασίας. Έχουν γίνει τρία το 2021 και δύο το 2024, όπως αναφέρθηκε παραπάνω.

Επιτρέψτε μου στη συνέχεια, αγαπητέ συνάδελφε, να αναφερθώ στην ελεγκτική δραστηριότητα της αρχής, τη στελέχωση και τη διάρθρωση και ποιες είναι οι δικές μας ενέργειες, δηλαδή, τι έχουμε κάνει μέχρι τώρα, προκειμένου να διορθωθεί και να στελεχωθεί η υπηρεσία.

Θα σας ακούσω, όμως, πρώτα και θα σας απαντήσω στη συνέχεια για τα υπόλοιπα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Νικητιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Αντιλαμβάνομαι, ότι με όσα μου είπατε για την αρχή, έρχεστε να επιβεβαιώσετε τις υποψίες και τους προβληματισμούς που διατυπώθηκαν κατά την δημιουργία της αρχής, ότι δηλαδή η Κυβέρνηση πάει να ξεφύγει από τις ευθύνες και να τις ρίξει σε μια ανεξάρτητη αρχή. Να ξέρετε, όμως, ότι η Κυβέρνηση έχει την ευθύνη να νομοθετήσει, η Κυβέρνηση έχει την ευθύνη να δημιουργήσει παραρτήματα, η Κυβέρνηση προσλαμβάνει υπαλλήλους για να στελεχώσουν τα παραρτήματα.

Ακούστε, κύριε Υπουργέ. Εγώ τολμώ να πω ότι αν υπήρχε υπηρεσία στη Ρόδο τεχνικών επιθεωρητών επαρκώς στελεχωμένη, δεν θα είχαμε τόσα θανατηφόρα ατυχήματα κι αν αυτό δεν το καταλαβαίνετε, επιτρέψτε μου να σας το εξηγήσω. Αυτοί οι επιθεωρητές έχουν ως αρμοδιότητα να ελέγχουν τους χώρους εργασίας από πλευράς υγειονομικής και ασφάλειας των εργαζομένων. Αν είχε γίνει αυτό, αν υπήρχε υπηρεσία, αν είχαν ελεγχθεί οι χώροι, είμαι βέβαιος ότι θα είχαν μετά από τους ελέγχους διαπιστώσει προβλήματα και θα αναγκαζόταν η εργοδοσία να επιλύσει και σίγουρα θα είχαμε λιγότερους θανάτους και πολύ λιγότερα ατυχήματα.

Δεν κατάλαβα, αν αυτά που μου αναφέρατε, αποτελούν και πορίσματα σε σχέση με τα τρία συγκεκριμένα ατυχήματα. Γιατί δεν μπορώ να φανταστώ ότι κατέβηκε η επιθεώρηση 30 Αυγούστου και έχει, ήδη, έτοιμα τα πορίσματά της και για τους τρεις τελευταίους θανάτους.

Πέραν τούτου, όμως, κύριε Υπουργέ, πρέπει να αντιληφθείτε ότι σε ένα θανατηφόρο ατύχημα μπορεί, μεν, να επιλαμβάνεται η Αστυνομία υποχρεωτικά για προανάκριση και μετέπειτα οι δικαστικές αρχές, αλλά η Αστυνομία προβαίνει σε τυπική ανάκριση. Δεν έχει την αρμοδιότητα να κρίνει και να χαρακτηρίσει ένα ατύχημα ως εργατικό. Αυτή την αρμοδιότητα για να χαρακτηριστεί ένα ατύχημα ως εργατικό την έχει αποκλειστικώς η Επιθεώρηση, οι τεχνικοί επιθεωρητές. Αυτοί μόνο μπορούν να το χαρακτηρίσουν και κατά κανόνα, για να μην πω συνολικώς, τα πορίσματά τους γίνονται αποδεκτά από τα ελληνικά δικαστήρια. Ό,τι πουν, δηλαδή, οι επιθεωρητές το αποδέχονται.

Πρέπει, κύριε Υπουργέ, να ευαισθητοποιηθείτε περισσότερο. Δεν μπορεί να χάνονται αδίκως τόσοι άνθρωποι και να μη σας καίγεται καρφί. Θεωρώ υπερβολή την έκφραση, αλλά φοβάμαι ότι αυτή την αίσθηση δίδετε συνολικώς και δεν είναι προσωπική η μομφή σε καμμία περίπτωση.

Σας είπα ότι έχουμε ογδόντα χιλιάδες επιχειρήσεις στο νότιο Αιγαίο. Δεν γίνονται έλεγχοι με τέσσερις υπαλλήλους από τον Πειραιά. Δεν γίνεται! Τέλος! Δεν μπορούν να ελεγχθούν.

Κλείνοντας, κύριε Υπουργέ, δεν μου αρέσει και δεν είναι μέσα στην κοινοβουλευτική συνήθεια, αλλά είμαι υποχρεωμένος σεβόμενος τις οικογένειες των αδικοχαμένων ψυχών, να κάνω μία προειδοποίηση. Αν δεν έχουμε σήμερα ή αν δεν έχουμε μέσα σε ένα μήνα από σήμερα μία συγκεκριμένη εξαγγελία για την ίδρυση του γραφείου στη Ρόδο, το Εργατοϋπαλληλικό Κέντρο Ρόδου, όπως με έχει ενημερώσει, θα προβεί σε αναφορά στον εισαγγελέα αναζητώντας κατά παντός υπευθύνου τις ευθύνες για έκθεση των εργαζομένων, έκθεση για τη ζωή τους, έκθεση για την υγεία τους. Αυτό να έχετε υπ’ όψιν σας ότι, κυρίως, αφορά το Υπουργείο Εργασίας στου οποίου την ηγεσία υπάγεστε.

Εγώ, λοιπόν, έκανα μια προειδοποίηση κι αν προχωρήσει, που πιστεύω ότι θα προχωρήσει το Εργατοϋπαλληλικό Κέντρο Ρόδου σε αυτή την αναφορά στον εισαγγελέα, εγώ, ελέγχοντας πρώτα τη νομιμότητα του δικαιώματος αυτού, θα προσυπογράψω αυτή την αναφορά. Γιατί είστε υποχρεωμένοι να το κάνετε. Και επαναλαμβάνω ότι σε ό,τι σας αφορά προσωπικώς είμαι βέβαιος ότι θα θέλατε να το κάνετε. Όμως, με αυτή την ηγεσία και αυτή τη Νέα Δημοκρατία όπως κυβερνάει, με τρεις Υπουργούς που επί πέντε χρόνια λένε ότι θα κάνουν το γραφείο, το παράρτημα στη Ρόδο και δεν το κάνουν, δεν ξέρω πραγματικά τι να πιστέψω.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, είπα τα όσα είπα για να έχετε πλήρη εικόνα της κατάστασης και να έχουμε σαφώς και ορισμένο το πλαίσιο των αρμοδιοτήτων. Πλέον να ξέρετε ότι αυτό που λέγαμε παλιά Επιθεώρηση Εργασίας είναι ανεξάρτητη αρχή.

Τώρα, όμως, θα απαντήσω σε αυτά που είπατε και πιστεύω θα σας καλύψω απόλυτα. Πρώτα απ’ όλα να σας πω για την ελεγκτική δραστηριότητα όπως είπα και πριν, πάλι επίσημη ενημέρωση της ανεξάρτητης αρχής -επιτρέψτε μου να τονίζω συνέχεια το ανεξάρτητη αρχή- που εισέφερε από την αρμόδια για τη Ρόδο υπηρεσία, είναι η συγκεκριμένη επιθεώρηση και από τους ειδικούς επιθεωρητές υγείας και ασφάλειας οι οποίοι διενεργούν ελέγχους ανά την επικράτεια: Το 2023 έχουν γίνει διακόσιοι δεκαεπτά έλεγχοι και έχουν επιβληθεί δέκα πρόστιμα και δώδεκα μηνυτήριες αναφορές.

Για το 2024 έχουν γίνει μέχρι σήμερα -δηλαδή ούτε του πρώτου επτάμηνου τα στοιχεία- εκατόν πενήντα έξι έλεγχοι, έχουν επιβληθεί σαράντα τρία πρόστιμα και έχουν γίνει πέντε μηνυτήριες αναφορές.

Πάμε στο κρίσιμο ζήτημα της στελέχωσης. Σε αυτό το σημείο θα σας παραθέσω τις συντονισμένες προσπάθειες που κάναμε, για να απαντήσω στο ερώτημά σας. Στο πλαίσιο πάντα με σεβασμό στην ανεξαρτησία της αρχής, το Υπουργείο μαζί με την αρχή κάναμε συντονισμένες προσπάθειες, ώστε να υπάρξει περαιτέρω ενίσχυση του στελεχιακού δυναμικού. Εν όψει, λοιπόν, του προγραμματισμού προσλήψεων του Υπουργείου Εσωτερικών για το 2025 στο Υπουργείο Εργασίας έχουμε δουλέψει πραγματικά εντατικά όλο το καλοκαίρι, ώστε να υποβληθεί πλήρως τεκμηριωμένη πρόταση προς το Εσωτερικόν για την περαιτέρω στελέχωση και την ενδυνάμωση της ανεξάρτητης αρχής.

Αναφορικά τώρα με το προσωπικό της επιθεώρησης εργασίας και κατόπιν της σχετικής ενημέρωσης από το αρμόδιο Τμήμα Διοίκησης Ανθρώπινου Δυναμικού στην Περιφέρεια Νοτίου Αιγαίου -ο τέως Νομός Δωδεκανήσου- αρμοδιότητα έχει και το Τμήμα Συντονισμού Επιθεώρησης Ασφάλειας και Υγείας στην Εργασία Πειραιώς δυτικής Αττικής και Αιγαίου και το Τμήμα Επιθεώρησης Ασφάλειας και Υγείας στην Εργασία Πειραιά, οπότε σύμφωνα με την υπ’ αριθμόν 75/907 του 2024 απόφαση της αρχής που έχει ως θέμα τροποποίηση της απόφασης κατανομής θέσεων προσωπικού ανά κατηγορία, κλάδο και ειδικότητα στην Ανεξάρτητη Αρχή Επιθεώρησης Εργασίας στα άνω τμήματα υπηρετούν και ασκούν ουσιαστικές αρμοδιότητες -αυτό σας ενδιαφέρει σε πρώτη φάση- πρώτον, στο Τμήμα Συντονισμού Επιθεώρησης της Ασφάλειας και Υγείας Εργασίας Πειραιώς τρεις επιθεωρητές ασφάλειας και υγείας στην εργασία, ένας υπάλληλος διοικητικής υποστήριξης, δύο οδηγοί, ενώ σχεδιάζεται να ενισχυθεί από έναν ακόμη επιθεωρητή, στο Τμήμα Επιθεώρησης Ασφάλειας και Υγείας στην Εργασία Πειραιά δεκατέσσερις επιθεωρητές ασφάλειας και υγείας στην εργασία, ενώ εδώ ο σχεδιασμός της αρχής προβλέπει τέσσερις ακόμα θέσεις επιθεωρητών. Πλέον των ανωτέρω και σε κάθε περίπτωση το έργο του Τμήματος Επιθεώρησης Ασφάλειας και Υγείας της Εργασίας ενισχύεται από την Υπηρεσία Ειδικών Επιθεωρητών Εργασίας, την οποία αυτήν τη στιγμή στελεχώνουν τριάντα έξι ειδικοί επιθεωρητές και επιθεωρήτριες -αυτό έχει πολύ μεγάλη σημασία, θα σας πω κάποια στοιχεία μετά-, οι οποίες διενεργούν ελέγχους σε χώρους εργασίας ανά την επικράτεια, σύμφωνα με τις εκάστοτε υπηρεσιακές ανάγκες όπως αυτές καταγράφονται.

Από την επίσημη ενημέρωση που είχαμε από την αρχή οι ειδικοί αυτοί επιθεωρητές για την υγεία και την ασφάλεια μόνο αυτό το καλοκαίρι προχώρησαν σε εκτεταμένους ελέγχους σε όλα τα νησιά του νοτίου Αιγαίου. Ειδικά δε στη Ρόδο επιβλήθηκαν -οι ειδικοί επιθεωρητές, σε αυτούς αναφέρομαι- πρόστιμα άνω των 150.000 ευρώ κυρίως σε κατασκευαστικές εταιρείες, ανέγερσης και ανακαίνισης ξενοδοχείων και βέβαια και σε άλλες εταιρείες.

Οπότε, αγαπητέ συνάδελφε, για να βάλουμε τα πράγματα σε μια σειρά και για να απαντήσω ουσιαστικά σε αυτό το οποίο μου θέσατε -που εγώ σας είπα πάντα το κάνω με σεβασμό στην ανεξαρτησία της αρχής, πιστέψτε με το ίδιο θα κάνατε και εσείς-, οι υπάλληλοι που έχουν αρμοδιότητα για το νότιο Αιγαίο προφανώς δεν είναι τέσσερις, είναι αρκετές δεκάδες και βέβαια το Υπουργείο είναι παρόν, όπως σας είπα και πριν, να στηρίξει το έργο της αρχής. Να διευκρινιστεί, όμως, αυτό το οποίο είπα και πριν. Το πώς θα διαρθρώσει το προσωπικό, ποια παραρτήματα θα δημιουργήσει είναι αποκλειστική αρμοδιότητα της ίδιας της αρχής. Οπότε αυτό που μπορώ να σας μεταφέρω και σας το μεταφέρω μετά από σχετική ενημέρωση που είχαμε είναι -αναφέρομαι σε ενημέρωση που είχα από την αρχή- ότι στο τέλος του έτους προγραμματίζεται ο νέος κανονισμός, όπου θα αξιολογηθεί εκ νέου η διάρθρωση του προσωπικού, με ειδική μέριμνα για τα νησιά του νοτίου Αιγαίου και προφανώς ειδική μέριμνα για τη Ρόδο.

Γι’ αυτό εμείς θα λάβουμε τη σχετική ενημέρωση και εσείς βεβαίως από την ίδια την ανεξάρτητη αρχή τέλος του χρόνου, οπότε αυτό το οποίο θα κρατήσετε είναι ότι πρώτον το Υπουργείο Εργασίας στηρίζει εμπράκτως -το κάναμε ήδη σε συνεργασία με την ανεξάρτητη αρχή εν όψει του νέου προγραμματισμού του Υπουργείου Εσωτερικών με τις θέσεις τις οποίες έχουν υποβληθεί για ενίσχυση περαιτέρω. Θα συνεχίσουμε να στηρίζουμε το έργο αυτό της αρχής και σύντομα θα φέρουμε νομοθετική πρωτοβουλία. Θα είμαστε προφανώς και σε ανοιχτή γραμμή και με όλα τα κόμματα -βεβαίως και με το ΠΑΣΟΚ- για νομοθετική πρωτοβουλία για μεγαλύτερη θωράκιση του πλαισίου προστασίας των εργαζομένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Συνεχίζουμε με την πρώτη με αριθμό 1339/30-8-2024 επίκαιρη ερώτηση δεύτερου κύκλου της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Η νέα ασθένεια που απειλεί τα πυρηνόκαρπα».

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριε Υφυπουργέ, το 2021 παρουσιάστηκε για πρώτη φορά η νέα ασθένεια σε κάποια κτήματα στην περιοχή των Αμπελιών των Γιαννιτσών, που προσβάλλει τις βιομηχανικές και τις επιτραπέζιες ποικιλίες της ροδακινιάς, αλλά και άλλα πυρηνόκαρπα, όπως είναι τα νεκταρίνια, τα δαμάσκηνα, τα βερίκοκα και έχει ως κύριο σύμπτωμά της αυτήν ακριβώς την παραμόρφωση των καρπών όπως έχει γίνει δεκτό, αλλά και καρπόπτωση, φυλλόπτωση και μείωση της βλάστησης, με αποτέλεσμα να έχουμε όχι μόνο απώλεια παραγωγής, αλλά και υποβάθμιση της ποιότητας αυτής και βεβαίως, μείωση και της εμπορικής αξίας της παραγωγής.

Η ασθένεια αυτή λαμβάνει ανησυχητικές διαστάσεις. Να σας θυμίσω μόνο ότι όταν υπέβαλα την πρώτη μου ερώτηση, τον Μάιο του 2024, η προσβολή αφορούσε τέσσερις χιλιάδες στρέμματα. Σήμερα, τέσσερις μόλις μήνες μετά, η προσβολή αφορά δεκατέσσερις χιλιάδες στρέμματα. Και επειδή έχει ξεκινήσει μια καταγραφή από τον Ιούνιο του 2024, τι λένε τα στοιχεία αυτά, τα πολύ ενδιαφέροντα; Ότι στις 27 Αυγούστου του 2024 είχαμε αύξηση κατά 33% των στρεμμάτων που έχουν προσβληθεί, σε σύγκριση με μια βδομάδα πριν, δηλαδή μόλις στις 20 Αυγούστου, οι παραγωγοί που είχαν υποβάλει ενυπόγραφες μάλιστα δηλώσεις είχαν αυξηθεί από εξακόσιες σαράντα σε οκτακόσιες εβδομήντα εννέα και οι περιοχές που εντόπιζαν τρόφιμα από έξι σε επτά. Μιλάμε επομένως, για δεκατέσσερις χιλιάδες στρέμματα σήμερα που εντοπίζονται σε επτά περιοχές, στην Πέλλα, την Ημαθία, την Πιερία, το Κιλκίς, τη Θεσσαλονίκη και τη Λάρισα και βεβαίως το μεγαλύτερο πρόβλημα εντοπίζεται στον Νομό Πέλλας, όπου έχουν δηλώσει εξακόσιοι σαράντα παραγωγοί πρόβλημα και η προσβολή αφορά στα έντεκα χιλιάδες στρέμματα.

Το Μπενάκειο Παθολογικό Ινστιτούτο αναφέρει ότι δεν έχει εντοπίσει ακριβώς το αίτιο αυτής της νέας ασθένειας και λέει ότι αυτό οφείλεται σε παρουσία ιώσεων στα κτήματα, σε συνδυασμό βεβαίως με τις τοπικές κλιματολογικές συνθήκες και τους ήπιους χειμώνες όλων των προηγούμενων ετών. Και αυτό το φαινόμενο οφείλεται στη διάδοση της ασθένειας με αυτούς τους ταχείς ρυθμούς.

Κοιτάξτε έχουν γίνει συστάσεις από τις αρμόδιες υπηρεσίες για κάποια μέτρα που πρέπει να ληφθούν εδώ. Να πω ότι στη γεωργική πρακτική δεν υπάρχει κάποιο μέτρο για την αντιμετώπιση των ιώσεων. Τα μέτρα που εφαρμόζονται είναι ως επί το πλείστον προληπτικά και εφαρμόζονται τόσο στις μητρικές φυτείες όσο και στους οπωρώνες και αφορούν κυρίως τη χρήση υγιούς πολλαπλασιαστικού υλικού ή εν πάση περιπτώσει στη χρήση κάποιων μέτρων υγιεινής για την αποφυγή της μετάδοσης της ίωσης με μηχανικά μέσα. Αυτά όμως, δεν έχουν αποδώσει κανένα αποτέλεσμα γιατί η ασθένεια εξακολουθεί μάλιστα να επεκτείνεται με πολύ έντονους ρυθμούς.

Να σας πω βεβαίως, ότι αυτήν τη στιγμή υπάρχει κίνδυνος καταστροφής του συνόλου της ροδακινοπαραγωγής στους δύο νομούς που εντοπίζεται κυρίως το πρόβλημα, στην Πέλλα και την Ημαθία. Ξέρετε ότι στους δύο νομούς μας καλλιεργούνται περί τα τριακόσιες ενενήντα χιλιάδες στρέμματα εκ των συνολικά τετρακοσίων σαράντα χιλιάδων στρεμμάτων που αφορά στην εθνική παραγωγή, που σημαίνει ότι τίθεται σε κίνδυνο και η εγχώρια παραγωγή ροδακίνων, με ό,τι αυτό συνεπάγεται βεβαίως όπως αντιλαμβανόμαστε και για τις τοπικές κοινωνίες, στις οποίες πρωτίστως καλλιεργούνται τα ροδάκινα, αλλά και τα άλλα πυρηνόκαρπα.

Κύριε Υπουργέ, οι παραγωγοί μας ζητούν με πολύ μεγάλη αγωνία πλέον συγκεκριμένα μέτρα. Ζητούν πρώτα από όλα την αποζημίωση για τις ζημιές που έχουν υποστεί στις καλλιέργειες τους και φέτος αλλά και τα προηγούμενα χρόνια. Και από κει και πέρα περιμένουν από την πολιτεία υπεύθυνα και είστε κοινωνός αυτών των εκκλήσεων, να εφαρμόσει και ένα πρόγραμμα εκριζώσεων, αλλά και ένα καινούργιο πρόγραμμα αναδιάρθρωσης, ώστε στα κτήματα στα οποία θα προβούν οι παραγωγοί σε εκριζώσεις, να εγκατασταθούν νέες καλλιέργειες είτε άλλων διαφορετικών καλλιεργειών, άλλες διαφορετικές καλλιέργειες, είτε ενδεχομένως άλλες ποικιλίες ροδακινιάς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζάκρη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Παρακαλώ, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ.

Θα μπω κατευθείαν στο θέμα, για το οποίο είναι λογικό να υπάρχει προβληματισμός αν λάβει κανείς υπ’ όψιν ότι πρώτον, το 2021 η ασθένεια εμφανίστηκε πρώτη φορά σε μια περιορισμένη έκταση στην περιφερειακή ενότητα Πέλλας και το 2024 έχει εξαπλωθεί και σε άλλους έξι νομούς. Δεύτερον, τα πυρηνόκαρπα είναι ένα σημαντικό προϊόν της αγροτικής οικονομίας της χώρας συνολικότερα και ορισμένων τοπικών κοινωνιών ειδικότερα όπως της Πέλλας και της Ημαθίας. Πράγματι η εν λόγω ασθένεια εμφανίστηκε το 2021 σε κάποιες εκατοντάδες στρέμματα ροδάκινων και προκαλεί όπως είπατε παραμόρφωση των καρπών ως προς τα εμπορικά και οργανοληπτικά χαρακτηριστικά της, ξυλοποίηση ώστε να μην μπορούν να κατευθυνθούν προς χυμοποίηση και πτώση οφθαλμών. Έκτοτε διαπιστώνεται έντονη εξάπλωσή της στη ευρύτερη γεωγραφική διασπορά. Έχει μάλιστα αρχίσει δειλά, δειλά να επηρεάζει και άλλα πυρηνόκαρπα όπως είναι δαμασκηνιές και βερυκοκιές.

Το 2023 ενημερώθηκε η αρμόδια υπηρεσία του Υπουργείου και αμέσως απεστάλησαν δείγματα φύλλων από τις τοπικές ΔΑΟΚ στον Μπενάκειο Φυτοπαθολογικό Ινστιτούτο για αναλύσεις. Τα πρώτα αποτελέσματα στις αρχές του 2024 έδειξαν προσβολή. Αμέσως -και το τονίζω- αναλάβαμε συγκεκριμένες πρωτοβουλίες. Με πρωτοβουλία μου ως αρμόδιου Υφυπουργού διοργανώθηκε σύσκεψη στο Υπουργείο Αγροτικής Ανάπτυξης με συμμετοχή φορέων του Υπουργείου, του Μπενακείου, αλλά και της Περιφερειακής Ενότητας Πέλλας και επιστημόνων, όπως σας είπα του Μπενακείου αλλά και της περιοχής και αποφασίστηκαν συγκεκριμένες ενέργειες. Εκδόθηκε ένας οδηγός καλλιεργητικών πρακτικών με στόχο τον περιορισμό της εξάπλωσης του φαινομένου από τη Διεύθυνση Φυτοπροστασίας του Υπουργείου Αγροτικής Ανάπτυξης και απεστάλη στις ΔΑΟΚ, και οι οποίες με τη σειρά τους τα γνωστοποίησαν στους παραγωγούς. Συστάθηκε ομάδα εργασίας αποτελούμενη από τις αντιπεριφέρειες, την ΕΘΕΑΣ, την υπό σύσταση διεπαγγελματική πυρηνοκάρπων, την ΕΚΕ και εκπροσώπους των παραγωγών και των γεωτεχνικών, για τη συλλογή δεδομένων και για την αποστολή τους στα ερευνητικά στοιχεία. Το 2024 συνεχίστηκε η αποστολή δειγμάτων από τις ΔΑΟΚ και για πρώτη φορά συμπεριλήφθησαν δείγματα καρπών. Το αποτέλεσμα αυτών των αναλύσεων, σε συνδυασμό με στοιχεία όπως η έκταση, η δυναμική, η εξάπλωση, αλλά και η διαφορετική ένταση εμφάνισης του, οδήγησαν σε διεύρυνση του πεδίου της έρευνας. Και αυτό γιατί παρατηρήθηκε ύπαρξη ακάρεων και έτσι λοιπόν κρίθηκε ότι πρέπει να μελετηθεί περαιτέρω η επίδραση των νέων κλιματολογικών συνθηκών, που προκαλεί η κλιματική κρίση.

Συνεπώς, αναλάβαμε επιπλέον πρωτοβουλίες. Χρηματοδοτήσαμε ως Υπουργείο το ερευνητικό πρόγραμμα του Μπενακείου Ινστιτούτου για τις αιτίες και τους τρόπους αντιμετώπισης, συστάθηκε επιστημονική επιτροπή από προσωπικό του Αριστοτέλειου Πανεπιστημίου Θεσσαλονίκης για παράλληλη διερεύνηση των τρόπων αντιμετώπισης με χρηματοδότηση από την ΕΚΕ, αναπτύχθηκε η ηλεκτρονική πλατφόρμα για την καταχώριση των προσβεβλημένων αγροτεμαχίων με χρηματοδότηση από την υπό σύσταση διεθνική διεπαγγελματική πυρηνοκάρπων. Με λίγα λόγια αντιδράσαμε άμεσα και συντονισμένα μόλις ενημερωθήκαμε για τα αποτελέσματα των ελέγχων των δειγμάτων που έγινε το 2023 και αυτό έγινε αρχές του 2024 και ορίσαμε ένα σαφές πλαίσιο στοχευμένων παρεμβάσεων, το οποίο συνεχώς επικαιροποιείται, ανάλογα από την πορεία της διερεύνησης. Άλλωστε οι κυβερνήσεις του Κυριάκου Μητσοτάκη έχουν αποδείξει ότι πάντοτε αυτό κάνουν, με μια δυναμική διαδικασία γρήγορων αντανακλαστικών, συνεχών πρωτοβουλιών και ενεργειών αντιμετωπίζουν κάθε ανακύπτον πρόβλημα και κρίση. Το κάναμε για να αντιμετωπίσουμε τις συνέπειες της πανδημίας, ομοίως για τις συνέπειες του Ουκρανικού, το κάναμε για την επιστροφή του φόρου κατανάλωσης για το αγροτικό πετρέλαιο που μόλις προχθές ανακοίνωσε ο Πρωθυπουργός ότι θα είναι μόνιμη παρέμβαση, ένα μέτρο που ο ΣΥΡΙΖΑ κατήργησε, το κάνουμε για να αντιμετωπίσουμε τις ζημιές του «Ντάνιελ» και του «Ηλίας» αλλά και του παγετού του 2021. Θα επεκτείνουμε τη χαλαζιακή εναέρια προστασία για να μετριάσουμε τις συνέπειες της κλιματικής κρίσης και φυσικά οι περιοχές της επαρχίας Έδεσσας και Αλμωπίας εντάσσονται σε αυτό. Θεσμοθετούμε ευέλικτο σύστημα διαχείρισης των κόκκινων δανείων αγροτών και συνεταιρισμών. Ανακοινώσαμε πρόγραμμα στα 600 εκατομμύρια για την αύξηση της θερμοκηπιακής καλλιέργειας στην περιφέρεια.

Αποδεικνύεται δηλαδή από τα γεγονότα ότι είμαστε παρόντες σε κάθε πρόβλημα. Έτσι θα πράξουμε και τώρα για την αντιμετώπιση του προβλήματος και την εξεύρεση πόρων χρηματοδότησης και ενίσχυσης το οποίο θα αναφέρω αναλυτικά στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κυρία Τζάκρη έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Ειλικρινά περιμένω να ακούσω από εσάς κάποια συγκεκριμένα μέτρα, γιατί όπως σας είπα ήδη στην πρωτολογία μου αυτά που εφαρμόσατε προληπτικού χαρακτήρα δεν είχαν κανένα απολύτως αποτέλεσμα, δεν έπιασαν με λίγα λόγια τόπο. Γι’ αυτό και η διάδοση της ασθένειας συνεχίζεται με ταχείς ρυθμούς όπως ήδη σας είπα.

Κοιτάξτε, κύριε Υπουργέ εγώ περίμενα από εσάς να ακούσω σήμερα την εξαγγελία έστω ενός προγράμματος αναδιάρθρωσης. Θυμάμαι και χρησιμοποιώ τα δικά σας λόγια σε ό,τι αφορά το προηγούμενο πρόγραμμα αναδιάρθρωσης που έτρεξε η Κυβέρνησή σας, που δυστυχώς και αυτό πήγε τραγικά άσχημα, τι μας λέγατε. Χρησιμοποιώ τα δικά σας λόγια: «Το υποέργο αναδιάρθρωση καλλιεργειών έλαβε υπ’ όψιν την ανάγκη αντιμετώπισης χρόνιων προβλημάτων του πρωτογενούς τομέα, ενσωματώνοντας ταυτόχρονα τις απαιτήσεις του σύγχρονου κοινωνικοοικονομικού περιβάλλοντος στις επιταγές της επιστήμης, αλλά και την ανατροφοδότηση της δημόσιας διαβούλευσης».

Ειλικρινά, δεν καταλαβαίνω τι θέλετε να πείτε με αυτή σας την αναφορά. Διότι το πρόγραμμα αυτό αναδιάρθρωσης, το οποίο έχει έναν προϋπολογισμό περίπου 150 εκατομμυρίων από ένα αρχικότερο, αν θυμάμαι καλά, περίπου 350 εκατομμυρίων από πόρους του Ταμείου Ανάκαμψης, έπεσε στα βράχια. Ξέρετε γιατί; Γιατί ήταν κακοσχεδιασμένο και εξαιτίας του πολύ σύντομου χρονικού περιθωρίου που δόθηκε στους αγρότες έχουν απορροφηθεί μέχρι σήμερα –και «αν έχουν απορροφηθεί»- περί τα 20 εκατομμύρια.

Πληροφορούμαι ότι σκέπτεστε να υποβάλετε προς την Ευρωπαϊκή Επιτροπή ένα καινούργιο πρόγραμμα αναδιάρθρωσης μέσω του ΠΑΑ. Αλήθεια, πόση ελπίδα έχουμε αυτή τη στιγμή να υπάρξει ένα αποτελεσματικό και σύντομο, αν θέλετε, πρόγραμμα αναδιάρθρωσης; Γιατί, όπως σας είπα –και το ξαναλέω για πολλοστή φορά-, η ασθένεια πολλαπλασιάζεται, επεκτείνεται, διαδίδεται με ταχύτατους ρυθμούς. Διότι αν κρίνω από το προηγούμενο που έπεσε στα βράχια, όπως σας είπα προηγουμένως, τέτοιου είδους προγράμματα είναι και γραφειοκρατικά και έχουν και πάρα πολύ μεγάλο χρόνο και καθυστερήσεις από την έγκριση της Ευρωπαϊκής Επιτροπής. Θεωρώ δηλαδή ότι, αφού δεν το έχετε υποβάλει καν, εφόσον εγκριθεί –και αυτό «αν εγκριθεί»- τα επόμενα χρόνια, μέχρι να τεθεί σε εφαρμογή, νομίζω ότι θα έχει χαθεί ολοσχερώς η εθνική καλλιέργεια της ροδακινιάς σε ολόκληρη τη χώρα γιατί, όπως σας είπα, ο μεγαλύτερος όγκος αυτής αφορά στους δύο νομούς μας, της Πέλλας και της Ημαθίας.

Από κει και πέρα βεβαίως, κύριε Υφυπουργέ -και επί τη ευκαιρία της συζήτησης της σημερινής ερώτησης-, θέλω πραγματικά να σας τονίσω –και να το μεταφέρω και μέσα στο Κοινοβούλιο για πολλοστή φορά- ότι φέτος ενδεχομένως να ήταν η δυσκολότερη και καταστροφικότερη χρονιά σε ό,τι αφορά στο συμπύρηνο ροδάκινο. Γιατί εν τω μέσω της παραγωγής, πολύ καιρό αργότερα απ’ όσο αυτή έχει ξεκινήσει, ανακοινώθηκε ότι η τιμή του συμπύρηνου ροδάκινου θα είναι 34 λεπτά –από τα οποία πολύ καλά γνωρίζω ότι αφαιρούνται και οι κρατήσεις και ότι η πραγματική τιμή είναι περίπου στα 31 λεπτά- και ότι με την αθέμιτη εμπορική πρακτική του κλαρίσιου χυμού, που εν πάση περιπτώσει ακολουθείται από τη βιομηχανία, η τιμή του συμπύρηνου ροδάκινου πέφτει πολύ πιο κάτω από το κόστος παραγωγής και εσείς δυστυχώς, το Υπουργείο Αγροτικής Ανάπτυξης –και λυπάμαι που έλκετε την καταγωγή σας από την Πέλλα- παραμείνατε ένας θεατής, ο οποίος δεν παρενέβη καθόλου, ένας άνθρωπος ο οποίος απλώς σχολίαζε.

Και δεν φτάνει μόνο αυτό. Παρά το γεγονός ότι οι όψιμες ποικιλίες της ροδακινιάς στην Πέλλα τα τελευταία χρόνια είχαν μεγάλη ζήτηση και μάλιστα, η τιμή του συμπύρηνου ροδάκινου λόγω της μεγάλης ζήτησης αυξάνεται κατακόρυφα, φέτος πολλές βιομηχανίες σταμάτησαν την παραλαβή, με αποτέλεσμα οι ποσότητες των όψιμων ροδάκινων, που καλλιεργούνται κυρίως στα ορεινά του νομού μας, αυτή τη στιγμή να παραμένουν στα αζήτητα και να διογκώνονται ακόμα περισσότερο τα πολύ έντονα προβλήματα της διάθεσης του ροδάκινου που υπήρχαν φέτος καθ’ όλη τη διάρκεια της καλλιεργητικής περιόδου.

Και σαν να μην έφτανε αυτό, κύριε Πρόεδρε, φέτος είχαμε και τις άκαιρες βροχοπτώσεις του Αυγούστου, που οδήγησαν στην ολοσχερή καταστροφή των όψιμων ποικιλιών στις επιτραπέζιες ποικιλίες και ξέρουμε πάρα πολύ καλά και από τα προηγούμενα χρόνια –και εσείς το επαναλάβατε για μια ακόμα φορά- ότι αυτές οι βροχοπτώσεις, που οδήγησαν σε καρποπτώσεις βεβαίως και σε καταστροφή της παραγωγής, δεν αποζημιώνονται από τον ΕΛΓΑ. Ούτε σε αυτό έχετε δώσει κάποια λύση. Και βεβαίως, αν προσθέσω σε αυτό και το κόστος παραγωγής και την έλλειψη εργατικών χεριών, που κάθε χρόνο τα προβλήματα αυτά διογκώνονται ακόμα περισσότερο, αντιλαμβάνεστε ότι μιλάμε για την καταστροφικότερη χρονιά στο ροδάκινο φέτος.

Από κει και πέρα βεβαίως, ούτε το πρόβλημα της παραμόρφωσης των καρπών, των ροδάκινων και γενικά των πυρηνόκαρπων αντιμετωπίζετε. Σας είπα ότι οι παραγωγοί μας περιμένουν να ακούσουν από εσάς, πρώτον, την καταβολή αποζημιώσεων για τις ζημιές που έχουν ήδη υποστεί και φέτος και τα προηγούμενα χρόνια και βεβαίως, τον σχεδιασμό, την εκπόνηση και την εφαρμογή ενός καλοσχεδιασμένου –θέλω να πιστεύω αυτή τη φορά- προγράμματος αναδιάρθρωσης καλλιεργειών, που θα προβλέπει μεταξύ αυτών και την εκρίζωση και τη φύτευση των νέων φυτειών και βεβαίως, θα αποζημιώνει και την απώλεια του εισοδήματος που θα προκύψει από αυτή τη διαδικασία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Τζάκρη.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Νομίζω, κυρία Τζάκρη, και βιάζεστε και ξεφεύγετε από το θέμα και αλλάζετε θέμα. Όπως σας είπα –και αυτό πρέπει να το γνωρίζετε καλά- μόλις τον Μάρτιο του ’24 είχαμε τα δείγματα, τα αποτελέσματα των ελέγχων του «Μπενακείου», που μας είπαν ότι όλο αυτό το πρόβλημα είναι θέμα ιογενές και μάλιστα, εξελίχθηκε αυτός ο έλεγχος και συμπεριελήφθησαν και μερικά ακάρεα.

Επομένως από τον Μάρτιο του ’24 μέχρι σήμερα είναι έξι μήνες και έχουμε κάνει πάρα πολλά πράγματα, γιατί εμείς έχουμε αποφασίσει να κινούμαστε και να αποφασίζουμε με βάση τα δεδομένα και τα επιστημονικά δεδομένα, με βήματα σταθερά, για να μπορούμε να αντιμετωπίζουμε όλα τα προβλήματα των παραγωγών.

Σας όρισα, προηγουμένως, το πλαίσιο κινήσεων και την εμπλοκή όλων των ενδιαφερομένων και των αρμόδιων παραγωγών, φορέων, ερευνητών, υπηρεσιακών παραγόντων.

Και όπως σας ανέφερα -και αυτό είναι σημαντικό, γι’ αυτό σας είπα ότι πρέπει να μη βιάζεστε- είναι σε εξέλιξη δύο έρευνες της ομάδας του Αριστοτελείου Πανεπιστημίου και του «Μπενακείου» Ιδρύματος και περιμένουμε τα πορίσματά τους. Εκτός αν θέλετε να πάρουμε πολιτικές αποφάσεις ή να κινηθούμε καθαρά ο καθένας με την προσωπική του άποψη.

Ειδικά όσον αφορά στο «Μπενάκειο», διεξάγει μια συνολική και ενδελεχή έρευνα με δείγματα από διάφορους νομούς, η οποία έχει τρεις άξονες, το ιολογικό, το ετερολογικό, μη παρασιτικών ασθενειών για την επίδραση των περιβαλλοντικών συνθηκών όπως αυτές έχουν διαμορφωθεί τελευταία λόγω κλιματικής κρίσης. Από την έρευνα, λοιπόν, θα εξαχθούν ασφαλή συμπεράσματα ως προς την ιολογία της ασθένειας, αλλά και τους ενδεδειγμένους τρόπους αντιμετώπισης. Αναμένουμε τα οριστικά πορίσματα από τις δύο έρευνες, τα οποία υπολογίζεται ότι θα τα έχουμε περίπου σε έναν χρόνο.

Αναντίρρητα, οι γεωργικές εκμεταλλεύσεις έχουν υποστεί ζημιά και χρειάζονται επιστημονική καθοδήγηση συνεχή και άμεση. Έχουμε πλέον στη διάθεσή μας όλα τα αριθμητικά και ποιοτικά δεδομένα των πληττόμενων εκμεταλλεύσεων από την πλατφόρμα που αναπτύξαμε, η οποία βασίστηκε στα επίσημα στοιχεία ΟΣΔΕ του ’23. Με τη λήξη της προθεσμίας υποβολής δήλωσης στις 2 Σεπτεμβρίου του ’24 προκύπτει ότι δηλώθηκαν σχεδόν πέντε χιλιάδες αγροτεμάχια συνολικής έκτασης είκοσι επτά χιλιάδων στρεμμάτων με μερική ή ολική ζημιά από χίλιους επτακόσιους εξήντα δύο παραγωγούς σε επτά νομούς της χώρας. Γι’ αυτό ήδη καταρτίζεται, από το επιστημονικό προσωπικό των υπηρεσιών μας σε συνεργασία με το «Μπενάκειο», ένας νέος οδηγός φυτοπροστασίας που θα βασίζεται στα ως τώρα ευρήματα της έρευνας και θα επικαιροποιείται όσο αυτή εξελίσσεται και εξάγονται νέα συμπεράσματα. Θα δοθεί τις επόμενες ημέρες ή εβδομάδες στους παραγωγούς και θα περιλαμβάνει οδηγίες, πλέον του προηγούμενου οδηγού που αφορούσαν στον περιορισμό της εξάπλωσης του φαινομένου, σχετικές με την φυτοπροστασία-εύρεση των ακάρεων, όπως ψεκασμοί, διαχείριση υπολειμμάτων καρπών και κλαδέματος.

Αναγνωρίζοντας τη μεγαλύτερη ή μικρότερη απώλεια εισοδημάτων, διερευνούμε όλα τα πιθανά χρηματοδοτικά εργαλεία. Και θέλω να σας πω ότι και αυτή τη φορά είμαστε αποφασισμένοι να σταθούμε στο πλευρό των παραγωγών, όπως κάνουμε από το 2019 και μετά, σε αντίθεση με εσάς.

Τέλος, έχουν γίνει οι απαραίτητες κινήσεις από την αρμόδια γενική γραμματεία του Υπουργείου μας, ώστε να έχουμε έτοιμα εργαλεία από την εργαλειοθήκη της νέας ΚΑΠ για χρηματοδότηση αναδιάρθρωσης καλλιεργειών. Συγκεκριμένα πρόκειται για τις παρεμβάσεις 5-372/2.5, από την οποία δίνεται η δυνατότητα πλήρους ανασύστασης του κατεστραμμένου φυτικού κεφαλαίου, εφόσον η καταστροφή οφείλεται στο συγκεκριμένο πρόβλημα που συζητάμε και 5-373/2.1, με την οποία δίνεται η δυνατότητα ένταξης στο σχέδιο βελτίωσης για ανασύσταση δενδρώνα σχετικώς με το καταστατικό αίτημα. Είναι αυτονόητο ότι η συγκεκριμένη ενέργεια θα προχωρήσει στηριζόμενη στα συμπεράσματα του «Μπενακείου» και της διεύθυνσης Φυτοπροστασίας του Υπουργείου. Έτσι μόνο μπορούμε να πράξουμε σωστά και να εκριζώσουμε το πρόβλημα.

Καταλήγοντας, λοιπόν, κυρία συνάδελφε, δεν αφήσαμε τίποτα στην τύχη τους. Από την πρώτη στιγμή: έρευνα, καθοδήγηση και στήριξη. Τρεις πυλώνες μιας σωστά σχεδιασμένης αντιμετώπισης του προβλήματος. Με αυτόν τον τρόπο λειτουργούν οι κυβερνήσεις της Νέας Δημοκρατίας και προφανώς, θα παρέμβουμε και στα υπόλοιπα θέματα που θέσατε, στη διακίνηση του ροδάκινου, στο οποίο εσείς δεν κάνατε τίποτα απολύτως από το ’15 μέχρι το ’19 που ήσασταν κυβέρνηση και προφανώς θα αντιμετωπίσουμε ζητήματα απώλειας παραγωγών από φαινόμενα και κινδύνους που δεν καλύπτει ο ΕΛΓΑ.

Εμείς, κυρία Τζάκρη, το έχουμε αποδείξει στην πράξη και οι άνθρωποι στην Πέλλα και σε όλη την Ελλάδα το γνωρίζουν καλά. Το γνώρισαν και στον παγετό του ’21, το γνώρισαν καλά και στις ζημιές από τις κακοκαιρίες «Ντάνιελ» και «Ηλίας». Το γνωρίζουν καλά ότι αυτή η Κυβέρνηση του Κυριάκου Μητσοτάκη βρίσκει και τα χρηματοδοτικά εργαλεία. Αυτό που αναφέρατε για την αναδιάρθρωση είναι διαφορετικό. Άλλο το Ταμείο Ανάκαμψης στο οποίο υπήρχε αναδιάρθρωση ομάδων παραγωγών και άλλο το Πρόγραμμα Αγροτικής Ανάπτυξης που είναι ένα πολύ ευέλικτο πρόγραμμα το οποίο χειρίζεται η Διαχειριστική Επιτροπή. Γι’ αυτό και οι παραγωγοί είναι κοντά μας και βρίσκονται και στηρίζουν τη Νέα Δημοκρατία και τον Κυριάκο Μητσοτάκη.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ολοκληρώνουμε τη σημερινή συζήτηση των επίκαιρων ερωτήσεων με την υπ’ αριθμ. 1348/2-9-2024 όγδοη επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ- Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Η Ροδόπη εκπέμπει SOS από την ξηρασία και τη λειψυδρία των τελευταίων μηνών. Αδήριτη η ανάγκη για τη λήψη μέτρων από την πολιτεία».

Παρακαλώ, κύριε Αχμέτ.

**ΙΛΧΑΝ ΑΧΜΕΤ:** Καλησπέρα σας, κύριε Υπουργέ, καλησπέρα σας, κύριε Πρόεδρε.

Μεγάλη ανησυχία, κύριε Υπουργέ, προκαλεί στους κατοίκους και στους αγρότες της Ροδόπης η ακραία ξηρασία που μαστίζει την ευρύτερη περιοχή. Η πραγματικότητα στην Περιφερειακή Ενότητα Ροδόπης γίνεται κάθε μέρα ολοένα και χειρότερη καθώς στερεύουν οι πηγές νερού και οι καλλιεργητές αγωνιούν τόσο για τις περιουσίες τους, για το εισόδημά τους και για το μέλλον τους στην περιοχή, στην οποία δεν έχουν προχωρήσει τα αναγκαία έργα δημιουργίας φραγμάτων, λιμνοδεξαμενών, αναδασμών, που είναι σήμερα περισσότερο αναγκαία από ποτέ άλλοτε.

Χαρακτηριστικό παράδειγμα, κύριε Υπουργέ, είναι το αρδευτικό φράγμα των Ασκητών που έχει στερέψει και οι λιμνοδεξαμενές στην περιοχή του Νέου Σιδηροχωρίου, στις οποίες κάποιος ζητάει νερό με σταγονόμετρο. Ακόμα και η λίμνη Βιστωνίδα, στη στάθμη της οποίας οπτικοποιείται η ακραία ξηρασία, είναι ένα έργο-φάντασμα. Παραμένει επί δεκαετίες η κατασκευή του φράγματος Κομψάτου στη δυτική επικράτεια της Ροδόπης, την ίδια στιγμή που η προβληματική στην οποία βρίσκονταν το φράγμα Ιασίου ανατολικά χωρίς αναδασμό στον Δήμο Αρριανών και δίκτυα διανομής αδικεί και υποβαθμίζει τις προσδοκίες του μεγαλεπήβολου αυτού έργου. Μένουν αχρησιμοποίητα όλα τα νερά στο φράγμα Ιασίου.

Παράλληλα, η επικράτηση των ξηροθερμικών συνθηκών και φυτικών νοσημάτων που οδηγούν στη δραστική μείωση της παραγωγής για τη φετινή καλλιεργητική περίοδο στα βασικά προϊόντα της Ροδόπης, όπως είναι ο καπνός, το βαμβάκι, το καλαμπόκι, τα κηπευτικά, καθιστά επιτακτικό το αίτημα για καταβολή αποζημιώσεων για τις απώλειες των εισοδημάτων των παραγωγών, κύριε Υπουργέ.

Με αντικείμενο αυτό, ερωτάσθε: Έχει η Κυβέρνησή σας σχέδιο δράσης και αντιμετώπισης -κατ’ αρχάς το πρώτο κομμάτι- των συνεπειών της λειψυδρίας που πλήττει τη Ροδόπη ως απότοκο της κλιματικής κρίσης και της έλλειψης υποδομών στον τομέα αυτό; Αν ναι, αν έχετε δηλαδή σχέδιο, ποιο είναι αυτό το σχέδιο, από πού θα χρηματοδοτηθεί και πότε θα εκπονηθεί;

Το δεύτερο ερώτημά μας σ’ εσάς είναι το εξής: Σχεδιάζετε αποζημιώσεις για τις απώλειες εισοδήματος με το γνωστό ταμειακό εργαλείο, τα de minimis προφανώς, διότι όλα δεν αποζημιώνονται από τον ΕΛΓΑ ή κάποια αποζημιώνονται, κάποια δεν αποζημιώνονται από την επικράτηση ξητοθερμικών συνθηκών και την εμφάνιση διαφόρων ασθενειών που πλήττουν καθοριστικά τη φετινή απόδοση των χωραφιών στις βασικές καλλιέργειες της Περιφερειακής Ενότητας Ροδόπης;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, δεν είναι η πρώτη φορά που καλούμαι να συζητήσω το θέμα της λειψυδρίας από αυτή τη θέση και πολύ φοβάμαι ότι δεν θα είναι και η τελευταία, γιατί η κλιματική αλλαγή είναι εδώ με άμεσο και έντονο αποτύπωμα στο νερό.

Η διαχείριση του νερού είναι σύνθετη, απαιτεί μακροπρόθεσμη στρατηγική και συντονισμό πολλών θεσμών από την πλευρά της πολιτείας και γι’ αυτό θα προσπαθήσω να δώσω μια συνολική εικόνα για να μας καταλάβουν και αυτοί που παρακολουθούν αυτή τη συζήτηση.

Το Υπουργείο Περιβάλλοντος και Ενέργειας σχεδιάζει και αξιολογεί εθνική στρατηγική για την προστασία της διαχείρισης υδάτων, διασφαλίζοντας έτσι την οδηγία 60/2000 και κατ’ επιταγή της οποίας έχει καταρτιστεί και έχει εγκριθεί η δεύτερη αναθεώρηση των σχεδίων διαχείρισης λεκανών απορροής ποταμών και όλων των υδάτινων διαμερισμάτων της χώρας.

Το σχέδιο αντιμετώπισης φαινομένων λειψυδρίας και ξηρασίας αποτελεί αναπόσπαστο κομμάτι αυτών. Η προστασία και η διαχείριση κάθε λεκάνης απορροής ποταμού ανήκει στην αποκεντρωμένη διοίκηση και οι αρμοδιότητες ασκούνται από την οικεία διεύθυνση υδάτων. Κάθε αποκεντρωμένη διοίκηση οφείλει να εκπονεί αναλυτικό σχέδιο δράσης για την αντιμετώπιση ξηρασίας-λειψυδρίας ανά περιφέρεια.

Διαρθρωτική -πολύ σημαντική για μένα- είναι η παρέμβαση του Υπουργείου Περιβάλλοντος, δηλαδή ο νόμος για τη σύσταση ενιαίου φορέα διαχείρισης υδάτων στη Θεσσαλία, με σκοπό τον εντοπισμό, την καταγραφή, την ιεράρχηση προβλημάτων και αναγκών, την υποβολή προτάσεων και ανάληψη πρωτοβουλιών για την εξεύρεση πόρων χρηματοδότησης.

Αυτή η κίνηση μπορεί να λειτουργήσει ως οδηγός δείχνοντας τον δρόμο και σε άλλες περιφέρειες, αλλά διαμερίσματα που θέλουν να υλοποιήσουν κάτι αντίστοιχο. Επομένως ως εδώ μιλάμε για αρμοδιότητες των παραπάνω θεσμών.

Ρόλο –και εδώ μπαίνουμε και στα χρηματοδοτικά εργαλεία που αναφέρατε- έχει και το Υπουργείο Εσωτερικών το οποίο χρηματοδοτεί τους ΟΤΑ για έργα και επενδύσεις στην ύδρευση και άρδευση μέσω του κρατικού προϋπολογισμού, του προγράμματος «ΦΙΛΟΔΗΜΟΣ ΙΙ», του Προγράμματος Δημοσίων Επενδύσεων, του προγράμματος «Αντώνης Τρίτσης» και του Τομεακού Προγράμματος Ανάπτυξης.

Αυτή τη στιγμή το συνολικό ποσό που κατευθύνεται στη Ροδόπη μέσω των ετήσιων επιχορηγήσεων και ενταγμένων πράξεων του συγκεκριμένου Υπουργείου ξεπερνά τα 10 εκατομμύρια ευρώ και οι δήμοι μπορούν να υποβάλλουν και αίτημα και στην τρέχουσα πρόσκληση του Τομεακού Προγράμματος. Ρόλο και χρηματοδότηση σε αυτό το πρόγραμμα έχει και το Υπουργείο Αγροτικής Ανάπτυξης. Ρόλο και χρηματοδότηση έχουν και οι περιφέρειες μέσα από το Περιφερειακό Πρόγραμμα ΕΣΠΑ.

Επομένως, υπάρχουν οι φορείς που παρακολουθούν, συντονίζουν και προτείνουν και υπάρχουν και χρηματοδοτικά εργαλεία, όπως σας είπα του Υπουργείου Εσωτερικών, του Υπουργείου Αγροτικής Ανάπτυξης, αλλά και της περιφέρειας, τα οποία μπορούν να χρηματοδοτήσουν τέτοιες παρεμβάσεις ώστε να αντιμετωπιστούν προβλήματα που αναφέρατε. Όμως, όπως σας είπα και στην αρχή, αυτό αποτελεί μια παρέμβαση που έχει βάθος χρόνου, αλλά τα αποτελέσματά της είναι σημαντικά και επείγονται να γίνουν, γιατί το θέμα της λειψυδρίας είναι εδώ και πρέπει να το αντιμετωπίσουμε.

Στη δευτερολογία μου θα απαντήσω και για την απώλεια παραγωγής, αλλά και για τις παρεμβάσεις που έχει το Υπουργείο Αγροτικής Ανάπτυξης, στο οποίο οι δήμοι, οι περιφέρειες μπορούν να απευθυνθούν για να χρηματοδοτήσουν αρδευτικά έργα που είναι απαραίτητα για το μέλλον της αγροτικής παραγωγής της χώρας.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Αχμέτ, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Κύριε Υπουργέ, κατ’ αρχάς αναφερθήκατε στην απάντησή σας στον γενικό σχεδιασμό, τα χρηματοδοτικά εργαλεία και τι προβλέπει η νομοθεσία για όλα αυτά τα θέματα.

Όμως, εμείς ήρθαμε σήμερα με αυτή την επίκαιρη ερώτηση εδώ πέρα να δούμε συγκεκριμένα τι γίνεται στον Νομό Ροδόπης. Σαφώς η περιφέρεια έχει τον βασικό σχεδιασμό και η τοπική αυτοδιοίκηση, αλλά εδώ πέρα δεν είναι τα πράγματα έτσι όπως είναι στη Ροδόπη, διότι η Ροδόπη ιδίως με το αρδευτικό φράγμα Ασκητών, για παράδειγμα, συγκεκριμένα που έχει στερέψει, που δεν υπάρχουν λιμνοδεξαμενές στην περιοχή του Νέου Σιδηροχωρίου, είναι σε τραγική κατάσταση. Παραδείγματος χάριν, η διαπίστωση του Προέδρου της Ένωσης Επαγγελματιών Αγροτών, του κ. Κυριάκου Κρόκου, δεν μπορεί να παρερμηνευτεί, διότι ο άνθρωπος λέει ότι τα ελάχιστα έργα υδροοικονομίας, όπως το φράγμα Ασκητών και η λιμνοδεξαμενή Νέου Σιδηροχωρίου, έχουν στερέψει.

Το φράγμα Ιασίου, κύριε Υπουργέ, είναι ανενεργό. Ξέρετε, έγινε το φράγμα Ιασίου πριν από είκοσι χρόνια, ολοκληρώθηκε επί κυβέρνησης ΠΑΣΟΚ –εντάξει, αυτό έχει την ιστορική του σημασία, αλλά δεν έχει σημασία- πέρασαν είκοσι πέντε χρόνια, δεν έχουν γίνει τα δίκτυα διανομής, δεν έχει γίνει ο αναδασμός. Αυτά είναι η κύρια ευθύνη του Υπουργείου Αγροτικής Ανάπτυξης, κύριε Υπουργέ.

Αν πάμε στον περιφερειάρχη και ρωτάμε γιατί δεν έγιναν όλα αυτά, ο περιφερειάρχης μάς παραπέμπει στο ότι έγιναν επανειλημμένες αιτήσεις σε εσάς στο Υπουργείο και δεν εγκρίνονται οι μελέτες και δεν προχωράει η δουλειά από εσάς.

Όποτε, θέλουμε από εσάς μια ξεκάθαρη απάντηση. Εμείς δεν αναζητούμε ποιος έχει την ευθύνη για να τον μαλώσουμε. Το θέμα είναι να μπορέσει να γίνει η δουλειά.

Το φράγμα Κομψάτου, παραδείγματος χάριν, είναι ένα έργο εθνικό, όπως το έχω χαρακτηρίσει, μπήκε στο πόρισμα της διακομματικής και εξήντα χρόνια είναι στα υπόγεια του Υπουργείου. Ο Πρόεδρος του ΤΕΕ, ο κ. Λουρίκας, έκανε μια αναφορά και είπε ότι πήγε ο άνθρωπος να βρει αυτή τη μελέτη και λέει το Υπουργείο ότι αυτή η μελέτη θέλει επικαιροποίηση και ότι έγιναν ενστάσεις από διάφορες περιβαλλοντολογικές οργανώσεις. Στο τέλος, όμως, η επίλυση αυτών των ενστάσεων είναι πάλι δουλειά του Υπουργείου. Πάνω από πέντε Πρωθυπουργοί έχουν εξαγγείλει το φράγμα Κομψάτου.

Αυτά τα έργα που σας αναφέρω τώρα είναι έργα μεγάλα, ζωτικής σημασίας για τη Θράκη. Αλλιώς δεν θα μείνει πρωτογενής τομέας, δεν θα μείνουν κάτοικοι, θα τελειώσει η Θράκη, τελειώνει το δημογραφικό.

Κύριε Υπουργέ, θα καταθέσω εδώ πέρα στα Πρακτικά της Βουλής κάποιες φωτογραφίες -έγχρωμες μάλιστα- για να δείτε την κατάσταση. Μια φωτογραφία –ας πούμε- εδώ πέρα είναι από τον Κέχρο. Στον Κέχρο τα ζώα δεν έχουν να πιουν νερό. Εκεί μπορούσατε να αναθέσετε στο πανεπιστήμιο -είναι απλά τα πράγματα- το Υπουργείο ή η περιφέρεια να κάνει μια μελέτη, λιμνοδεξαμενές επάνω –και ακούμε την άποψή σας- προκειμένου να λυθεί το πρόβλημα ή να γίνει ο Φορέας Διαχείρισης Υδάτινων Πόρων που είπατε για τη Θεσσαλία.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Βέβαια, εμείς σαν ΠΑΣΟΚ αντιδράσαμε σε αυτό το νομοσχέδιο που αφορά τη διαχείριση υδάτινων πόρων στον οργανισμό, διότι πιστεύουμε ότι πρέπει να έχει περισσότερο δημόσιο χαρακτήρα. Ας αφήσουμε και το γεγονός ότι στη Θεσσαλία δεν έχει δουλέψει, δεν έχει συσταθεί καν ΔΣ για τη διαχείριση υδάτινων πόρων. Σε κάθε περίπτωση, όμως, σαν ιδέα εγώ την εκλαμβάνω ως σωστή, κάτι που ομολογώ. Όμως, το αν θα πρέπει να είναι σε μορφή ανώνυμης εταιρείας ή κρατική αυτό είναι κάτι που το βλέπουμε. Ωστόσο, ένας τέτοιος οργανισμός πρέπει να γίνει και στην περιφέρεια. Και για να γίνει αυτό, πρέπει να υπάρξει πολιτική βούληση από εσάς, προκειμένου να λυθεί το πρόβλημα. Μάλιστα, θα προσκομίσω και πολλές φωτογραφίες για όλα όσα ανέφερα. Να ξέρετε ότι όσο περνάει ο καιρός, το πρόβλημα θα οξύνεται.

Και με την ανοχή σας, κύριε Πρόεδρε, μια και είμαι και ο τελευταίος ομιλητής, θα ήθελα να πω δύο λόγια για την απώλεια εισοδήματος, αν και είναι κάτι που ανέφερα στην ερώτηση. Οι κτηνοτρόφοι, λοιπόν, βρίσκονται σε πολύ δύσκολη κατάσταση για δύο λόγους: Και γιατί δεν υπάρχουν νερά για τα ζώα τους, αλλά και εξαιτίας της πανώλης. Ο νομός κηρύχθηκε σε κατάσταση εκτάκτου ανάγκης, ενώ δεν ξέρουμε πότε και πώς θα καταβληθούν οι αποζημιώσεις, με αποτέλεσμα η κατάσταση να είναι τραγική.

Όσον αφορά τώρα τους καπνοπαραγωγούς, έμειναν ελάχιστοι, κύριε Υπουργέ, επειδή σταμάτησαν οι επιδοτήσεις από την Ευρωπαϊκή Ένωση, κάτι για το οποίο δεν φταίτε. Όμως, και φέτος εξαιτίας της λειψυδρίας και της ξηρασίας έχουν μηδέν εισόδημα, με αποτέλεσμα μια οικογένεια που θα έβγαζε 6.000 με 7.000 ευρώ τον χρόνο, να μην μπορεί να βγάλει ούτε 2.000 ευρώ από τα καπνά της. Πρέπει οπωσδήποτε να τους στηρίξετε. Δεν υπάρχουν κηπευτικά, βιομηχανική πιπεριά, ντομάτα και όλα αυτά τα προϊόντα. Ο ΕΛΓΑ έκανε καταγραφή και διαπίστωσε ότι οι άνθρωποι αυτοί βρίσκονται σε απόγνωση, κύριε Υπουργέ.

Και τελειώνω με κάτι τελευταίο, γιατί ξέρω, κύριε Υπουργέ -το μαντεύω, το υποπτεύομαι ως παλιός Κοινοβουλευτικός- ότι στη δευτερολογία σας θα αναφερθείτε σε αυτά που έκανε το Υπουργείο Αγροτικής Ανάπτυξης και Τροφίμων για τη Ροδόπη ιδίως στην προηγούμενη διακυβέρνηση. Εντάξει, αυτό δεν είναι κάτι που αμφισβητούμε. Δεν αμφισβητούμε ότι οι καπνοπαραγωγοί στηρίχθηκαν δύο φορές από την Κυβέρνηση αυτή στην προηγούμενη θητεία. Μάλιστα, γι’ αυτό εγώ εξέφρασα και δημοσίως τις ευχαριστίες μου στον Πρωθυπουργό. Εγώ προσωπικά δεν μηδενίζω τίποτα, κύριε Υπουργέ. Ωστόσο, βρίσκομαι εδώ όχι απλά για να βρίσκομαι, αλλά γιατί πρέπει να στηρίξουμε αυτούς τους φτωχούς ανθρώπους. Καλώ, λοιπόν, την Κυβέρνηση να δείξει μεγάλη προσοχή για ακόμη μία φορά και στο θέμα της λειψυδρίας, αλλά και στο θέμα της απώλειας εισοδήματος των φτωχών ανθρώπων στη Ροδόπη.

Σας ευχαριστώ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ιλχάν Αχμέτ.

Παρακαλώ, κύριε Υπουργέ, έχετε τον λόγο για να ολοκληρώσουμε.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, συνεχίζω επαναλαμβάνοντας ότι η διαχείριση του νερού είναι μια σύνθετη υπόθεση και απαιτεί μακροπρόθεσμη στρατηγική και συνεργασία πάρα πολλών φορέων. Θα δώσω εδώ έναν κατάλογο έργων που εκτελείται, ενώ αυτή η αναφορά μου όσον αφορά το ποιος εκτελεί και τι κάνει δίνει και μια απάντηση σε όλα αυτά τα οποία θέλετε να πάρετε.

Όπως σας είπα, λοιπόν, χρηματοδοτικά εργαλεία έχει και το Υπουργείο Αγροτικής Ανάπτυξης, στα οποία θα αναφερθώ παρακάτω, αλλά και η περιφέρεια. Η Περιφέρεια, λοιπόν, Μακεδονίας και Θράκης εκπονεί με τη σειρά της μελέτη για τα δίκτυα διανομής του νερού του φράγματος του Ιασίου, έργο που αφορά την κατασκευή υπόγειου αρδευτικού δικτύου έκτασης είκοσι μίας χιλιάδων στρεμμάτων και τεσσάρων αρδευτικών αντλιοστασίων.

Υπενθυμίζω ότι η κατασκευή του φράγματος Ιασίου του Νομού Ροδόπης αποπληρώνεται από το ΠΑΑ, από το Πρόγραμμα Αγροτικής Ανάπτυξης. Εμείς το χρηματοδοτούμε, αλλά άλλος το σχεδιάζει και το κατασκευάζει και το φράγμα έχει ολοκληρωθεί.

Επίσης, η περιφέρεια θα υλοποιήσει τους απαραίτητους αναδασμούς, προκειμένου να είναι εφικτή η κατασκευή των δικτύων διανομής. Έχει αναλάβει την επικαιροποίηση της Μελέτης Περιβαλλοντικών Επιπτώσεων του φράγματος Ιάσμου για να προχωρήσει η αδειοδότηση και η κατασκευή του που είχε ανασταλεί λόγω αντιρρήσεων περιβαλλοντικών φορέων της περιοχής.

Η συγκεκριμένη πράξη μελέτης και κατασκευής ήταν ενταγμένη στο Πρόγραμμα Αγροτικής Ανάπτυξης 2007 - 2013 του Υπουργείου Αγροτικής Ανάπτυξης. Χρηματοδοτεί από το ΕΣΠΑ την πράξη κατασκευής εγγειοβελτιωτικών έργων μέσω του περιφερειακού προγράμματος ανάπτυξης της Περιφέρειας Ανατολικής Μακεδονίας και Θράκης 2021 - 2025 με αντικείμενο την ανόρυξη και αξιοποίηση γεωτρήσεων και την κατασκευή δικτύων άρδευσης με δικαιούχους όλους τους δήμους της Περιφερειακής Ενότητας Ροδόπης. Εκτελεί εργολαβία που αφορά τον καθαρισμό και την εκβάθυνση των ταμιευτήρων του Νέου Σιδηροχωρίου και της Δύμης, έχει προσδιορίσει δεκαεπτά κατάλληλες θέσεις κατασκευής μικρών ταμιευτήρων στα πεδινά, ημιορεινά του νομού, προκειμένου να καλυφθούν οι ανάγκες άρδευσης και εμπλουτισμού του υπόγειου υδροφορέα και προχωρά στην υλοποίηση δύο εξ αυτών.

Τώρα, όσον αφορά το δικό μας Υπουργείο, για να μπούμε στα συγκεκριμένα, προφανώς ο στόχος μας είναι η βελτίωση του υφιστάμενου υδατικού αποθέματος στον αγροτικό τομέα, το οποίο αποτελεί έναν στρατηγικό στόχο απόλυτα ευθυγραμμισμένο με την κοινή ευρωπαϊκή πολιτική. Στο πλαίσιο αυτό χρηματοδοτούμε τον εκσυγχρονισμό των υφιστάμενων αρδευτικών έργων και έργων εκταμίευσης χειμερινών απορροών για τη χρήση τους κατά τη θερινή περίοδο. Για τον σκοπό αυτό χρησιμοποιούμε όλα τα διαθέσιμα χρηματοδοτικά εργαλεία. Ενδεικτικά αναφέρω τη «Δράση 4.3.1.», υποδομές εγγείων βελτιώσεων του ΠΑΑ 2014 - 2020, το τομεακό πρόγραμμα ανάπτυξης του Υπουργείου Αγροτικής Ανάπτυξης 2021 - 2025, το «Ύδωρ 2.0» που είναι το μεγαλύτερο πρόγραμμα αρδευτικών έργων των τελευταίων πενήντα ετών με έργα τα οποία χρηματοδοτούνται μέσω ΣΔΙΤ, ένα μέρος από το Ταμείο Ανάκαμψης και το εθνικό ΠΔΕ –ήδη, έξι μεγάλα αρδευτικά έργα έχουν ενταχθεί στο Ταμείο Ανάκαμψης και Ανθεκτικότητας και το Ταμείο Ανάκαμψης χρηματοδοτεί 192 εκατομμύρια από το περίπου ένα δισεκατομμύριο που κοστίζουν αυτά τα έργα- και η παρέμβαση Π3-73-1.1. έργα υποδομών εγγείων βελτιώσεων του στρατηγικού σχεδίου της νέας ΚΑΠ με προϋπολογισμό 350 εκατομμύρια ευρώ.

Για τη χρηματοδότηση νέων έργων εξοικονόμησης νερού στο πλαίσιο της «Δράσης 2» δύναται να χρηματοδοτηθούν επίσης αρδευτικά έργα. Αναμένεται η έκδοση την 1-8-2024 και η περιφέρειά σας μπορεί να υποβάλει πρόταση η οποία θα αξιολογηθεί και θα μοριοδοτηθεί. Απαραίτητη προϋπόθεση είναι να είναι διοικητικά ώριμη.

Τι αναφέρω; Αναφέρω χρηματοδοτικά εργαλεία στα οποία μπορούν να αιτηθούν δήμοι, περιφέρειες και να χρηματοδοτηθούν. Αυτή είναι η δουλειά του Υπουργείου. Αυτό είναι το έργο του Υπουργείου Αγροτικής Ανάπτυξης, να αγωνίζεται, να διαπραγματεύεται, να έρχονται χρήματα από την Ευρωπαϊκή Ένωση και μέσω του ΠΑΑ να μπορεί μετά από αιτήσεις των περιφερειών ή των δήμων να υλοποιεί τέτοια έργα. Εκεί αρχίζει και ολοκληρώνει τη δουλειά όσον αφορά τη χρηματοδότηση.

Όλα τα υπόλοιπα είναι θέμα σχεδιασμού περιφέρειας ή δήμων ή άλλων φορέων της περιοχής. Σημαντικό όμως είναι ότι έχουμε αναπτύξει και μια άλλη δράση και μπαίνουμε λίγο σε μεγαλύτερα ζητήματα τεχνολογίας. Και αυτό αφορά το έργο της «Ευφυούς Γεωργίας» προϋπολογισμού 33 εκατομμυρίων ευρώ που φιλοδοξούμε ότι θα μεταβάλει όλη τη λογική της ελληνικής καλλιεργητικής πρακτικής με την εγκατάσταση σύγχρονων τεχνολογιών γεωργίας ακριβείας που θα εξορθολογίσει και θα περιορίσει τις ανάγκες σε νερό για άρδευση, με σαφές όφελος ποιοτικό και οικονομικό για τον παραγωγό.

Στο μεταξύ, σχετικά με τις καλλιέργειες που είπατε και εσείς ότι χρηματοδοτήσαμε στο παρελθόν, η ξηρασία είναι ένα αίτιο που δεν καλύπτεται από τον ΕΛΓΑ. Το γνωρίζετε και το αναφέρατε. Παρακολουθούμε, όμως, την εξέλιξή του γιατί ακόμα βρισκόμαστε σε εξέλιξη της καλοκαιρινής περιόδου. Το βαμβάκι που αναφέρατε δεν έχει ολοκληρωθεί. Δεν μπορούμε να ξέρουμε την απόδοσή του, αφού δεν έχει γίνει η συγκομιδή. Εφ’ όσον κριθεί απαραίτητο και εφικτό, θα διερευνηθεί η ύπαρξη ενός χρηματοδοτικού εργαλείου για τη στήριξή του. Όπως αποδεδειγμένα το αναφέρατε κι εσείς, το έχουμε κάνει αρκετές φορές όχι μόνο στη Ροδόπη, αλλά σε όλη την Ελλάδα, από το 2019.

Όπως βλέπετε, λοιπόν, η υπόθεση της λειψυδρίας δεν αφήνεται στην τύχη της. Υπάρχει συνολική, συνεργατική και συντονισμένη αντιμετώπιση. Αναφέρατε για τον οργανισμό στη Θεσσαλία. Αυτό μπορεί να εφαρμοστεί. Είναι πρόταση, δεν είναι επιβολή. Πολλά μένουν ακόμα να γίνουν, γιατί η λειψυδρία είναι εδώ, η κλιματική κρίση είναι εδώ, οι κλιματολογικές συνθήκες αλλάζουν. Επομένως απαιτείται συνεργασία όλων των φορέων και των κομμάτων στη Βουλή, για να καταλήξουμε σε ένα εθνικό σχέδιο για να μπορέσουμε να τα καταφέρουμε, γιατί χωρίς νερό, χωρίς άρδευση, προφανώς η αγροτική παραγωγή δεν μπορεί να συνεχίσει να υφίσταται.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 17.59΄ λύεται η συνεδρίαση για αύριο, ημέρα Τρίτη 10 Σεπτεμβρίου 2024 και ώρα 10.00΄, με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη και β) αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙΓΡΑΜΜΑΤΕΙΣ**